
NÄITLEJAÕPPEST 


Näitleja peab õppima selgeks vastuolude keele. 

Siirusest üksi ei piisa, valetamine üksi on tülgastav ja kummalegi neist ei ehita teatrit. 
Siirusest kõneles Stanislavski õpilane Grotowski kui kanalist, mille kaudu igaüks võib 
lavale tirida parimad ettekujutused iseendast, uskudes, et on Stanislavski nõude , lähtu 
iseendast“ sajaprotsendiliselt täitnud. Tavaliselt näitab selline suhtumine põlgust näitleja- 
tehnika (see tapvat siiruse), pika harjutamise (see nüristavat siiruse) ja kummaliste teatri- 
vormide vastu (need ahistavat siirust) ja paljundab stereotütipseid lahendusi. Nagu masin. 
Masin on siiras — täidab tõrkumatult käske ja kui ta seda enam ei tee (hakkab valetama), 
siis remonditakse teda instruktsiooni järgi või visatakse ära. Masina saab programmeerida 
ka nimelt alternatiivsele süsteemile, nii et näitleja ainult arendabki tehnikat, harjutab 
väsimatult, sööstab kummalistesse teatrivormidesse ja arvab, et Stanislavski nõue on nüüd 
küll kahesajaprotsendiliselt täidetud! Aga ikka on ta vaid ,siirusemasin“, ehkki veidi 
kvaliteetsem. 

Paljude meelest moodustab Stanislavski , süsteem“ just selle juhendi, mille järgi neid 
lavalisi siirusemasinaid remontida ja toota. , Süsteemi“ annab tõesti ka selleks kasutada, 
aga see ei ole peamine. 

Usun, et Stanislavskit huvitas nimelt väike eluline vale suure siiruse taga. Eduühiskond 
püüdis nii tema ajal kui püüab praegugi vormida näitlejat ,, siirusemasinaks“, mille vastu 
näitleja kaitseb ennast... valetamisega. Ta kuulutab maailmale: , Küll ma olen siiras!“, 
läheb siis koju, paneb ukse kinni ja muutub endale järjekordse vale tõttu üha tülgastava- 
maks. Varsti tunnevad seda ka teised, kui ta oma masinat pidevalt ei täiusta. Stanislavski 
ei olnud masinatäiustaja, vaid püüdles selle poole, et näitleja ei suleks ust, et ta uuriks 
oma valet, keskenduks sellele, sest inimese vales on tema tõde, nõrkuses jõud. 

Hea näitleja on ,valetav masin“. Ta arendab tehnikat, et oma vale viimse vindini 
selgeks saaks; teeb mõistlikult proovi, et tema valest saaks tegelaskuju vale, kuid nõnda, et 
see vale ei pimestaks mõistust; ta proovib ka haltuurat tehes leida oma vales uusi nüansse. 
Nii hakkab tema mängus läbi eituse terenduma ehk ka siirus ja nii tema kui ka publik 
taipavad, et sellest ikkagi ei piisa... 

Näitleja peab õppima selgeks vastuolude keele. 

Kuidas ilmus jazzmuusika sinu ellu? 

Veel Pärnus kooli ajal ei teadnud ma üldse, mis on jazz. Koolipeol olin ehk 
svingi kuulnud, kuid see oli ka kõik. Pärast üheksandat klassi tulin 1959. aastal 
Tallinna Muusikakooli. Meil oli vahva kursus, kus oli palju neid, kes juba midagi 
jazzist teadsid: Raivo Tammik, Aarne Vahuri, Peeter Kardna ja teised. Tundide 
vaheajal nad seal jatsutasid, hiljem sai Raivo juures ka plaate kuulatud. Hakkasin 
jazzi kohe armastama. Samas ei mäleta ma, et oleksin raadiot kuulanud, ilmselt 
polnudki mul Tallinnas seda. Muusikakooli lõpus kutsuti mind Eesti Raadiosse 
kätt proovima ja siis pääsesin samuti sellele muusikale ligi, ka saatis kuuekümnen- 
date keskel tädi mulle Prantsusmaalt plaate, , Les Double Sixi” ja muud sellist. 

Kui olin juba konservatooriumis ja laulsin sealses kammerkooris, kutsus Raivo 
Dikson mind ,,Collage'i” — täpsemalt öeldes polnud see siis veel , Collage”, an- 
samblile alles otsiti nime ja tegelikult pakkusin mina selle nime välja, sest Pärt oli 
väga in ja ta oli just kirjutanud oma teose ,,Collage teemale B-A-C-H”. Muide, 
paar aastat hiljem esitasime seda vokaalversioonis Ülo Vilimaa tantsu saateks ka 
kontserdil, kuid peab tunnistama, et teos käis meile veidi üle jõu. 


Aga õpingute ajal sa veel ei mõelnud, et jazz on sinu ala? 

Kindlasti mitte, kuigi ,, Collage” oli väga meeldiv hobi ja vaheldus. Proovisime 
nii klassikat, jazzi, bossa nova't kui ka poppi. Eriti meeldisid meile ansambli , The 
Fifth Dimension” lood, kuni Aarne Vahuri leidis Veljo Tormise ja rootsi jazzpianisti 
Jan Johanssoni eeskujul rahvalaulu. 

Proovimata ei jäänud isegi atonaalne muusika, näiteks Uno Naissoo ,, Alfabeet” 
ja ,Pärast lõunat”. Hiljem on , Collage” mõju avaldanud Austraalia eestlaste 
ansamblile , Kiri-uu”, oli ka üks Soome ansambel nimega ,Laulupuu”, mis võttis 
lausa meie seadeid laulda. Kui ,,Collage'i” rahvamuusika LPde , Kadriko” ja , Käo- 
kiri” materjal ilmus 2000. aastal CD-plaadil, sai ansambel isegi mõned kauged 
kutsed esineda maailmamuusika festivalidel. Oh, oleks see olnud veerand sajandit 
varem, oleks ansambel suutnud maailmas oma märgi maha panna. 

Maarvan, et mõned ,,Collage'i” rahvamuusikatöötlused on kohe väga õnnestu- 
nud. Teised on ehk liiga jazzilikud; õiget tasakaalu säilitada on tegelikult suur 
kunst, sest paljud jazzmuusikud kalduvad rahvaviisidel improviseerides teise 
valdkonda. Vaja on alles hoida mingi laadilisus ja korduvuse magnetism. Võib- 
olla kõige olulisema tõuke andis siin ikkagi Jan Johansson, kes oli suur eeskuju ka 
Uno Naissoole, Helmut Anikole ja teistele eesti jazzmuusikutele. 

Sa oled ju tegelikult diplomeeritud helilooja. 

Lindistatud on minu teostest ainult Sümfoniett, mis pidi olema lõputöö. Esimesel 
kursusel oli mu juhendaja Villem Kapp, hiljem Eugen Kapp. Suur vaimustus muu- 
sika kirjutamisest läks mul tegelikult kiiresti üle, sest Kapp tegi mu asju alatasa üm- 
ber, kirjutas mingeid heliredeleid sisse ja see polnud nagu enam see. Paar teatrimuu- 
sikat ja paar naljaviluks kirjutatud estraadilaulu ongi kogu mu hilisem looming. 


Kas siis tekkis mõte profileeruda ümber raadiotööle? 

Kõik on tegelikult suur juhus, välja arvatud see, et ma teadsin, et tahan muusikat 
õppida. Mulle meeldisid väga teoreetilised ained — Johannes Jürisson ja Leo Sem- 
lek olid kõvad tegijad, Harri Otsa pani kiiruse peale diktaate ja järgnevusi kirjuta- 
ma. See andis mulle hea põhja, kuid siiski oli mulle suur üllatus, kui pärast muusi- 
kakooli lõpetamist küsiti, kas ma ei taha sinna tööle jääda. Loomulikult oli mul 
selle üle väga hea meel. Konservatooriumi ja ,Collage'i” kõrvalt koolis töötada 
polnud kerge, kuid sain siiski hakkama, kuni ükskord magasin ühe eksami sisse. 
Sain selle eest noomituse, olin kohutavalt solvunud ja tulin ära raadiosse. 

Sattusin tuppa, kus ühel pool laua taga istusid Ülo Vinter ja Aarne Vahuri, tei- 
sel pool Jüri Roomere. Vinter rääkis igal hommikul ühe anekdoodi või sõnakrutski. 
Töö käis kartoteegi kaartide lappamise põhimõttel, paremate lugude selekteerimi- 
seks kuulasime ka päris palju muusikat. Mu kõige esimene ülesanne oli kokku 
panna üks tantsuõhtu. Fonoteegis oli palju jubedat muusikat, kilode kaupa nõuko- 
gude estraadiorkestreid. Kuid varsti hakkasin ka saateid tegema ja töö läks põneva- 
maks, üks esimesi pikemaid saateid oli Edith Piafist. 


Ja tänaseks oled Eesti Raadios olnud juba kolmkümmend viis aastat. Mis 
on sind motiveerinud nii kaua seda tööd tegema? 

See töö on mind igati rahuldanud. Saab muusikaeluga kursis olla, kuulata 
uusi salvestusi, suhelda muusikutega, Vene ajal sai ka palju komandeeringutes 
käia — nii jazzi-, estraadi- kui ka rockifestivalidel, heliloojate liitude kongressidel 
ja mujalgi. Polnud mingi probleem lennata näiteks Kaukaasiasse või Kesk-Aasias- 
se. Muidugi tõime siis kaasa ka hulga vennasrahvaste parimat muusikat, vokaal- 
instrumentaalansamblid olid seitsmekümnendatel väga popid. Kaheksakümnen- 
datel käisin juba päris palju N Liidu jazzifestivalidel. 


Kas sa said nõukogude ajal teha selliseid saateid, mida tahtsid? 

Saadete sisu loomulikult kontrolliti, aga sellele lisandus ka enesekontroll. Näi- 
teks hakkasin Tšehhoslovakkia ajakirja , Melodie” eeskujul tegema saadet , Kerge 
muusika ABC”. Seal pidi vaatama, et ameerika või inglise esinejaid oleks üks- 
kaks, sotsmaade, vene ja eesti asjad pidid ikka kõrval olema. Vahel oli ka tähenäri- 
mist, kus lugude pealkirjad tuli ümber teha: näiteks , Hõbedane ikoon” sai nimeks 
Hõbedane talisman”, sest midagi vaimulikule mõttelaadile viitavat ei tohtinud 
saadetes olla. Kui Brežnevi sünnipäeval sattus eetrisse , Deep Purple'i” lugu , Inim- 
sööja”, sai hulk inimesi käskkirja, mina kaasa arvatud. Siiski sai head muusikat 
mängida, ka jazzi, kuigi hea kontserdi huvides ja ülemuste silmarõõmuks nimetasi- 
meameerika heliloojad nii mõnigi kord ümber Ivanovideks ja Petrovideks. Hom- 
mikumuusika peale küll helistati vahel , valgest majast”, et ,,mis trompet teil seal 
mängib!”, kuid seda aega ma ei mäleta, mil saksofon ja bemoll keelatud olid, see 
oli varem. 


Anne Erm 
muusikakooli 
päevil 
näitemängu 
tegemas. 
Tagaplaanil 
tulevane RAMi 
laulja ja direktor 
Vello Mäeots. 
Aasta 1961. 

Raadiotöö kõrval oled kirjutanud ka lausa raamatu ,,Polkast rokini”. Kuidas 
sa sellele praegu tagasi vaatad? 

See oli minu jaoks esimene näpuharjutus, kuigi artikleid olin kirjutanud juba 
ammu varemgi. Valter Ojakäärul polnud aega ja ta pakkus seda tööd mulle. Loo- 
mulikult polnud mul raamatu kirjutamisest aimugi, helistasin aga kõik muusikud 
läbi ja panin kirja. Suureks abiks olid ka raadio fonoteek ja kartoteek. 


Praegu kujundavad Eesti jazzielu nägu kõige tuntavamalt sinu ja ,Jazzkaare” 
ettevõtmised. Kas sellise kandepinna saavutamine eesti jazzis on olnud su tead- 
lik eesmärk või on see kujunenud samm-sammult? 

Pigem samm-sammult. Oleme püüdnud näidata eesti jazzi parimaid esinejaid. 
Seda, mis on alles arengujärgus ja kuulub rohkem taidluse alla, oleme üritanud 
vältida. Selliste esinejate jaoks on teised võimalused: harjutagu veel, esinegu , Tu- 
dengijazzil” ja kui on tekkinud head ideed, tulgu siis meile pakkuma. Kindlasti 
on inimesed hakanud rohkem käima jazzkontsertidel ja siin on kahtlemata küllaltki 
oluline roll ,,Jazzkaarel”. Paljud meie muusikud, nagu Toivo Unt, Raivo Tafenau 

Konservatooriumi lõpetamine aastal 1970: (vasakult) Anne Erm, Alo Põldmäe ja 
Lea Mei-Gabral. 


või Jaak Sooäär, on leidnud tänu ,,Jazzkaarele” uusi huvitavaid ansamblipartne- 
reid. Ja ühtlasi on , Jazzkaare” lava alati olnud avatud rahvusvahelistele koostöö- 
projektidele. 


Kui vaatad tagasi esimestele festivalidele 1990. aastate algul — oli see suur 
katsumus ja õppimine? 

Kindlasti oli, kõike tuli ju teha esimest korda. Esimesed paar aastat tegime 
küll koostööd ,,Eesti Kontserdiga”, kes hoolitses korraldusliku poole eest, tegeles 
majutuse ja lennupiletitega. Minu kanda jäid artistid, külalised, kavad, bukletid, 
artiklid, sponsorid ja muu selline. 


Minu mäletamist mööda domineeris esimestel ,Jazzkaartel” üsna avangard- 
ne jazz. Kas see ei mõjunud publikule külma dušina? 

Kindlasti mõjus. Ma vaatasin, et need on tuntud tegijad, kuid ei arvestanud, et 
igale esinejale peab leidma sobiliku esinemiskoha. See oli küll möödapanek, et 
näiteks Steve Lacy ja Leroy Jenkins mängisid üksinda ,,Sakala” suures saalis. Samas 
ei andnud see publiku koha pealt mingit tagasilööki, vaid oli pigem õppetund 
mulle endale. Jenkinsi , viiulikääksutamine” meeldis siiski paljudele — neile, kes 
jaksasid kaasa mõelda. Ma ei arva, et see oleks halb muusika olnud. 


Kas publiku janu uue muusika järele oli tollal suur? 

Huvi otseselt uue muusika vastu polnud suur, juba siis tuldi eeskätt ikkagi 
nende nimede peale, mis kõlasid tuttavamalt, nagu näiteks Ray Anderson. Alates 
1994. aastast, kui esinesid Joe Zawinul ja , The Real Group”, läks asi juba jõudsalt 
edasi, aga paar esimest festivali oli üks suur õppimine, kuidas asjad käivad ja 
rahad liiguvad. 

Legendaarne ,,Collage”, kes suutis haaravaks laulda kõike - rahvalaulust uue aja 
atonaalsusteni. Esiplaanil (vasakult): Anne Erm, Maire Eliste ja Katrin Aniko-Mägi. 


Kas praegu, kui ,Jazzkaar” on üks tugevamaid ja keskseid Eesti muusikafes- 
tivale üldse, tajud sa veel mingit konkurentsi siinsel muusikaturul? On sul 
võistlejaid? 

Hooaja jooksul on tunda küll, et jazzkontserte on palju ja võib-olla isegi liiga 
palju. On juhtumeid, et publik ei jaksa enam käia, sest üheaegselt toimub mitu 
kontserti. On oht üleproduktsiooniks, kuid üldiselt me saame hakkama ja ongi 
väga hea, et muusikutel on põhjust harjutada ja uusi kavasid ette valmistada. 


Meil on ikka kõige tähtsamaks peetud suuri klassikalise muusika projekte, 
kuid , Jazzkaare” tegemised saavutavad sageli laiema kõlapinna ja suurema 
publiku. Kas tunned, et raskuskese hakkab eesti muusikaelus tasapisi jazzi 
suunas nihkuma? 

Ma tunnen tõesti, et jazzi ei vaadata enam kui mingit nurgatagust asja, vaid et 
ta on prestiižne ja nähtav ka suurtes saalides. Tänu Eesti Jazziliidule on viimasel 
aastal jazz ka rohkem toetusraha saanud. Mulle meeldiks, kui ka meedia tähele- 
panu jazzi suhtes oleks suurem — tihti jääb mingi vägagi oluline kontsert üldse 
kajastamata. Kuid selle taga on tõsiasi, et jazzist kirjutajate ring on meil väga väike 
ja selle vastu ei saa, kui mingi lehe kultuurikülje mahust ampsab äkki suure tüki 
reklaam. Ehk aitab olukorda tulevikus leevendada , Jazzkaare” veebiportaali noor- 
te reporterite seltskond, kui keegi neist jazziga tõsisemalt tegelema hakkab. Mõni 
nendest on juba päevalehtedes kätt proovinud. Teine võimalus laiema kõlapinna 
saavutamiseks on jazzi lülitamine koolide õppeprogrammi. Näib, et muusikaõpe- 
tajad pelgavad seda valdkonda, kuna nad pole ise sellega piisavalt tuttavad. Õn- 
neks toimub siiski aina rohkem koolikontserte. 

= Täna mängid jazzi, homme reedad kodumaa,” meenutab nõukogudeaegset 
suhtumist jazzmuusikasse loosung tollase atmosfääriga söögikohas Kiievis. 


Kas Eestis on palju muusikuid, kes võivad häbenemata rahvusvahelisel aree- 
nil esineda? 

Meil pole siiski piisavalt maailmataset ja säravaid ideid. Tehniline oskus jääb ta- 
gasihoidlikuks ja mõte keerleb sagedamini ka selle ümber, mis võiks müüa ja laiemat 
kuulajaskonda huvitada. Kui Jaak Sooäär, Taavi Kerikmäe ja , Weekend Guitar Trio” 
välja arvata, ei toimu meil uuemas jazzis suurt midagi. Kõige rohkem on asi ikka 
mõtlemises ja selleski, et selliseid projekte on raske müüa — peab olema suur entu- 
siast ning tegema muusikat kindla veendumuse ja veenmisjõuga, et see kuulajat 
haaraks. Mulle hakkas ka omal ajal vastu see free jazz'i ludistamine, mida Venemaal 
festivalidel palju kohtas. Samas, kui oled selle vabaduse ja avastamise kooli läbi tei- 
nud, kõlab su enda muusika, kas või mainstream, palju huvitavamalt. 


Sa käid väga palju maailma festivalidel ja konverentsidel. Mis mulje on sul 
rahvusvahelise jazzi hetkeseisust? Kas on märgata turu küllastumist? 

Festivalide seas on toimunud turu jaotumine: on uue jazzi festivalid, kõiki 
stiile hõlmavad festivalid, popi/rocki festivalid, mis sisaldavad jazzi, näiteks Ros- 
kilde või Glastonbury festival. Väikestel jazzifestivalidel, mida on kas või Soomes 
üle kahekümne, on vist tänapäeval veidi raske toime tulla, samas pööravad nad 
rohkem tähelepanu oma maa muusikutele. 

Jazzkaart” ette valmistades mõtlen ma kõikidele huvigruppidele: vaatan, et 
oleks vana ja uut jazzi, maailmamuusikat ja klubiüritusi, ja nii ta kujunebki. Mõnda 
artisti võib jahtida aastaid ja ikka ei õnnestu, nagu Pat Metheny puhul aina juhtub. 

Enamikule meist on Anne Erm eelkõige , Jazzkaare” sünonüüm. 
Ermi kaaslane sel pildil, kuuba pianistist ansamblijuht Omar Sosa esines festivalil nii 
aastal 2001 kui ka sel kevadel. 


Seda julgen ma küll kindalt öelda, et teen selle raha eest Euroopa parimat festivali. 
Superlegendide, nagu Herbie Hancocki, George Bensoni, Sonny Rollinsi, Diana 
Kralli ja teiste selliste toomine-saamine seisab ikkagi raha taga. Samas arvan, et 
paljud Ameerika esinejad on sageli üles blufitud ja mänedžmendid küsivad liiga 
kõrget hinda. Euroopa artistid ontihtipeale hoopis paremad ja huvitavamad, kuid 
neid on raskem tutvustada. Eestis annab ikka veel tunda teatud infonappus ja 
tundmatu artisti puhul on vaja inimesi uskuma panna, et just tema on parim. 
Tihtipeale nad jäävadki uskuma, sest ,Jazzkaar” on ikkagi kindel kaubamärk, 
kuigi me teeme promotööd intuitiivselt ja ei raiska raha suurte kampaaniate peale. 
Alati muidugi kõik ei õnnestu, näiteks Taani ansamblit , Tys Tys” tutvustasin sel- 
le ,Jazzkaare” eeligal võimalusel, öeldes, et see on väga eriline, sissepoole pööra- 
tud muusika. Ja siiski ei saanud täis pooltki saali, kuigi üsna paljudele pakkus 
just see ansambel kõige erilisema elamuse. 


Milline on su meelismuusika? 

Mis mulle alati hinge läheb, on Chopini klaverimuusika heas esituses. Minu 
viimane suurem elamus on ERSO hooaja lõppkontserdilt, kus kõlas Rahmaninovi 
Kolmas sümfoonia Nikolai Aleksejevi suurepärases tõlgenduses. Üldiselt meeldi- 
vad mulle rohkem romantikud ja impressionistid, üht-teist ka nüüdismuusikast 
alates Stravinski , Kevadpühitsusest” ja Schnittkest ning Kantšelist kuni Pärdini. 
Kui rääkida jazzist, olin ma lihtsalt kõrvust tõstetud, nähes viimasel ,Jazzkaarel”, 
kuidas rahvas tõusis umbes seitsmel kontserdil püsti ja nõudis lisapalu. Omar 

Heas seltskonnas 2004. aasta , Jazzkaare” külalise, trompetist Randy Breckeri 
kontserdi järel: (vasakult) Anne Tüür, Erkki-Sven Tüür, Anne Erm ja Valter Ojakäär. 


Sosa saavutas selle suures osas väliste efektidega, kuigi tema muusika on samuti 
igati sisukas. Samas on neid, kes ei tõsta klaveri kohalt peadki, nagu Brad Mehldau. 
Avishai Coheni kontsert läks paljudele korda ja nüüd on tema kodulehel juba eesti 
fännide tänukirjad. No mis fännid said Avishai Cohenil enne seda Eestis olla? 


Mis tunne on kanda Eesti jazzi ema tiitlit? 

Esialgu kõlas see tiitel väga naljakalt, kuid kui inimesed seda tahavad, kasutagu! 
Isaks jääb siiski Valter Ojakäär. Tema nõu kulus mulle marjaks ära, eriti , Jazzkaa- 
re” esimestel aastatel. 


Kaua sa jaksad veel ,Jazzkaare” vankrit vedada? 

Jazzkaart” korraldades tekib nii mõnigi kord raske ja keeruline olukord, sest 
kava on koostatud, aga raha jääb puudu — kas keegi toetajatest loobub lubadustest 
või läheb mõni asi oluliselt kallimaks. Siis tuleb pöialt hoida, et festivali piletimüük 
hästi läheks. 

Võlgu meil pole, kulud ja tulud on tasakaalus, nagu öeldakse, aga alati võiks 
paremini minna. Materiaalne kindlustunne on , Jazzkaare” väikesele ,naistriole” 
väga oluline. Samas annab see töö vaimselt väga palju ja hea on tagantjärele vanu 
Jazzkaare” salvestusi kuulata, paljud neist vääriksid plaadina välja andmist. Mõni 
asi ongi juhtumisi plaadile jõudnud, näiteks jaapanlased saatsid meile CD , Live 
inTallinn”. Küll aga jõuavad ,, Jazzkaare” kontsertide salvestused üha sagedamini 
EBU kaudu Euroopa raadiotesse, väga suure jazziauditooriumi ette. 

Ka »Jazzkaarele” kirjutanud helilooja Lepo Sumera ja noore andeka 
saksofonimängija Raul Söödiga aprillis 1999. 


Tänavu saab , Jõulujazz” kümneaastaseks ja ,Jazzkaar” saab järgmisel aastal 
seitseteist. Mõtlen, et nüüd tuleb ikka kahekümnenda , Jazzkaareni” vastu pidada! 


Küsinud JOOSEP SANG 


ANNE ERM õppis Georg Otsa nimelises Tallinna Muusikakoolis muusikateooriat, lõpetas 
kooli kiitusega ning töötas selle järel samas neli aastat õpetajana. Samal ajal jätkas ta 
õpinguid Tallinna Riiklikus Konservatooriumis kompositsiooni erialal Villem ja Eugen 
Kapi juhendamisel (1963 — 1970). Aastatel 1966 — 1972 laulis ta ansamblis ,, Collage”, 
alates 1970. aastast töötab muusikatoimetajana Eesti Raadios, kus on ellu kutsunud hulga 
saatesarju: ,, Kerge muusika ABC”, ,, Kerged variatsioonid”, ,, Saagem tuttavaks”, , Uusi 
heliplaate” jt. Anne Erm on kirjutanud arvukalt artikleid džässi ja levimuusika teemadel, 
samuti kahes trükis ja neljas keeles ilmunud raamatu ,, Polkast rokini”. 

Viimased viisteist aastat tuntakse Anne Ermi kõige paremini tänu 1990. aastal taas 
ellu kutsutud rahvusvahelisele džässifestivalile , Jazzkaar”, mis on tänapäeva Eesti muusi- 
kaelu üks visiitkaarte. Alates 1997. aastast korraldavad Erm ja tema tiim ka festivali , Jõulu- 
jazz“, samuti toimuvad , Jazzkaare” kontserdid juba mõnda aega aasta läbi, pakkudes 
head muusikat nii kevad- kui ka sügishooajaks. Anne Erm on džässimänedžer, kes reisib 
palju, orienteerub rahvusvahelisel džässimaastikul, omab arvukalt kontakte ning on liialda- 
mata kodumaise džässielu peamine suhtekorraldaja. Tema tegevus on kinkinud eesti publi- 
kule sadu elamusi kaugemast ja lähemast džässmuusikast. 

Fotod Anne Ermi erakogust 


NENDE KEVAD. 


VILJANDI DIPLOMIKEVAD 


RIINA ORUAAS 


Viljandi Kultuuriakadeemias lõpe- 
tab V lend näitlejaid. Kui eelmine, IV 
lend mängis suures osas komöödiaid, 
nii kaasaegseid kui ka klassikalisi, siis 
V lennu diplomilavastuste hulgas on 
palju , tõsist“ klassikat: , Tramm nimega 
»lha““, , Macbeth“, , Metspart“, aga ka 
Luigi Pirandello , Kuus tegelast autorit 
otsimas“, mis ei ole komöödiana just 
kuigi kergekaaluline. See on lend, mis 
paistab silma oma füüsilise ettevalmis- 
tuse, näitleja kehakeele ekspressiivsuse 
poolest. Näitleja julgeb laval olla oma 
kehaga nähtaval, liikuda. Selle märgiks 
on ka tõsiasi, et lennu üks parimaid töid 
on tantsulavastus , Nende kevad“. 
Lavastuste tase on paraku aga ebaüht- 
lane, leidub töid, mis pakuvad suurepä- 
rast karakteriloomet või ansamblimän- 
gu, samas kui mõne teise lavastuse pu- 
hul on näha, et näitleja on oma osa kor- 
ralikult selgeks õppinud, n-ö täidab 
ülesannet, kuid mänguruunii jääb vä- 
heseks, on see siis selge kontseptsiooni 
puudumine või raskepärasele tekstile 
allajäämine. Kahjuks ei ole rohkem 
mängitud Rakvere Teatris 2003. aastal 
esietendunud Urmas Lennuki ,,Ellu- 
mõistetuid“, mis noortele suunatud 
teatritekstide põuda arvestades oli värs- 
ke ja just noort publikut haarav lavastus. 

Viienda lennu üliõpilase Helen Rek- 
kori lavastatud Tennessee Williamsi 
Tramm nimega ,lha““ (kujundaja 
butafoor-dekoraatori eriala üliõpilane 
Kadri Karu) on tudengite päris iseseisev 

lavastus, mis tehtud juhendaja Kalju 
Komissarovit palju ligi laskmata. 

Näinud , Trammi” kahte etendust, 
olen saanud kaks täiesti erinevat ela- 
must. Esimene, veebruaris Viljandis tu- 
dengiteatrite päevadel mängitud eten- 
dus jättis mulje, et Rekkori lavastus on 
küll korralik töö, milles lugu ja suhted 
olemas ja igav ei hakka, kuid mis ei pa- 
ku ka kuigi palju ootamatusi. Rollide 
ülesehitus on traditsiooniline, laval on 
väga palju energiat, kuid mitte alati ei 
ole selle kasutamine ratsionaalne, lõpu- 
ni läbi mõeldud. Kohati jäi mulje, et näit- 
lejatega on osa tööd tegemata, rollid on 
üsnagi ühes registris, millest aeg-ajalt 
kiputakse üle voolama. See oli üsna 
paksudes värvides etendus, kus mit- 
medki tegelased ei avanenud, näiteks 
Eunice (Kärt Reemann) ja Steve (Jarmo 
Veetamm) jäid üsna karikatuurseks. 
Situatsioonid, suhted ja sündmused olid 
lavastuses paigas ja loetavad, tööd oleks 
võinud teha detailidega ning rollijoonis- 
te väljaarendamisega. Huvitavad olid 
aga juba selleski etenduses kolm peate- 
gelast — Silja Miks Stella Kowalskina, 
Indrek Apinis Stanley Kowalskina ning 
Liisa Tauli Blanche. 

Tallinnas juuni algul mängitud 
= Tramm“ oli aga hoopis midagi muud, 
rabistamine ja ,ülesõitmine“ olid kadu- 
nud, etendus oli tasakaalukam ning 
kaasahaaravam, paksu koomika asemel 
mängiti rohkem pooltoonides ja seetõt- 
tu oli ka tulemus usutav. 

Helena — Silja Miks. Urmas Lennuk, ,Ellumõistetud“. Lavastaja Kalju Komissarov. 


Esietendus 10. X 2003 Rakvere Teatris. 


Liisa Tauli Blanche'i roll oli esimesel 
vaatamisel neist kolmest kõige proble- 
maatilisem. Selle tegelaskuju arengus on 
näidendi tegevuse jooksul kolm kihti — 
esiteks võrgutav suurilmadaam, keda ta 
mängib, teiseks allakäinud alkohoolik, 
kes üritab end peente maneeride taha 
peita, ja kõige selle all sügavalt haava- 
tud, tasakaalust väljas inimene. Liisa 
Taul mängis välja need kaks ,alumist“ 
kihti, kuid jäi arusaamatuks, miks ta 
muidu selge pilguga õde ja aruka olemi- 
sega Mitch (Jaanus Kask) teda uskuma 
jäävad — laval on algusest peale epatee- 
riv meestepüüdja, kelle haarded viski- 
pudeli järele olid samuti liiga agarad. 
Põnevaks muutub lugu siis, kui ilmneb 
Blanche'i tegelik olek, reaalsusega kon- 
takti kaotanud, unistustes elav inimene. 

See Blanche aga, keda Liisa Taul vii- 
masel etendusel mängis, ei olnud enam 
karikatuur, vaid nagu vari kadunud 
maailmast, mille viimane kehastus 
püüab ta veel meeleheitlikult olla. 
Saabunud Kowalskite veidi armetusse 


koju, mõjub ta eksinuna, puhta ja val- 
gena, kontrastina vaesele, vähese sisus- 
tusega toale. Ta tuleb teisest, oma unis- 
tuste maailmast, ja siinse reaalsusega ta 
ei kohanegi: Blanche ei märka, et Stella 
püüab tagasihoidlikult ta tähelepanu 
oma paisuvale kõhule juhtida, ta ei mär- 
ka, etta peenutsev kõnepruuk on koha- 
tu ja aegunud. Mida edasi, seda selge- 
maks saab konflikt Blanche'i maneerlik- 
kuse ja ümbritsevate tegelaste elujõu va- 
hel. See tegelane on väga habras, ta side 
tegelikkusega on iga minut käest pude- 
nemas. Hetked, mil Blanche jätab oma 
unistused ja hoomab, mis ta ümber toi- 
mub, on nagu välgatused, kus ta kor- 
raks püüab ohjad taas enda kätte haara- 
ta ja kaotab nad siis jälle. Nagu stseen 
enne viimset murdumist, kui Mitchell 
tahab uskuda, et Blanche on süütu, kuid 
too räägib kõik välja, kuigi oleks võinud 
edasi valetades end päästa. 

Silja Miks tundub olevat selle kursu- 
se kõige suveräänsem näitleja, ta on la- 
val iseseisev, rolli läbimõeldus ja -tun- 

Stanley Kowalski — Indrek Apinis. Tennessee Williams, , Tramm nimega , Iha““. 
Lavastaja Helen Rekkor. Esietendus 22. 11 2005 Viljandi Kultuuriakadeemias. 


netatus olid selgelt tajutavad juba esi- 
mesel vaatamisel. Hea plastika ja mõjuv 
hääl sellele lisaks. Stella roll on diskreet- 
ne, kuid paindumatu, tundlik, samas 
enesekindel. Nii elab ta teda õieti mitte 
märkava Blanche'i kõrval oma elu. Ta 
teenindab oma allakäinud õde sellepä- 
rast, et mäletab teda sellisena, nagu ta 
kunagi oli. 

Samas on Miksi osade valikus ühe- 
plaanilisust, sest diplomilavastuste reas 
on tervelt kolm , kannatava ema” rolli, 
nendest ,Kuue tegelase“ ema kõige 
nõudlikum, ,,Metspardi” Gina ja 
» Trammi“ Stella suhteliselt ühes laadis, 
malbed, kuid enesekindlad. ,, Kuues te- 
gelases“ on Silja Miksil võimalus män- 
gida traagilise ja koomilise piiril. Ta te- 
gelane on väliselt peaaegu karikatuur 
(maskitaoline ahastav nägu ning staati- 
line, kühmus kehahoid), kuid ometi on 
selles erakordset veenvust. Selles selts- 
konnas domineerivad ju bravuurne tü- 
tar (Kärt Reemann) ja end õigustav isa 
(Indrek Apinis), nende varjus on kolm 

vaikivat kuju: noorem tütar (Helen Rek- 
kor), poiss (Joonas Parve) ning aeg-ajalt 
äkiliselt sekkuv ema. Just see vaikimine 
lärmakate näitlejate ning omavahel ar- 
veid klaarivate isa, tütre ja iroonilise va- 
nema poja (Jaanus Kask) taustal ei lase 
lavastusel muutuda paroodiaks, maski- 
mänguks, vaid toob lavale ilmunud te- 
gelaste elu vaataja ette reaalsemana, kui 
seda on teatrinäitlejate kunstlik enese- 
eksponeerimine. Selle vankumatu oma 
tegelikkuse, tõelisuse kinnitamise ja in- 
tensiivse vaikimise taga virvendab min- 
gi teine, igavese kohalolu tunnetus, tei- 
ne ja mõistetamatu maailm, mis jääb 
pragmaatilisele argimõistusele kätte- 
saamatuks. Samasugune tontlik ja kum- 
mastav kuju nagu ema ,, Kuues tegela- 
ses” on ka Silja Miksi mängitud vana- 
mees ,, Macbethis”, kes vaid mõne sõna 
ja liikumatu ilmega suudab vaatajas 
õõva tekitada. 

Indrek Apinis Stanley Kowalski osas 
on ootamatu valik. Apinis ei ole juba 
tüübilt see näitleja, kes agressiivse Stan- 


Gregers Werle — Jaanus Kask. Henrik Ibsen, ,, Metspart”. Lavastaja Ingomar Vihmar. 


Esietendus 5. XII 2004 Viljandi Kultuuriakadeemias. 


ley'na esmalt silme ette tuleks. Roll on 
füüsiliselt väga aktiivne ja liikuv, sellega 
on ühendatud intensiivne vaimne ener- 
gia. Stanley saab Blanche'i keerutamis- 
test aru ja manipuleerib vastu. Stanley 
räpakus ja halvad kombed söögilauas 
on provokatsioon, on näha, et ta teeb 
seda meelega, sest Blanche hakkab talle 
lausa füüsiliselt vastu. See Stanley võib 
olla päris viisakas, ta oskab olla ka Stella 
vastu hell, kui ta seda vaid tahab, kuid 
eneseuhkus ja viha panevad ta vastikult 
käituma. Kaardilauastseen, kus provo- 
katsioonist saab ülekeev märatsemine, 
on seetõttu ehmatav, kui selgub, et mees 
ongi kontrolli alt väljas. 

Selle valiku puhul on sümpaatne, et 
Apinisel on lastud mängida midagi 
muud peale vanameeste — ,,Metspar- 
dis” suurärimees Werlet, , Kuues tege- 
lases“” isa. Viimane neist on suurepärane 
roll, väheste iseloomulike žestidega, 
kuid laetud energiast. See iseloomustab 
ka tema teisi rolle. 


Ingomar Vihmari lavastatud ,,Mets- 
part“ on samuti , korralik lavastus“. Kui- 
gi on aimata püüdu Ibsen üle vindi kee- 
rata, on see siiski traditsiooniline lavas- 
tus, mis baseerub suuresti teksti esitusel, 
teksti rõhkude väljamängimisel, mitte 
teatrimängul. Mitte kusagilt lausa ei logi- 
se, tegevus sujub, noored näitlejad on 
tublid, kuid — igav on. Näidendile teise 
tahu, iroonilise kõrvalpilgu annab alles 
lõpp, kui lugu tõepoolest komöödiaks 
keeratakse. Kui väike Hedvig on surnud 
ja kogu tegelaskond üksmeelselt, selts- 
kondlikult vesteldes ja klaase kergitades, 
söögilauas tüdruku surma arutab, tuleb 
välja olukorra küünilisus, see, et keegi 
lapsest tõepoolest ei hooligi, kõik nad ela- 
vad oma illusioonides. Absurdi viidud 
finaal tuleb lavastusele vaid kasuks, traa- 
gilist hingerebestamist poleks tõesti 
kauem vaadata jõudnud. 

Kuigi üldjoontes jäävad osatäitmi- 
sed ,Metspardis” tõsise ,ibsenimängi- 
mise“ raamidesse, on Marko Mäesaare 
roll selles lavastuses vana Ekdalina pu- 

has koomikanauding, millel ei puudu 
ka tõsine sisu. See kärisev ja küürakas 
vanamehetoi on selle lavastuse üks 
keskmeid ja ka väheseid, kes tõesti män- 
gib, mitte ei tegele tekstiesitusega. Ta on 
tõepoolest pärit nagu teisest maailmast, 
elab oma elu, oma soovi järgi välja mõel- 
dud reaalsuses, ilma et muu sagimine 
temasse puutuks. 

Jaanus Kask on mänginud põhiliselt 
sümpaatseid, positiivseid meestegelasi, 
nagu ,,Macbethi” kuningas Duncan või 
Irammi“ sirgjooneline ja siiras Mit- 
chell. Ka Gregers Werle on heatahtlik, 
kuid oma maailmaparandanise illu- 
sioonidesse lootusetult uppunud elu- 
võõras nooruk. Werle pateetika kõlab 
õõnsalt, sisemiselt on see tegelane sama 

Hannes — 
Jaanus Kask. 
»Ellumõistetud“. 


tühi kui Joonas Parve mängitud Ekdal- 
gi. Sellise paarina on nende koosmän- 
gus näidendi kandev idee: elamine illu- 
sioonides, eluvaledes. Oma usku kuulu- 
taval ja ideaalseid nõudmisi esitaval 
Werlel ei ole reaalsusega paremat kon- 
takti kui Ekdalil, keda ta , mere rüpest” 
välja aidata otsustab. Jaanus Kase vära- 
vavahiinterluudium ,,Macbethis” on 
soolona ja hoopis teises registris oota- 
matu, aga veidi liiga pikk, kaotades see- 
tõttu oma efekti. 

Ka Joonas Parve on mänginud sel- 
geid, heledates toonides mehi (,,Ellu- 
mõistetute“ peategelane Hannes, , Mac- 
bethi“ Banguo), ning Ekdalgi on korra- 
lik töö, täpne tema eneseimetluse ja 
tegeliku ükskõiksuse edasiandmisel. 


Väikest Hedvigit kehastava Helen 
Rekkori roll on sümpaatne, see on arm- 
salt varaküps ja tark laps. Ta mängib 
suurde plaani ka ühe detaili, mis suur- 
ärimees Werle juures on kaduma läinud 
— lühinägelikkuse. Hedvigi silmakissi- 
tamised ja peahoiak tuletavad pidevalt 
meelde tema saatust ja tegelikku pärit- 
olu. Hoopis teises võtmes on aga tüd- 
ruk, keda Rekkor mängib ,, Kuues tege- 
lases“, kummalise liikumisega ja ära- 
oleva ilmega laps kulgeb laval oma 
mänge mängides täiesti oma rada. 

Kõrvalosades lisavad oma koomika- 
nüansi Jarmo Veetamme Dr Relling ja 
Alo Kurvitsa teoloog Molvik, kelle poh- 
mellihommik on esitatud staatilises vai- 
kuses ja sellisena kohutavalt naljakas — 
hea koomikunärviga näitleja. Jarmo 
Veetamme ja Alo Kurvitsa mängus on 
hea lavaline partneritunnetus ka , Mac- 
bethis“, kaks väliselt nii erinevat näitle- 
jat sobivad orgaaniliselt hästi kokku. 

Jarmo Veetamm, kellel on ,,Mets- 
pardis“ väike arsti roll, on väga loomu- 


Hedvig — Helen Rekkor ja dr Relling — Alo Kurvits. , Metspart” (2. koosseis). 


lik näitleja, orgaaniline, tunneb end la- 
val vabalt. Nauditav sõltumata sellest, 
et kõik rollid on lahendatud suhteliselt 
ühes võtmes, mis võib pikapeale häiri- 
vaks muutuda. Rellinguna pakub ta 
vastukaalu noore Ekdali ja Gregers 
Werle mitte midagi märkavale idealis- 
mile, olles laval vist ainus selge mõistu- 
se ja eluterve irooniameelega tegelane. 
Kuue tegelase“ pealavastajana on Vee- 
tamm kiiresti reageeriv, tähelepanelik. 
Kui tema näitlejad (Marko Mäesaar, Lii- 
sa Taul ja Kristel Mägedi) on pigem ka- 
rikatuurid, siis pealavastaja ise on kahe 
jalaga maas olev üdini elus inimene, kes 
neid marionette ohjab. Ta juhib kunst- 
likku maailma, mille reegleid ta läbinisti 
tunneb. Segadusse satub ta aga siis, kui 
selgub, et lavale ilmunud ja endale lava- 
elu nõudvad tegelased on reaalsemad, 
kui tema enda ja näitlejate elatud , pä- 
ris“ maailm. 

Luigi Pirandello , Kuus tegelast 
autorit otsimas“ (lavastaja Katri Aaslav- 
Tepandi, kunstnik Krista Tool) on kaht- 

i 


lemata selle kursuse parim lavastus, 
pakkudes paradoksaalsel kombel — te- 
gu onju absurdinäidendiga, maskiteat- 
riga, — tööks rolliga rohkem võimalusi 
kui mõnigi selle kursuse , realistlikum“ 
lavastus, milles (nagu näiteks ,,Mets- 
pardis“) on otsitud sümbolkujusid, teat- 
raalseid efekte ja maskimängu, inimli- 
kult haarav lugu jäetud aga selle varju. 
»Macbethis“, kus on samuti otsitud 
inimlikkust, tegelase käitumisele süga- 
vaid psühholoogilisi põhjendusi, on jää- 
dud raskepärasele tekstile veidi alla, 
värsstekst ei jookse vabalt ning samuti 
nagu ,,Metspardis”, jääbki laval esitatav 
suuresti , esitamiseks“ ega ärka ellu. 
William Shakespeare'i , Macbeth” 
Peeter Raudsepa lavastuses on V lennu 

Direktor- 
pealavastaja — 
Jarmo Veetamm. 
Luigi Pirandello, 
»Kuus tegelast 
autorit otsimas“. 
Lavastaja Katri 
Aaslav-Tepandi. 
Esietendus 

16. VII 2004 
Pärnu , Endlas“. 


diplomilavastustest kõige visuaalsem 
(kunstnik Krista Tool). Üldjoontes on 
kõik seekordsed diplomilavastused 
kujunduse poolest minimalistlikud, 
rõhutades rohkem näitlejamängu. Ka 
Macbethi“ lavakujundus on napp, pea- 
miseks kujundiks eeslaval rippuvad 
kolm musta aksi, millega nõiad mängi- 
vad, kuid kostüümivaliku poolest on 
see-eest kõige rikkalikum. Selle lavastu- 
se maailm on sünge, rusuv, välja val- 
gustatud tegevuskohti ümbritseb suur 
pime ruum. 

Nõiad, Silja Miks, Helen Rekkor ja 
Kristel Mägedi, on selles lavastuses na- 
gu müstiline telg, läbiv niit. Kui vaja, 
mängivad nad end esiplaanile, kuid ei 
domineeri tegevuse üle. Kristel Mägedi 


Macbeth — 
Marko Mäesaar 
ja Leedi Macbeth 
— Liisa Taul. 
William 
Shakespeare, 
Macbeth”. 
Lavastaja 

Peeter Raudsepp. 
Esietendus 

28. III 2004 
Viljandi 
Kultuuri- 
akadeemias. 


on jäänud diplomilavastustes tagaplaa- 
nile, kuid oma pisirollis , Kuue tegelase“ 
emand Pacena onta erinevalt teistest te- 
gelastest tabanud kõige rohkem selle 
maskilikkust, uhkesse poosi tardununa 
jagab ja valitseb ta oma meelevallas oli- 
jate saatust. 

Macbeth” on sünge ja raskepärane, 
tõsimeelsete rollidega lavastus, milles ei 
puudu ka üksikud koomilised vahepa- 
lad (Jaanus Kask väravavahina, Joonas 
Parve arstina). Trupp on üldiselt ühtlase 
tasemega, kolm peaosalist, Marko Mäe- 
saar (Macbeth), Indrek Apinis (Macduff) 
ja Joonas Parve (Banguo), saavad oma 
küllaltki kaelamurdva ülesandega üsna 
veenvalt hakkama, kuid kõigil neil on 
teistes lavastustes säravamaid rolle. 


Müüt ja riitus“ on kaheosaline teat- 
riõhtu, mille esimese osa moodustab 
Mats Traadi , Uute Harala elulugude“ 
põhjal valminud lavakava (lavastaja 
Peeter Raudsepp), teise osa aga tantsu- 
lavastus , Nende kevad“ Lepo Sumera, 
Rene Eespere ja Meredith Monki muu- 
sikale (koreograaf Oleg Titov). 

Need kaks tööd nõuavad näitlejalt 
tugevamat ansamblimängu kui teised 
diplomilavastused, mis on võrdlemisi 
traditsioonilised sõnakesksed draamad. 
»Harala elulugudes“ puuduvad kont- 
rastsed esiletõusud ja soleerimine. Soo- 
lodest ja rollidest võib aga rääkida 
»Nende kevades“ Alo Kurvitsa, Kärt 
Reemanni ja Indrek Apinise osade 
puhul. 

Kärt Reemannis on potentsiaali saa- 
da tantsijaks. Tema kehakasutus on in- 
tensiivne ja täpne, laval ei ole üksnes 
tantsusammud omandanud näitleja, 
vaid oma rolli ja keha valdav ning sise- 
miselt väga täpselt reageeriv tantsija. 
Just siin avaneb ta tegelikult ka näitleja- 
na, sest senised edvistajad daamikesed 
(,Metspardi” proua Serby ning ,,Tram- 
mi“ Eunice) on näidanud teda pigem 
koomikuna, kes ei häbene laval ka laia 
joont kasutada. Segaseks jäi , Macbethi” 
noore Malcolmi roll, ka Hekatena ei lisa- 
nud ta midagi uut nõidade triole. See- 
vastu , Kuue tegelase“ tütar on provo- 
katiivne, julge, kuid samas haavatav. 

Peale selle, et, Nende kevad“ on hea 
ja ilus tantsulavastus, küll veidi lihtsa- 
koelise looga, kuid mitte lihtlabane, pa- 
kub see ka intrigeerivaid lähenemisnur- 
ki. Pean siin silmas Alo Kurvitsa kurja- 
kuulutavat kääbussaatanat. Meile esita- 
takse idülliline pilt noortest armunutest, 
mille tema ootamatu ja kurjakuulutav 
ilmumine läbi lõikab. Ta on domineeriv, 
ähvardav, ta külvab hirmu. Samuti ilu 
ja inetuse, elu ja surma teemad, mis sel- 

Proua Serby — 
Kristel Mägedi. 

les loos on vastakuti seatud — maski- 
taoline liikumatu nägu ja domineeriv 
kehalisus loovad sel taustal kummasta- 
va kontrasti. Ta kannab ühteaegu nii 
surma õudust kui seksuaalsuse hirmu- 
tavat, vägivaldset poolt. 

Mehe keha ei ole kultuuris nii nähta- 
val, nii eksponeeritud ja tähendusi kan- 
dev kui naise keha. Naise kehale esita- 
takse suuremaid nõudmisi, see peab 
olema täiuslik, inetu keha on põlu all, 
naeruvääristatud. Kujutluspilt mehe 
kehast on neutraalsem, positiivsem, var- 
jatum. Meest identifitseeritakse teiste 
omaduste, sotsiaalsete suhete, omandi 
ja võimu kaudu. See lavastus on aga 
laiema kandepinnaga ka oma ebatradit- 
sioonilise, stereotüüpe lõhkuva lähene- 
misega kehalisusele. See on negatiivne, 
äraspidi pööratud kuvand mehest, mille 
esitamine laval nõuab teatud julgust. 

Sellel kursusel on potentsiaaliga 
näitlejaid, väga eripäraseid lavatüüpe, 
kuid probleemiks on olnud korduvus 
rollijaotuses, mis ei ole lasknud noortel 
näitlejatel end nii mitmest küljest avada, 
kui võiks. Samas on mängitud üsnagi 


Võõrastütar — 
Kärt Reemann. 
»Kuus tegelast 
autorit otsimas“. 


nõudlikku materjali, dramaturgiaklassi- 
kat, millest küll iga kord pole jagu saa- 
dud, kuid pakutud on nii hinge mine- 
vaid rolle kui ka piiridel kõndivat an- 
samblimängu. 

Repertuaarivaliku läbiv teema on elu- 
valedes elamine, illusioonide või kinnis- 
ideede kütkesse jäämine siis, kui pind 
kaob jalge alt. Omamoodi pahupidi pöö- 
rati illusiooni ja reaalsuse teema , Kuues 
tegelases autorit otsimas“. Nende ,ras- 
kete“ suurlavastuste kõrval on toonud 
värskendust tantsulavastus , Nende ke- 
vad” ja irooniline , Harala elulood“, mil- 
les pakuti raskepärasele tekstile, tõsisele 
karakteriloomele või sümbolismitaotlu- 
sele vastukaaluks mängulisust, liikuvust 
ja ka nihkes huumorit. 


RIINA ORUAAS (sünd. 31. VIII 1981) 
lõpetas käesoleval aastal Tartu Ülikooli 
kirjandusteooria ja teatriteaduse õppetooli 
bakalaureusetööga , Neomütoloogiline tea- 
ter — Priit Pedajase lavastus ,, Mao tee kalju 
peal“ Eesti Draamateatris“. Avaldanud 
featrikriitikat väljaannetes , Sirp“,,, Teater. 
Muusika. Kino“, , Postimees“ ja , Eesti 
Päevaleht“. 

ELU KUTSE 


HEIDI AADMA 


Need teatrivaatajad, kes jõudsid sel 
kevadel Tartut ja Tallinna külastanud 
Viljandi Kultuuriakadeemia lavakuns- 
tide osakonna teatrikunsti õppetooli 
näitlejaeriala V lennu diplomietendus- 
tele, said ehk endalegi teadmata osaleda 
koolitusprotsessis. Viimase hulka kuu- 
lub osakonnajuhataja ja õppejõu Kalju 
Komissarovi sõnul ka lavastusprotsessi 
tulemuse viimine publiku ette. Selle 
kaudu peaks noor näitleja kogema eel- 
häälestuse erinevust näiteks juhtudel, 
mil lavastust pole mitu nädalat etenda- 
tud või mil paarikuise mängupausi tõt- 
tu on taas vaja tegelda proovidega. 


Üks neist lavastustest, Luigi Piran- 
dello , Kuus tegelast autorit otsimas“, 
esietendus Katri Aaslav-Tepandi juhen- 
damisel 16. juulil 2004 Pärnu , Endlas“. 
Juba kolmandat korda pani see teatri 
eneserefleksiooniga tegelev näitemäng 
proovile tudengeid (1976. a TRK lava- 
kunstikateedri VII lennuga lavastas sel- 
le Voldemar Panso; 1992. a XV lennuga 
Roman Baskin). Sündmusele lisas ainu- 
kordsust laval olnute ja nende õppejõu- 
dude esietendusele järgnenud kohtumi- 
ne teatripubliku ning ajakirjandusega. 

Sõna võtnud Katri Aaslav-Tepandi 
põhjendas tekstivalikut sellega, et teatri- 


Nooruk — Joonas Parve, Ema — Silja Miks, Tütarlaps — Helen Rekkor ja 

Võõrastütar — Kärt Reemann. Luigi Pirandello, , Kuus tegelast autorit otsimas“. 


koolis peaks tegelema väga hea drama- 
turgiaga (või väga põletava problemaa- 
tikaga, mis noori endid puudutab). Sest 
kui teatritudeng lõpetab kooli, juhtub 
sageli, et ta ei saa mitu aastat töötada 
kuigi hea teksti, teema või dialoogiga. 
Võimalust tippkirjandusele kaasa mõel- 
da ja elada ei leia ka vaataja teatrist just 
tüütavalt sageli. 

Tihti satuvad näivuse ja reaalsuse su- 
het puudutavad teatritekstid tähelepanu 
alla hetkil, mil ühiskond või teater hak- 
kab küsima oma toimemehhanismide jä- 
rele. Destruktiivne ,, teater teatris“ -tehni- 
ka mõjub lammutavalt nii teatri kui ka 
inimeste tõelisusillusioonidele. Sageli ei 
vaatle ka ajakirjandus sel juhul lavastust 
kui asja iseeneses, vaid mainib seda kui 
näidet tegelikkuses asetleidva kohta. Kü- 
sitakse selleski lavastuses, kus kuus lõ- 
puni kirjutamata ja dramaturgiliselt välja 
töötamata jäänud tegelast sünnivad meie 
ette lava alt, ja proovitakse seejuures 


draama kõrval mitte unustada huumorit, 
huumorit meis enestes. 

Lavaruumi, kus , komöödiat tegema 
hakatakse“ (Pirandello žanrimääratlus 
on , komöödia, mis tuleb teha“), mää- 
ratleb kohe etenduse alguses Inspitsient 
(Alo Kurvits). Publiku ette tulles avas- 
tab ta eeslavalt prahi. Pärast selle üles- 
korjamist saavad vaatajad põlgliku pil- 
gu osaliseks ning etendus võib alata. 
Metalne poodium (kunstnik Krista Tool) 
lavana on pühaks tunnistatud, puhas ja 
loomiseks valmis. Olgu loomise algata- 
jaks pealegi kammitsev tekstiraamat, 
mis esimese vaatuse lõpuhetkel lava 
serva jäetuna valgusvihku fookustatak- 
se (valguskunstnik Villu Konrad). 

Seekordses lavastuses võib eriliselt 
tajuda koostööd Tegelaste vahel (ilmselt 
võib selle põhjal teha järeldusi ka kursu- 
se prioriteetide kohta). Isa — Indrek Api- 
nis, Ema — Silja Miks, Võõrastütar — 
Kärt Reemann, Poeg — Jaanus Kask, 


Võõrastütar — Kärt Reemann, Isa — Indrek Apinis ja Ema — Silja Miks. 
»Kuus tegelast autorit otsimas“. 

Nooruk — Joonas Parve, Tütarlaps — 
Helen Rekkor, Emand Pace — Kristel 
Mägedi. Siin pole otsest üksteiselt tähe- 
lepanu ärarebimist ega oma loo ettetop- 
pimist. Nemad oma poolelijäämisse kin- 
nistunud reaalsuses tahavad üht — loo 
lõpuleviimist, uuesti läbijutustamist, sõ- 
nale teovormi leidmist, et sellega saavu- 
tada igavene tegelaseelu. Tegelaste konf- 
liktid toimunu tutvustamisel on mängi- 
tud selleks, et Pealavastaja märkaks rolli- 
de potentsiaali ja hakkaks neist huvitu- 
ma. Näiteseltskond (Direktor-pealavas- 
taja — Jarmo Veetamm; Esinäitleja — 
Marko Mäesaar; Esinäitlejanna — Liisa 
Taul; Noor näitlejanna — Kristel Mäge- 
di) seevastu on egoistlikum ja eklektili- 
sem. Mängitakse üksteisest üle, etenda- 
takse, solvutakse, karjutakse üksteise 
peale. Tegelaste illusioonimaailm osu- 
tubki lavastuses tõelisemaks kui näite- 
seltskonna kistud reaalsuses elamine. 

Vaatajale küll antakse märku, et 
ühiskonnaelu oma maskidega on pidev 
komöödiamäng, kuid selle musta ko- 
möödia tõeline huumor saabub siis, kui 
Esinäitlejanna (Liisa Taul) tõepoolest 
laval kätega oma , rollile“ kallale läheb. 
Või kui Tegelased vaikses pealtvaataja- 
hämmingus eneste (Näitlejad üritavad 
omal grotesksel moel kuuldut-nähtut 
taasluua) üle muigavad niivõrd, et traa- 
gilise Ema rolli (Silja Miks) nutuse lõua- 
värinaga maskiks muutunud näoilme 
mõraneb kaastundliku ja kaasaelava 
naeratuse all. Publiku ette kummarda- 
ma tullakse mitmekordse rõõmuga. 
Tegelased lavapoodiumile oma tagasi- 
hoidlikke naeratusi saates ja Näitlejad 
nende ette, vaatajatele ekspressiivselt 
lehvitades ja hõisates. Säilivad lavastu- 
sesisesed rollijoonised, mille tagant ku- 
mab koolilõpetajate heameel. Siingi pole 
selget piiri illusiooni ja reaalsuse vahel. 
Nad segunevad ja vahetavad kohti — 
tegelikkus võib osutuda pettekujutel- 
maks, mäng aga muutuda hirmuärata- 
valt või humoorikalt tõeliseks. 

Kuna esietendusele järgnenud arut- 
elu ajendas teatritegijate soov ärgitada 
mõttevahetust teatrikoolituse ja Viljandi 
Kultuuriakadeemia teemadel, siis sel- 
lest inspireerituna sündis nüüd, aasta 
hiljem ka järgnev intervjuu Kalju Ko- 
missaroviga. 


Mida teie arvate ajakirjanduse 
osast seoses noorte näitlejate kooli- 
lõpetamisega? Kui palju seda peaks 
kajastama? 

Ma kujutan ette, et nendel noortel 
inimestel poleks midagi selle vastu, kui 
neid kajastatakse. Aga samas, ette heita, 
et ei kajastata või piisavalt ei kajastata, 
ei näe ma ka mingit põhjust. Me elame 
praegu sellisel ajal, mil need teemad ei 
ole huvitavad. Teater on oma positsioo- 
ni ühiskonnas maha mänginud. Just 
kogu selle kommertsi, labase komöödia 
ja muusikalide produtseerimise poliiti- 
kaga. Teater ei ole praegu mingi oluline 
nähtus Eesti ühiskonnas. 


Tähendab, ta ei ole poliitiline või 
ühiskondlik kõnetaja, ta on pigem 
sündmus? 

Jah, just, ongi nii, et selles sündmu- 
ses tuleb ehk osaleda, aga ei midagi ena- 
mat. Ehk teisisõnu, kus on see Eesti 
ühiskonna jaoks sõnumit omav, tähen- 
dust omav teater? 


Ajakirjas , Teater. Muusika. Kino“ 
2003, nr 4 ilmus Viljandi Kultuuriaka- 
deemia teatrikunsti õppetooli eelmise 
lennu lõpetamise ajal teemakohane 
vestlusring. Kuidas teie vahepealseid 
muutusi tajute? 

Ma tahaksin kõigepealt öelda seda, 
et Viljandi Kultuuriakadeemia lava- 
kunstide osakond on nüüd formeeru- 
nud. See kooslus, kaheksa spetsialisee- 
rumisvaldkonda — tantsijad, koreo- 
graafid, tantsuõpetajad, näitlejad, la- 
vastajad, butafoorid-dekoraatorid, la- 


Festivali , Talveöö unenägu 2004“ raames toimus 30. detsembril Tallinna Linnateatri 


väikeses saalis Adolf Šapiro avatud meistriklass. 


Pildil Kalju Komissarov ja Adolf Šapiro. 


vastuskorraldajad, valguskujundajad 
— töötab nüüd. 


Kas selline laiahaardeline koolitus 
oli eesmärk kohe algusest peale? 

Jah. Et Eestis on suur vajadus kooli- 
tama hakata teatrite loovtöötajaid, oli 
mul selge juba siis, kui ma ise veel teatri- 
juhtimisega tegelesin. Ja nendel ammus- 
tel aegadel oli jutuks, et koolitus tuleks 
käima panna Viljandi baasil. Praegu- 
seks on kogu see programm akreditee- 
ritud. 

Nüüd oleks vaja avada veel üks 
suund, mis on seotud helikujundusega. 
Selle puhul on kaks tasandit. Üks, mida, 
piltlikult öeldes, esindab Peeter Kono- 
valov, kes on võimeline ükskõik millist 
muusikat seadma vastavalt lavastuse 
vajadustele näiteks fuugaks või milleks 
tahes. Teine on teostajatasand, mis on 
mõeldud nendele, kellel on häält ja na- 
tuke kõrva, aga kes ei ole niivõrd palju 
loojad, kui helikujunduste taasesitajad. 


Reaetendustel nupule vajutamine nõuab 
väga suurt täpsust ja kohusetruudust. 

Ja sealt edasi on veel üks, minu jaoks 
nüüd juba täiesti ilmne ja selge vajadus. 
Nimelt ei välista ma seda, et võib-olla 
juba järgmisel aastal, aga võib-olla 2007 
hakkame koolitama kooliteatrijuhte. 
Ehk teisisõnu, mul on karm tunne, et 
vahepeal peab eesti teater läbima aren- 
gufaasi, kus kõige olulisemaks kujuneb 
see, mismoodi hoitakse teatrit elus koo- 
lis, kultuurimajas või rahvamajas. 


Kuidas kommenteerite koolide 
liitumist? 

Minu jaoks tundub igal juhul nor- 
maalsem ühinemine Tartuga kui Tallin- 
naga. 

Tartu vaieldamatud plussid on, esi- 
teks see, et seal on Luule Epneri teatri- 
teaduskoolitus. Ja teiselt poolt, ma loo- 
dan, et psühholoogia õppetooliga õn- 
nestub meil käivitada ka loomispsühho- 
loogiaga, sealhulgas teatripsühholoo- 

giaga tegelemine. Ja kolmas tähtis mo- 
ment, et peaks tõsiselt ja aktiivselt, jõu- 
kohaselt osalema eesti keele säilitamise 
ja kaitsmise operatsioonides. Sest olu- 
kord on kohutav. Sisuliselt tegelen ma 
esimesel semestril eesti keele õpetami- 
sega, aktsendi kaotamisega, et noorel 
inimesel tekiks fonemaatiline kuulmine, 
et ta saaks üldse aru, kui rääkides on 
midagi valesti. Me oleme jõudnud sin- 
namaani, et peame kõrgkoolis uuesti 
kõige elementaarsemat õpetama. 


Koostöö Tartu Ülikooliga on suur 
samm. Maise olen seal õppinud ja osa- 
lenud aruteludel, mis vahepeal toimu- 
sid Viljandis. Äärmiselt hariv on ol- 
nud võimalus jälgida Adolf Šapiro 
meistriklasse. 

Ma arvan, et sellised asjad võiks re- 
gulaarseks muuta. Minu jaoks on oluli- 
ne, et Tartu semiootikud õpetavad meie 
lavakujundusega seotud tudengeid, et 
meie tantsu- ja teatritudengitel on kok- 
kupuude professor Toropiga. 

Ja näiteks, võtame kas või Heili 
Einasto, kes teeb oma doktoritööd, te- 
maga ja meie tantsukoolitusega koope- 
reerudes saaks Tartus tantsust kirjuta- 
jaid koolitada. Sest kus siis veel, kui see 
kirjutamise õpetamine on sinust seits- 
mekümne kilomeetri kaugusel? 

Meie kooli käesoleva ajaloolise hetke 
suurim võlu on, et see kooslus on maail- 
ma teatrikoolide mudel, kus vastastiku- 
ne õppekavaväline koolitus ja üksteise 
rikastamine tõesti toimib. Kui meie tant- 
sija peab näiteks tantsuseade tööna tant- 
sulavastuse tegema, siis on ta huvitatud 
ka lavakujundusest, kostüümist, valgus- 
kujundusest, videokasutusest ja kuna 
meie näitlejatel on täiesti arvestatav füü- 
siline ettevalmistus, siis ka nende kaasa- 
misest oma lavastustesse. Selline risti- 
rästi suhtlemine on ülimalt aktiivne. 

Kõigil meie tudengitel on ka teoree- 
tilise kursusetöö kirjutamise kohustus 
ja teoreetilise lõputöö võimalus. Või siis 

ühe proseminari läbimine Peeter Toropi 
juures, talle essee kirjutamine. Ja siis 
veel ühe essee kirjutamine meile, piltli- 
kult öeldes, pealkirja all , Minu elu 
kunstis“, mis sisaldab koolis mängitud 
rollide analüüsi. Need on võrdsed ras- 
kuskategooriad. See kogemus meil on 
ja ka see on pinnas, millelt saaksime 
Tartuga koopereeruda. Lisaks veel see, 
et retsensentidena on kasutatud Tartu 
Ülikooli magistrante. 


Kui palju on plaanis või mõttes 
noori Eestist välja saata? Kuivõrd olu- 
liseks peate välissuhtlust? 

Ma olen sel kevadel käinud kaks 
korda Berliinis, sest sakslaste eestveda- 
misel on käima pandud koondumisakt- 
sioon projekti , Kultuur 2000“ mütsi 
alla. Kui see õnnestub, siis on meil kahe 
aasta jooksul viie-kuue riigiga ühised 
töötoad. Ma arvan, et nüüd me oleme 
selliseks suhtluseks valmis. Väga olu- 
liseks pean ma ka seda, et suhtlemine 
ei oleks ainult läänesuunaline, vaid et 
see käiks ka üle Narva jõe. 


Kas see protsess, mille tänavune 
lend on nende nelja aastaga läbi tei- 
nud, on kuidagi ka eelmistest erine- 
nud? 

Kõik nad on erinevad. Õpetajana 
saan ma seda hinnata. Kui ma võrdlen 
neid eelvoorudel, sisseastumiseksamitel 
ning seda, mida nad kujutasid endast 
pärast esimest semestrit, pärast teist 
semestrit. Selle alusel võin ma öelda, et 
oli huvitav seltskond, väga põnev oli 
koos töötada. 


Väidetakse, et Eestis on näitlejate 
üleproduktsioon. Ja samas leitakse, et 
häid näitlejaid ei ole kunagi palju. Et 
kust nad siis tulevad, kui riiklik kooli- 
tustellimus näiteks Kultuuriakadee- 
miale on kümme inimest? 

Arvuliselt ei ole üleproduktsiooni! 
Küsimus on teatrikorralduses. Võiks 

muidugi nii olla, et esimene semester 
oleks katseaeg. Jah, aga nii kaua kui 
mina olen teatriga kokku puutunud, on 
sellest kogu aeg räägitud, ka tudengina 
Panso juures oli sellest juttu, nüüd on 
sellest möödas siis... nelikümmend 
aastat. 


Eelmisel aastal, pärast Pirandello- 
lavastuse esietendust tuli jutuks ka — 
seda juhtub ilmselt igal pool, kus koo- 
lituse üle arutletakse —, et kas Eestis 
on näitlejaid liiga palju või ikka kooli- 
tatakse vähe. Siis leidsite, et see on pi- 
gem riiklikku valdkonda kuuluv küsi- 
mus? 

See, ei ole, jah, minu meelest mitte 
koolituse küsimus, vaid TEATRlkorral- 
duse küsimus, mis on sisuliselt ka Kul- 
tuuriministeeriumi küsimus. Ehk teisi- 
sõnu, mis on see masin, mis on sundi- 
nud teatrijuhte sisuliselt poolteist või 
kaks teatrit ära koondama? Mis on selle 
põhjus olnud? Minu meelest ei ole see 


praegu ministeerium, kes seda peale 
surub. Minu meelest on need teatriju- 
hid, kes sellest räägivad. Ja mis on need 
huvid, mis neid seda tahtma panevad? 


Aga ehk on see vaheetapp? Jõud- 
maks sinna hirmuäratavasse tulevikus 
terendavasse projektiteatrite maailma? 

See on nüüd see, mille kohta kõik 
need maailma teatrid, kes ainult selle 
peal elavad, ütlevad, et jumalapärast, 
hoidke repertuaariteatreid. Oleks lollus 
minna selle peale, et repertuaariteatri 
vorm üldse ära likvideerida. Sest seda 
tagasi enam ei saa. Mis on kord läind, 
see on läind. Ja ongi kogu lugu. 


Aga kui palju on Viljandis pakuta- 
va koolituse eesmärk valmistada ette 
spetsialiste riigiteatritele? Või kuivõrd 
on see intelligentsi ja üldise kultuuri- 
tausta loomine? 

Seda niikuinii. Aga ma olen kõiki- 
dele oma õpilastele esimesest lennust 

saati rääkinud ühte asja, ma üritan näit- 
lejaid koolitada nii, et nad saaksid hak- 
kama ka lolli lavastajaga ja oleksid huvi- 
tavad partnerid heale lavastajale. See on 
pidupäev, kui nad kohtuvad lavastaja- 
ga, kes isegi oskab öelda, miks ta seda 
asja lavastab. Kes oskab näitleja elemen- 
taarsetele küsimustele vastata — kes ma 
olen, mida ma tahan jne. Valdav osa la- 
vastajaid ei ole võimelised nendele küsi- 
mustele vastama. Aga see, kes on igal 
etendusel laval, on näitleja. 

Lavastajat koolitades saan ma talle 
näidata horisonti, ma ei saa koolitada 
tema maitset, ma ei saa koolitada, piltli- 
kult öeldes, seda, mis temale haiget teeb. 
Ma võin rääkida, et näed, ühiskonnas 
on niisugused asjad, suhetes valitsevad 
sellised väärtused. Aga see, mis temale 
on valus, see on temale valus. Ja ma saan 
aidata tal seda valu spetsiifiliste teatri- 
vahenditega vormistada. Ma saan olla 
talle peegliks, sobib —ei sobi. Või kas on 
piisav, on seal veel võimalusi sügavuti 
minna. Pluss muidugi see, et üritan teda 
integreerida ja siduda järjepidevusega. 

Ja on veel üks asi. Ma olen ära muut- 
nud nõndanimetatud kursusejuhendaja 
süsteemi. Meil õpetavad kõik seda, mi- 
da nad parasjagu oskavad, mitte nii- 
moodi, et on ,sinu omad” ja , minu 
omad“. Sest ma olen näinud, kui ebard- 
likke vorme see ikkagi on omandanud. 

Meie koolitussüsteemi õnnetus on 
see, et riiklik tellimus käib lõpetajate ar- 
vu järgi. Aga mul peaks olema võimalus 
kaks, võib-olla ka kolm tudengit välja 
visata. Kunsti ei saa niimoodi õpetada, 
sest niimoodi me lööme taseme kohe 
alla. See puudutab nii Muusikaakadee- 
miat kui ka Kunstiakadeemiat, kõiki 
kohti, kus kasvatatakse kunstnikke. On 
miljon asja, mis võivad pärssida loomu- 
likku arengut. Inimene võib tulla müri- 
naga kooli ja kustuda esimese aasta lõ- 
pul mitte selle pärast, et ta osutub lai- 
saks. Ei! Lihtsalt ressurss on ammendu- 
nud ja uued horisondid ei avane temas. 

Normaalne oleks, kui ma ei peaks selle- 
ga arvestama, et ma ei tohi kedagi välja 
visata, kuna see on sisuliselt enesetapp, 
kooli tapmine. Eks! Me oleme kõik huvi- 
tatud sellest, et sünniks ime, aga kui see 
ei sünni, siis peaks meil jääma õigus... 
Lõppkokkuvõttes tuleb see riigile oda- 
vam ja sellele inimesele on kasulikum, 
kui ta saab näiteks teise kursuse lõpuks 
teada, et selleks korraks on nüüd kõik 
ja ta peab enese kuidagi ümber hääles- 
tama. 


Aga milline tunne on juhatajal, kui 
lõpetab lend, aga need noored ei leia 
kohe rakendust? 

Ma ütleksin niimoodi, et lõppkokku- 
võttes on rakendus leitud. Jah, neil ei 
pruugi seda kohe olemas olla. Nüüd on 
ka Kõrgemas Lavakunstikoolis asi juba 
sealmaal. Juhul, kui ei koolitatagi just 
kursusi oma teatri jaoks. Ja teades seda, 
mida meie nendele õpetanud oleme, on 
nad võimelised adapteeruma ükskõik 
millises esteetikas. See on koolist kaasa 
antud, aga kuna me elame just sellises 
ühiskonnas, siis nad peavad ise endale 
rakenduse leidma. Seda kingitust, et ko- 
he, hopsti, on koht, seda võimalust prae- 
gusel ajaloolisel hetkel nende jaoks ei 
ole. Aga see on seesama asi, mida olen 
juba võrdlemisi noorest east väitnud — 
andekas inimene ei saa ära kaduda, 
andekas inimene leiab endale oma elus 
eneseteostuse tee. See ongi võimekus. 


HEIDI AADMA (sünd. 7.11976) on õppi- 
nud Tartu Ülikoolis teatriteadust, kirjan- 
dusteadust ja eesti keelt. Peagi valmiva baka- 
laureusetöö teema on , Hamletid” eesti teat- 
ris ning Mati Undi , Hamleti tragöödia“ 
» Vanemuises“. Ta on avaldanud teatrikrii- 
tikat väljaannetes , Teater. Muusika. Kino“ 
ja ,Postimees“. Töötab Eesti Näitemängu- 
agentuuris dramaturgina. 


VASTAB ANDRES NOORMETS 


(Algus TMK nr 6) 


Äärmiselt oluline õpetus on mul saadud Inna Taamnalt: , Kui loed, siis kahtle!“ 
Ma olen ka kõikidele oma õpilastele seda rääkinud, et ärge võtke kõike, mida te 
loete, mida te näete, mida te kuulete, valmistõena. Need on tavaliselt kommentaa- 
rid, tõmmised. Asja olemus võib olla teistsugune. Püüdke aru saada, millest need 
asjad lähtuvad, mis on nähtuse olemus. Muidu võib teile ükskõik mida ette sööta, 
pähe määrida. Ja Toompea koolis oli see ka oluline. Kui aeg kõikus, lehes oli nelja 
mehe ettepanek, ja tundi tuli poliitökonoomia õppejõud ning kui küsiti, et mis ta 
sellest arvab, siis ta vastas, et see on jama, ja põhjendas selle omalt poolt ära. Me 
veendusime, et asume erinevate mõtlemiste piirjoonel. Või kui ilmusid sellised 
artiklid nagu Savisaare ,, Võitlus mõtteviisi pärast”, pealkiri on lausa suurepärane. 
Tegelikult võitlus mõtteviisi pärast just ongi oluline, see on siiamaani oluline. 
Savisaar on võib-olla oma artiklid ära unustanud, ta peaks nad uuesti üle lugema, 
selle endise Savisaare üles leidma, kes tegelikult oli tõepoolest üks mõtteviisi muut- 
jaid. Need olid väga head artiklid. 

Võitlus mõtteviisi pärast oli tollal ka lavakoolis sees. See käis ka Karusoo tundi- 
des, kus ta tekitas absurdselt, ebaõiglaselt edasijõudnute ja mahajääjate grupid. 
Ma olen hiljem Karusooga väga palju rääkinud ja enamikku tema seisukohti ma 
tänapäeval absoluutselt aktsepteerin. Praegu, tagantjärele saan ma natukene aru 
ka tema tollastest taotlustest. Aga sees olijana ma ei saanud neist aru. Kuigi näiteks 
Anatoli Vassiljev kirjutab teatripedagoogikast täiesti üksüheselt, et õpetamine on 
olnud talle üks suur masenduste ja pettumuste rida. Sest lõpuks on ta jõudnud 
ikkagi arusaamisele, et ainus asi, mis on pannud üliõpilased liikuma, on ikkagi 
mingisugune hirm, mida ta põhimõtteliselt täiesti taunib, ja samas ütleb, et noh, 
aga mis parata. Ta räägib samade sõnadega, mis on Dostojevski , Karamazovites“” 
ja ka , Vend Aljošas“”, see õpilase absoluutne iseteadvus. Sa annad talle tähistaeva 
kaardi, järgmisel päeval tagastab ta selle sulle parandatult. Absoluutne iseteadvus 
ja ei mingeid teadmisi. Nähtus, millega puutus kokku Vassiljev, ja ma arvan, et 
umbes sama tajus ka Karusoo — et mingi surve- või hirmufaktor peaks mängu 
tulema. 


Kas tulemuse nimel on kõik lubatud? 

Pigem ei ole seda vaja. Karusoo praegu minu meelest enam niisuguseid kate- 
gooriaid ei kasuta. See lihtsalt oli säärane aeg. Mulle meeldivad tegelikult inimesed, 
kellel on oma konkreetsed lähtelaused, millest nad suudavad juhinduda ja kus n-ö 
nende kui isiksuse struktuur on täpselt määratletud. Sest õppides improvisatsiooni 
Ruth Zaporah juures, olen ma aru saanud, et kõige paremini improviseerib inime- 
ne väga täpsetes raamides. Improvisatsiooni õppimine ongi reeglite ja raamide 

õppimine, mille sees saab olla vaba. Ainult et raamide seadmine on väga peen 
kunst. Ma saan aru, et kui inimene on võimeline isiksusena ennast konkreetselt 
struktureerima, siis tegelikult võib ta oma mõtlemises olla hästi vaba, väga-väga 
loominguline ja väga liikuv. 


Mida sa ise Viljandi Kultuurikolledži õppejõuna silmas pidasid, mis sind 
pedagoogikas huvitab? 

Selles, mis toimub dialoogi sees, dialoogirežiis, olen ma kõige rohkem lähtunud 
Vassiljevist. Sest ma olin ikkagi sellest erilises vaimustuses, mida ma nägin tema 
õpilaste esituses Moskvas ja mida ma pärast juurde lugesin. Imestasin, kuidas 
dialoog võib nõnda toimida... Hakkasin siis liikuma mööda neid Vassiljevi mater- 
jale, ja teiselt poolt hakkas mind mingist momendist väga huvitama improvisat- 
sioon. See on vist pärit veel tollest ajast, kui me pedas tegime lihtsalt ise pärast 
tunde etüüdikesi. Ja meile jäi niisugune improviseerimissoov sisse. 


Sealt ka , Armastus kolme apelsini vastu“? 

See hakkas meil Allani ja Elmoga juba ,, Charley tädis“ pihta. Minus on kogu 
aeg olnud pisut sellist teatritunnetust, mis tahab minna natukene üle ääre. Ma 
pole siiamaani sellest lahti saanud, seda enam, et oma mõtlemistüübilt olen 
suhteliselt aeglane. Seepärast pakub mulle ekstrahuvi või hasarti tegelda asjaga, 
mis tahab hästi kiiret reaktsiooni. Olen proovinud teha selliseid asju ka tudengi- 
tega, mõõdukalt eksperimenteerinud. 

Kui inimene pole enda olemist lahti mõtestanud, siis ta ei oska midagi õpetada. 
Tal peab olema ikkagi mingisugune süsteemne mõtlemine oma eriala piirides. 
Ajapikku on kindlust või mõtlemist juurde tulnud. Paremini kui esimese lennuga 
tuli mul see asi välja kolmandaga. Kogemus maksab. Soovisin, et nendes oleks 
pisut elutervet kahtlemist, aga samas, et neile ei oleks niisugust totrat, mõttetult 
paindumatut selgroogu kasvatatud, et see, mis ei ole Stanislavski, see, millest ko- 
he aru ei saa, on kahtlane. Ft kui tuleb ette tööviis, mida ei saa meil tuntud termi- 
nitega seletada, siis seda ei ole olemas, sellest keeldume. Ma ei ole nii rumal, et 
öelda, nagu oleks Stanislavski vale või halb. Absoluutselt mitte! Küll olen ma 
tundnud pikki perioode, et stanislavskilik teater on mulle igav. See ei ole Stanis- 
lavski süü. Maise ei ole uusi uksi suutnud lahti teha. Aga tol etapil, tollel momendil 
ma tajusin, et see ei tööta, ma ei taha niimoodi enam, tahaksin, et asjal oleks ka 
teistsuguseid mõõtmeid. Stanislavski heidab kõrvale metafüüsika. Ta võis sellega 
tegelda kuskil proovis, aga teooriasse ei ole ta seda kirjutanud. 

Samas jäi Viljandi kooli kolmas lend kahjuks just sellesse vaakumisse. Kui 
Ugalas“ olid parajasti muutused, koolis olid asjad teistmoodi... Inimesed nende 
ümber nägid asju erinevalt ja mina ei suutnud olla see jõujoon, mis oleks seda 
kõike korrigeerinud. Ma loodan, et nad jäid vaimselt terveks. Tihtipeale oligi nii- 
moodi, et erialatunni asemel tegelesin kolm tundi lihtsalt psühhoteraapiaga. 
Püüdsin neile leida toed või pidepunktid maailmas, et mis on ikkagi oluline; et 
jumala eest, mitte kaasa minna mingisuguste mõttetute intriigidega, valestimõist- 
mistega, arusaamatustega; et meelde tuletada, et teater ei koosne sellest. Sest mi- 
nule meeldib see püha kunsti lähtepunkt. Kõik need vanad head teatrilaused, et 
jätad oma porised kalossid ukse taha jne — see on kuld, see on õige. Ainult tihti- 
peale peab seda teiste lausetega ümber rääkima. Mul on tunne, et niisugust asja 
on tänapäeval palju kaduma läinud. Ei ole enesestmõistetav, et ma käin kooli läbi 

ja olengi valmis näitleja, ei pea üldse enam midagi rohkem tegema, ei trenni tege- 
ma, ei lugema ega teiste tehtavat vaatama. On hirmus oluline, et inimestel ei jääks 
koolist lõpetatuse tunnet. 


Õppimisest ja õpetamisest rääkisime, räägime nüüd sellest, kuidas sa lavas- 
tama hakkasid? 

Ma näen pilte, ma ei saa tükki tegema hakata, kui mul visuaalset kujutlust ees 
ei ole, ma ei oska lihtsalt tekstiga midagi peale hakata. Nii kui mul pilt jookseb, 
jooksevad ka muud asjad kokku. 

Kui koolis näitlejaõpingute kõrvalt lavastamisega pihta hakkasin, tuli leida 
enda jaoks nagu uus uks. Aga mina ei leidnud. Uksed avanesid ikkagi natukene 
hiljem, kui ma olin saanud selle Vassiljevi-laksu kätte. Siis alles taipasin, et saab 
ka väga lihtsalt mõelda, sest lihtsa ja selge veega allika põhi võib olla sügav, see 
võib peita endas rohkem saladusi kui, ütleme, mingisugune keeruline basseinide 
süsteem, mis kokkuvõttes voolab lihtsalt kanalisatsiooni. Vassiljevi artiklid aitasid 
seejärel ka mõtetel selgineda. See on niisugune veider faasinihe, taas saad aru, et 
asjad tulevad sinu juurde natuke hiljem, mitte siis, kui sa õppisid või sind püüti 
õpetada. Tegelikult peabki saama oma võidud siis, kui ollakse piisavalt küps, et 
neid mitte üle hinnata. Kunagi kirjutas Laansalu minu kohta, et esimene lavastus 
oli väga hea, teine oli juba kehvem ja edasi, noh, nostalgiline tüüp... Ma mõtlesin, 
et, kurat, kuidas nii? Ma olen teinud pool tosinat lavastust, ma pole lavastaja alg- 
kooligi läbi käinud, ja juba ma just nagu oleksin oma kõige parema asja ära teinud, 
väe ära kulutanud... 

Inimesel on vaja kogumise aega. Sa lõpetad kooli, aga sa ei ole veel nii küps, et 
oleksid kohe võimeline järgmised nelikümmend aastat ainult andma. Kriitika va- 
rem nagu jälgis teatriinimeste arenguid... Praegu on ainuke kriitika, mis jälgib 
mingil kombel protsessi, vähemalt sealt on võimalik alati midagi välja lugeda, 
igal aastal ilmuv TMK teatriankeet, mida, ma arvan, ei tohiks ära kaotada kas või 
juba sellepärast, et kui võtta järjest kõik aastakäigud ette, saab sealt kummalisi 
jooni välja joonistada. Päevakirjandus joonistab kuubikuid, see on nende tee. 

Võiks olla reegel, et lavastajaks ei saa õppida ilma kõrghariduseta. Lavastaja- 
haridus peaks olema teine kõrgharidus. Sest ikkagi on väga raske kahekümne 
kahe aastasel inimesel võtta ,see punt” ja minna temaga pikale teele, kuigi võib 
olla väga häid ideid. Lavastajat peab saama usaldada. Kui ei saa, siis ei kuulata 
teda lõpuni äragi. 


Mida on sulle andnud reisimine ja teiste teatrite vaatamine? 

Reisimine on toonud mõistmise, et maailmas tehakse teatrit igat moodi. Mitte 
ainult antistanislavskilikult, vaid ka stanislavskilikult. Meil Eestis rakendatakse 
temast üht osakest. Ja ma väidan, et puhtalt Stanislavski järgi Eestis enam ei töö- 
tatagi — mõtlen siin tegevusliku analüüsi meetodit. Aga samas oleks huvitav 
töötada, sest see on suures osasimprovisatsiooniline. Antud oludes improviseeri- 
mine, et teada saada, mis on võimalik. Stanislavski onimprovisatsioonist muidugi 
tulvil, aga temast on võetud tihti ainult väga ratsionaalne iva. Maailmas teatakse 
paremini kui meil, et Grotowski täiesti kinnitas ju seda, et ta on stanislavskilikust 
teatrist pärit, ta nimetab oma ideid tihti Stanislavski ideede edasiarenduseks. Mille 
kohta Vassiljev ütleb, et tema arendab edasi Grotowski ideid, see tähendab ka 

» Ugala” 
väikeses saalis. 


Stanislavski ideid. Mitte kumbki ei ütle Stanislavski kohta ühtegi halba sõna. Nad 
ütlevad, et selles seisnebki Stanislavski suurus, et see on avatud süsteem, mitte 
lõpetatud, nagu sageli mõeldakse. Ta on avatud ja teda peabki edasi arendama. 
Brechti võime nimetada ehk natukene erinevaks, sest see on niisugune saksa mõt- 
lemise kvintessents. Isegi Brechti ja Stanislavski meetodites on kokkupuuteid, aga 
seal on ka midagi niisugust, mida vaid saksa teater on saanud edasi arendada. 
Nad tajuvad Brechti kuidagi intuitiivselt. 


Oskad sa võrrelda tööd koduteatris ja mujal? 

Teatrisituatsioonid võivad olla erinevad. Erinev võib olla õhkkond, mis seal 
momendil valitseb. Aga töös endas väga suurt vahet ei ole. Lätlastega oli küll eri- 
nevus. Näiteks oli mulle täiesti võõras, et proovi tehti etteütlejaga. Kui läksime 
lavale, siis osaraamatuid kaasa ei võetud, inspitsient sufleeris suurepäraselt. Neile 
jäid tekstid ruttu pähe, nad olid kohe võimelised tegutsema, misanstseenid jäeti 
meelde. Ma olin väga üllatunud. Ja sufleerimine oli tõesti kõrgeimal tasemel. Siin 
lisandub muidugi see, et peab olema ka oskus mängida etteütlejaga. Nad tegid 
superhästi. Aga muidugi on tähtis, et sa ise, lavastaja, saad uues olukorras ka 
iseendaga kokku, sest töö on korraldatud teistmoodi, nõudmised on teistsugused, 
ja see on iga kord nagu omamoodi eksam. Kodus tunned laval iga ruutmeetrit. 

Kui ma lähen kuhugi mujale, siis ma kõnnin mõnikord ise lavale... Kui proov on 
läbi, dekoratsioonid üleval, siis ma äkki tunnen, et on vaja lavale minna. Kui mingi 
asi on saalist vaadates valesti, ei lähe käima, lähen lavale ja saan õige mõõtkava 
uuesti kätte, pilgu uuesti selgeks. Ükskõik kus ma olen, igal pool maailmas, kui 
minna lavale, on need kõik täpselt samasuguse asjaga laetud. Ma pole ühelgi 
teatrilaval end halvasti tundnud. 


Siinkohal ongi sobiv küsida, et kuidas on lavastamine ja näitlejatöö seotud? 

Ei olegi. Nad on seotud sellepärast, et mina teen seda. Ma olen tihti imetlenud 
neid, kes on saanud süsteemse lavastajahariduse ja suudavad, ilma et nad näitlejale 
laval ette näitaksid, kõik suurepäraselt selgeks teha. 


Kui palju sa ise lavastad endale rolli? Kui palju nõuad teistelt täpset rolli- 
joonist? 

Mul on ikka mingi pilt päris täpselt olemas, aga kui sa lavastajana oma pildi 
liiga ruttu näitlejale ette paned, siis võib hakata toimima see, et inimene on tõrges, 
näitleja tunneb: sa lükkad mind kuskile, aga ma ei tea, kuhu minna, mul pole veel 
seda südamikkugi koos, ei taha niimoodi. Ma olen pigem nõus sellega, mida näit- 
leja teeb, aga ma tahan ikkagi sel juhul, et need punktid, mis on minu ettekujutuses 
olulised, et need ülemised ja alumised noodid peaks ära laulma. Tähtsam on ikkagi 
see, mis seal kokku kõlab, mitte kas see joonis on nüüd selline või teistsugune. 
Mulle ei meeldi ütlused: ,tegi huvitava karakteri“, ,tal on hea roll”. Selle jaoks 
peaksid olema muud sõnad. Kui keegi ütleb mulle: , Tegid huvitava karakteri”, 
ei suudaks ma seda võtta komplimendina. Muidugi on meeldiv, kui öeldakse 
hästi, aga iseenesest on see niisugune vorm, mis mulle ei sobi. Kui öeldakse lihtsalt, 
et mängisid hästi, siis see on teine asi, aga sellises keeles sõnaühendid... 

Mulle meeldib väga see Tepandi jutt, et kunstikeelde ei tohi tuua majanduster- 
mineid. Väga õige mõtteviis. Ei tohi hakata rääkima ,,etendust müüma, tootma”. 
Nii kui sa sellise keele sisse tood, siis hakkad ka selliselt mõtlema. Samamoodi 
on, kui kasutatakse lihtsalt šabloone ,, karakter“ või , roll“, aga samas tähendavad 
need sõnad õieti muud. Või nagu ma parandan kõiki oma sõpru, sugulasi ja 
tuttavaid selles, mis on näidend, mis on lavastus ja mis on etendus. Mõneti on 
siiski oluline, kuidas ühte või teist asja nimetatakse. Ma usun sõna maagiasse ja 
sõna jõusse. Et mõte saab sõnaks ja sõnast saab mõte ja see kõik läheb muusse 
mateeriasse ringkäigule. 


Tuleme tagasi rollide loomise juurde. 

Rollide, rollide... Mul on tihti nii, et kui ma saan tegelase füüsilise oleku kätte, 
siis ma saan kohe ka tema mõtlemisele pihta. Me tegime , Kajakat“” ja ma leidsin 
ühel hetkel üles Trigorini füüsise, ma oskasin nimetada isegi selle inimese nime, 
kelle füüsis see on. Pärast astusin ma loomulikult sellest piirist üle, vorm muutus 
teiseks, aga selle füüsilise leiu kaudu sain ma Trigorini kui inimese kätte. Abso- 
luutselt teistsugune mõtlemise stiil jne. Sest mulle tegelikult meeldib, kui saad 
kätte teistsuguse mõtlemise. See on selle töö nauding. 

Ma olen selline, kes ei hakka proovides lavastajaga vaidlema. Öeldi, et sedaviisi 
on tulemus parem, tee nii, ja olgu siis nii. Mulle tundub totter, kui ma olen kord 
juba laeva peale astunud ja hakanud seal aeru tõmbama, visata ühel momendil 
aer ära ja öelda, et halleluuja, ma olen vale laeva peal. Seda peab varem tegema. 

Kui ka hiljem aru saad, siis tuleb ikkagi lõpuni tõmmata. Mulle ei meeldi niisugu- 
sed poolikud tegemised, viilimised ja ärahüppamised. Selles suhtes olen ma lavas- 
tajakuulelik. Kuigi ma võin sel ajal, kui me veel kurssi täpsustame, vaielda lavasta- 
jaga päris parajalt. 

Mulle meeldib, kuidas Leila Säälik tavaliselt sekkub analüüsiperioodil. Tal on 
alati mingisugused oma utoopilised kontseptsioonid, mida kuuldes tahtmatult 
mõtled: ,, Ah, jumal, mis asja, pole mõtet!“ Need versioonid tasub alati läbi mõelda. 
Sest seal on teinekord nii palju ootamatut, et isegi üksnes läbimõtlemine annab 
juba palju juurde. Tihtipeale olen ma siis, kui me Kaariniga [Raid] teeme, tahtnud 
talle vastu vaielda viimse momendini, põhimõttel, et kui me oleme selle asja läbi 
vaielnud, siis on lõpuks kõik selge, et siis on see läbi mälutud, seal ei tohiks enam 
olla uduseid auke. Kaarinil on mingisugune eriline omadus, mis võib mõjuda, 
kui teda mitte tunda, amorfsusena, lavastajatahte puudumisena. Aga asi ei ole 
üldse selles. Sageli on jäänud lavastajast niisugune mulje, et see inimene peaks 
absoluutselt kõike teadma, juhtimise enda kätte haarama, kõike näitama; et tema 
tuleb, paneb näpu igale postile ja ütleb, miks sai see siia. Tegelikult me oleme ära 
unustanud, et on olemas ka näitleja töö. Ja seda oskab Kaarin Raid oma ,nõutul 
moel“ käivitada ja ära oodata nagu ei keegi teine. Minu meelest on see hea lavas- 
tajalik tarkus, mida ma olen Kaarinilt õppinud. Tihti juhtub, et näitleja pakub väl- 

ja mingi asja. See ei ole eriti tark mõte, see ei sobi, seda ei saa teha. Ja samas, kui sa 
ütled, et see on rumal mõte ja nii me küll ei mängi, siis teed sa kõige suurema vea 
üldse. See tuleb igal juhul ära proovida. Kusjuures tihtipeale on see rumal mõte 
justnimelt selleks vajalik, et ta oleks korra läbi mängitud. Võetakse kaasa seesama 
slepp ja rumal mõte muutub tegelikult väärtuslikuks — me teame, et sinna pole 
meil enam asja, aga samas on tekkinud ka mingisugune kogemus, mida järgmis- 
tesse proovidesse kaasa võtta. Õige raja kõrval on hulk teadmisi valedest radadest, 
valedest asjadest. 

Mul on väga hästi meeles, kui Madis Kõiv rääkis Lavastajate Liidu suvekoolis 
kuus aastat tagasi kamikadzedest teaduses. Madis Kõivu kogemus ja nägemus, 
kuidas teoreetilises matemaatikas või füüsikas kontrollitakse mingisugust hüpo- 
teesi, oli umbes niisugune: lähevad uurimisgrupid teadmatusse, nad on tipptase- 
mel matemaatikud, hakkavad asju läbi arvutama, kusjuures arvutus võib aega 
võtta aastaid. Nad arvutavad selle läbi ja võivad jõuda tulemuseni, et siit edasi ei 
lähe, me liikusime vale teed. Aga kamikadzeks teeb neid see, et nad arvutasid 
aastaid, see ongi nende töö, nad ei saa olla vahepeal kursis sellega, kuhu teoreetiline 
teadus areneb, nad kaotavad oma kvalifikatsiooni. Pärast seda on nende tase juba 
viis aastat vana, kõik on edasi läinud. Aga kui sa jõuad positiivse tulemuseni, siis 
oled sa selle hetke tipus ja võid edasi panna, pole küsimust. Ent kui paljud sinna 
jõuavad? Täiesti mõeldav, et ka humanitaarias ja kunstimaailmas esineb sellist 
nähtust, et lendu oskad minna, aga maandumist kas pole ette nähtud või seda 
mingil põhjusel ei tule. Ja on siiski ülendav, et niisuguseid tegijaid on olemas, 
neid, kes riski harrastavad. Oma vaimujõuga on nad kehtestanud endale ruumi, 
kus võivad selliseid äärealasid pidi käia. Kusjuures neid äärealasid võetakse ja 
tõstetakse mõne aja pärast keskele, uus peab jälle äärealale minema, katsetamiseks. 
Kuni tõstetakse jälle keskele. Kogu see Broadway ja off-Broadway ja offoffon näi- 
tena väga lihtsalt selgeks tehtud süsteem, aga nähtus ise toimib ka laiemalt. Lõpuks 
võtavad kommertsstruktuurid kogu kunstiliselt toimiva asja ikka üle, muudavad 
selle peenrahaks ja siis tuleb katselenduril jälle mujale minna. 

Inimene ei oma täiuslikku infot ja võib-olla ongi see mõnikord hea. Sest vaata, 
meil on nüüd Prussakovi-nimeline rattaühing. Mulle hästi meeldib nende legend, 
et seesama Prussakov, kelle nimeline see rattaühing on, leiutas jalgratta sada aastat 
hiljem, täiesti eelnenust sõltumatult. Aeg-ajalt Prussakov olla — see pole üldse halb 
variant. Mõned asjad tulebki aeg-ajalt uuesti leiutada, kas või enda jaoks. Mind on 
nüüd kutsutud uuesti Kultuuriakadeemiasse, tegutsen seal taas lektorina ja räägin 
niisugusest asjast nagu dramatiseerimine, mida ma elus hästi palju olen teinud. Ma 
panen tähele, et ma räägin kogu aeg aina sellest, et selles asjas ei ole mitte mingi- 
suguseid reegleid, et jumala eest inimesed ei kinnistaks endale reegleid ,nii peab”. 
Tänu kirjutamisele ma avastan endas ka teistel aladel, milles tegutsen, näitlemisel, 
lavastamisel, neid asju, mille kohta ma seni olen mõelnud, et niimoodi ei saa, aga 
näidendit kirjutades saab küll vastavat olukorda või ülesannet või kirjeldust anda 
kas või remargis, suunata selle kaudu näiteks assotsiatsioone. Minu remargid ongi 
tihti tajude jaoks kirjutatud. Ise seda lugedes saan ma aru, et kui mulle selline assot- 
siatiivne remark tavatöös, näitlejatöös ette antaks, ma oskaksin küll sellega midagi 
peale hakata. Vähemalt niisuguseid asju olen ma endas otsinud... 


Miks sa näidendeid kirjutad? 
Üle kõige meeldib mulle praegusel ajal näidendite kirjutamine, üldse kirjuta- 

mine. Mul on teatris tihti tunne, et ma olen lavastuses nagu kolmanda klassi laps: 
ma millegipärast ei suuda ennast väljendada sellisel tasemel, nagu mu emakeel 
või mu professioon lubaks. Ja siis ma otsingi teisi vahendeid, kus ma olen ainult 
ise oma töö tsentrum, millest kõik lähtub. Näitemängu kirjutamisel ei saa mitte 
kedagi teist süüdistada, mitte mingisuguseid ilmastiku- või tööolusid vaban- 
duseks tuua, vaid sa ise oma tsentrumist lähtudes lood selle maailma, kirjutad 
üles oma kujutluse, kulutad selle jaoks just niisuguse aja oma elust, nagu sa tahad. 
Kui ma saaksin, siis selle tööga ma tegeleksingi. Kuigi ma tean, et kui ma sellega 
palju tegelen, siis ma tahan jälle muid asju teha. 


Oled viimasel ajal rohkem mänginud kui lavastanud. On see nii kujunenud 
või on see olnud su soov? 

Ma tajun tegelikult väga teravalt seda, et ainult minu soovist lähtuvalt minu 
elu ei arene, mingisugused otsused tulevad kuidagi teistkaudu. Oma soovist lähtu- 
des planeeriksin ma oma aega, ruumi ja tegevusi absoluutselt teisiti. Aga ma tege- 
len ju alaga, mis ei lähtu ühe inimese soovist. Selle vastuoluga ma võitlen päris 
tugevasti enda sees. Aga võib olla on see ainult kartus mingite otsustuste ees... 
Samas ei saa öelda, et ma olen nüüd vähem lavastanud. Rohkem laval olnud küll, 
mitmeid kordi rohkem kui mõnel teisel perioodil, aga üldjoontes on neid kaht 
tegevust tegelikult olnud suhteliselt pooleks. 


Sa ei hakanud skandaalitsema, kui sul Komaga konflikt tekkis ja sa kolled- 


žist ära läksid, või siis, kui sa , Ugala“ peanäitejuhi ameti olid sunnitud maha 
panema? Sa jäid Viljandisse, , Ugalasse“. Miks sa ,uhkelt keskele ära“ ei läinud? 

Ma tahaksin väga, et seda pooltteist aastat, kui ma olin , Ugala“ kunstiline 
juht, ei oleks minu elus olnud. See ei olnud õige otsus, see oli arusaamatus. Ma 
olen hästi idealistlik ja tihti nagu keeldun vaatamast, keeldun aru saamast asjade 
tumedast või negatiivsest poolest. Mul on tunne, et kui neid mitte vaadata, siis 
nad lakkavad olemast. Ja ma arvasin, et kui minna lahtiselt ja tegevalt neid asju 
ajama, siis on võimalik üle saada probleemidest, mis seal olid. Kokkuvõttes ma 
aga võimendasin neid probleeme selle vaatenurgaga. Ja kogusin neid endasse, 
muutusin kibestunuks. Ma ei ole selline inimene olnud, praegu vist pole enam... 
Ma nägin nagu peegli taha, aga ma ei taha sinna vaadata. Päris elus. 


Miks sa ikkagi ära ei läinud? 

Kui Jaak Allik tuli tagasi , Ugalat“ juhtima, saime kokku, rääkisime, mis on 
käimas, mis minu planeeritust võiks edasi jääda, siis ta ütles mulle kohe alguses: 
Nagu maaru saan, sa ei taha Viljandist ära minna.” Ta tabas otse sirgelt naelapead. 
Mul oli mitu-mitu pakkumist, aga ma mõtlesin kogu aeg, et see elukvaliteet, mis 
mul on siin, mitte mõeldes seda, palju ma teenin, vaid asju, mis mulle just siin 
meeldivad, et sellele võrdväärset ma praegu ei leia. Minu ideaalkoht. Mulle tun- 
dub, et elu Viljandi järve kaldal kuidagi sobib mulle... 


Kas sa mõnikord rahast ka mõtled? 

Midagi ei ole teha, mu alateadvus mõtleb rahast rohkem, kui ma tahaksin. Ma 
ei mõtle rahast selle pärast, et ma tahaksin rikkaks saada, kuigi tahaks ka, vaid 
mu alateadvus mõtleb elementaarselt, mul hakkab tööle mingi vaikne hüsteeria, 
kui ma näen, et viie kuu pärast võib tulla probleem. Alateadvus hakkab tootma 

mingisugust paanikat, millest saan aru tagantjärele. Märkamatult muutun närvi- 
liseks, kui lihtsalt tean, et mul on inimesed, kelle eest peab hoolitsema ja vastutama. 
Ma ei taha, et kui pojal läheb jalgratas katki, siis pean ütlema: ,See pole üldse hull, 
jala ongi toredam käia.” Või et ma ei saa järsku liigelda linnade vahel, nii nagu 
maise tahan, vaid olen sunnitud panema oma auto seisma. Kusjuures mu paanika 
tekib päris pikka aega ette. Mida aeg edasi, seda pikemalt ette see tekib. Täielik 
paranoia. 


Lapsed? 

Kõik kolm on ju geeniused, siin ei ole midagi rääkida. Ma tahaksin, et nad 
suudaksid oma peaga teha järeldusi — elus, loetus, kuuldus. Meedia ei väljenda 
absoluutset tõde. Ka kunst ei väljenda absoluutset tõde. Kõik on subjektiivne. Ei 
maksa öelda, et üks etendus on halb sellepärast, et ta sulle ei meeldi, jne. 

Ma näen jube palju ümberringi, et täiskasvanud inimesed ei suuda endale for- 
muleerida ühte eesmärki. Ma ei mõtle elueesmärki, vaid toimimise lähimaid ees- 
märke. Ja nähes, et mu vanem tütar seda juba suudab, noorem ka, veidi poegki, 
on rõõm suur. See on sundinud mind ennast ka järele mõtlema, kas ma ikka elan 
eesmärgipäraselt, kas mu väärtused ja tegevused on ka ikka kuidagigi reastunud 
ja vormistunud. 


Küsinud KALJU ORRO 
Sügis 2004 

STANISLAVSKI ,, SÜSTEEM” 


FRANCO RUFFINI 


Stanislavski sõnad 

Näitleja töös endaga“! ütleb Tor- 
tsov (Stanislavski ideede kandja raama- 
tus) oma õpilastele pärast kaheaastast 
tööd: 

Kahe aasta jooksul saadud teadmi- 
sed on kuhjatud teie pähe ja südamesse. 
Teil on raske ühte sobitada, õigele pai- 
gale asetada elemente, mida me ükshaa- 
val oma enesetundest* välja võtsime ja 
eraldi käsitlesime. 

Ometi on see, mida me kahe aasta 
jooksul nii suure hoolega tundma õppi- 
sime, inimese kõige lihtsam, loomuli- 
kum seisund, mis on meile tegelikkuses 
hästi tuntud. [- --] Hämmastav on, et 
see, mida me nii hästi teame, mis tõeli- 
ses elus tuleb loomulikult, iseenesest, 
see kaob jäljetult või moondub, niipea 
kui näitleja lavale läheb. On tarvis suurt 
tööd, uurimist, harjumist ja tehnikat, sel- 
leks, et laval tagasi saada elus igale ini- 
mesele nii normaalset seisundit. [- - -] 
Üksikuteks elementideks jaotatult on 
üldine lavaline enesetunne inimese kõi- 
ge lihtsam ning normaalsem seisund. 
Dekoratsioonilõuendi, kulisside, värvi- 
de, liimi, kartongi ja butafooria surnud 
riigi seas laval kõneleb üldine la- 
valine enesetunne meile 
tõelisest, elavast inimelust, tõest.” (L. A., 
Ik 607 —608)** 

Stanislavski , süsteemiga“ seoses ek- 
sisteerib mitmeid eelarvamusi: see käib 
vaid karakteriga*** samastumise kohta, 
sellest on kasu vaid naturalistlikel või 
realistlikel näitlejatel, see on teatud 
kindla poeetika tulemus jne. 

Kuid nagu näha, ei olnud Stanislavski 
seda meelt. Ta ütleb, et , süsteemi“ ees- 
märk on konstrueerida , üldine lavaline 
enesetunne”, st taasluua laval ,inimese 
kõige lihtsam ja loomulikum seisund”. 


Inimese kõige lihtsam seisund“: 
orgaaniline keha-meel**** 

Stanislavski ,,süsteemi“ eelarvamus- 
tevaba refleksioon toob endaga vältima- 
tult kaasa vaatepunkti nihke. Lähteko- 
haks ei saa olla suure vene lavastaja 
poeetika või maitse-eelistused, nagu ta- 
valiselt. Selleks peab olema määratlus, 
mida Stanislavski nimetab , inimese kõi- 
ge lihtsamaks, normaalsemaks seisun- 
diks“. Tegelikult see ongi süsteemi ees- 
märk ja sellisel eesmärgil ei ole midagi 
pistmist lavastaja esteetiliste ja menet- 
luslike valikutega. 

Stanislavski ütleb hiljem, raamatus 
» Näitleja töö rolliga”?: 

«Igal lavastajal on rolliga töötami- 
seks ja selle töö edasiarendamise pla- 
neerimiseks oma viis: siin puuduvad 
kindlad reeglid. Kuid sellele vaatamata 
peab meie endi loomusest tulenevaist 
töö esimestest järkudest ja psühhofüüsi- 
listest protseduuridest täpselt kinni pi- 
dama.“” (L. A. P., Ik 106) 

Inimese seisund, millest räägib Sta- 
nislavski, rajaneb ,,meie endi loomusest 
tulenevail psühhofüüsilistel toimingu- 
tel“ ja seda võib määratleda kui ,,orgaa- 
nilist keha-meelt“. 

Võib öelda, et keha-meel on orgaani- 
line, kui keha ei reageeri meele nõuetele 


»ülearuselt“, , puudulikult“ ega ,,seos- 
tamatult“, vaid: 

— kehareageerib ainult meele nõue- 
tele; 

— keha reageerib kõigile meele 
nõuetele; 

— reageerides kõigile meele nõuetele ja 
ainult neile, kohaneb keha vas- 
tavalt nendele, otsib võimalust 
nende rahuldamiseks. 

Keha-meele orgaanika avaldub vaid 
kehas, mis ei tegutse asjatult, mis ei 
väldi vajalikke tegevusi, mis ei reageeri 
endale vasturääkivalt ja ebaproduk- 
tiivselt. 

Orgaaniline keha-meel on tegelikult 
»änimese kõige lihtsam ja normaalsem 
seisund“ ja tõesti on hämmastav, kuidas 
see , kaob jäljetult või moondub, niipea 
kui näitleja lavale läheb“. Hämmastav, 
aga tõsi, nagu me kõik teame. Niipea 
kui näitleja on laval, muutub keha pea- 
aegu alati ülearuseks, puudulikuks ja 
seosetuks: ta tegutseb asjatult, keeldub 
tegutsemast, räägib endale vastu. Keha 
kaotab orgaanilisuse, mis tal oli enne la- 
valetulekut ja mille ta saab tagasi kohe 
pärast lavalt lahkumist. Orgaanilisuse, 
elavast inimelust, tõest kõnelemise“ 
taasloomiseks on vaja ,tööd, uurimist 
ja tehnikat“. See on , süsteem“. 


Meel esitab nõudeid: läbielamine* 

Jõudnud selgusele, et keha peab rea- 
geerima kõigile meele nõuetele, kohane- 
ma nendega, ja ainult nendega, tuleb 
kõigepealt treenida näitleja meelt nõu- 
deid konstrueerima. Stanislavski järgi 
tähendab meel intellekti, tahet ja tunnet 
vastastikuses seoses. 

Argielus ei ole seda vaja: meele poolt 
kehale esitatavad nõuded on tõelised; 
kuid laval peavad ebatõelised nõuded 
muutuma tõelisteks. 

See on läbielamise eesmärk: treenida 
näitleja meelt esitama nõudeid, st stii- 
muleid, mille suhtes ei saa keha teha 
muud, kui reageerida neile sobivalt. 


Siit nii läbielamise hädavajalikkus 
kui ka keerukus Stanislavski ,,süstee- 
mis“. Näitleja meel ei pea looma reakt- 
sioonile ainult loogilist, motiveerivat ja 
emotsionaalset konteksti, vaid see kon- 
tekst peab toimima, justkui oleks 
see tõeline nõue; näitleja peab uskuma 
enda loodud konteksti. Kui näitleja 
usub, siis ja ainult siis, usub ka vaataja, 
niisamuti, kui ta usub, nähes kedagi 
reageerimas väljaspool lava. 

Läbielamine lõpeb vaid siis, kui rat- 
sionaalsed, tahtelised ja emotsionaalsed 
õigustused on muutunud tõeliseks nõu- 
deks. Selles punktis on reaktsioon, ise 
veel liigutuseks arenemata, juba aktiiv- 
ne. Stanislavski jaoks on läbielamine ju- 
ba ,impulss tegevuseks“ ehk, võime 
öelda, ,, tegevus impulsis“”, isegi kui see 
ei ole veel tegevuses. 


Keha reageerib sobivalt: kehastamine 

Kehastamise tehnikad on need, mis 
muudavad ülemineku , tegevusest im- 
pulsis“ , tegevuseks tegevuses“ võima- 
likuks. 

Siin on ilmne ebakõla. Mida vajali- 
kum ja põhilisem on läbielamine Stanis- 
lavski ,,süsteemile“, seda tarbetum tun- 
dub kehastamine. Tõepoolest, kui mee- 
lel õnnestub luua tõeline nõue, siis ei saa 
keha teha midagi muud, kui vastavalt 
reageerida. Mis mõtet on siis seda tree- 
nida? 

Ei tohi unustada, et läbielamine ei 
ole tõeline nõue, vaid ta ainult toimib 
nii, nagu oleks ta tõeline. Selles ongi asi. 
Justkui tõelise nõudena toimimiseks ei 
saa läbielamine olla lihtne, sirgjooneli- 
ne, see peab olema keeruline, dünaa- 
miline ja sisaldama kontraste. Läbiela- 
mine peab vastama neile olukordadele, 
mis argielus on erandlikud või veelgi 
parem, ekstreemsed. 

Oma kuulsas ütluses kehutab Stanis- 
lavski näitlejat alati otsima halvas head, 
tarkuses rumalust, õnnelikus kurba. 
Siinkohal tasub uuesti üle korrata Sta- 

nislavski kokkuvõtet: ,,See on nimelt 
üks inimese kire paisutamise meeto- 
deid.” 

See kehtib nii karakteri kohta tervi- 
kuna kui ka iga läbielamise elemendi 
kohta. Kuid see ei ole ekspressiivne va- 
lik. Vastupidi: et toimida laval tegevuse 
hüppelauana, peab kirge keerukuse- 
ga ,paisutama“, võimendama, elus- 
tama. 

Sestap võib mõista kehastamis- 
tehnikate vajalikkust ja tähtsust Stanis- 
lavski süsteemis. Tegelikult avardab” 
meele poolt loodud nõue, mis toimib 
tõelise nõudena ainult seda elustava 
keerukuse tõttu, ka keha vastavat reakt- 
siooni. 

Näitleja keha peab olema treenitud 
nii, et see reageeriks ka meele kõige 
väiksemale impulsile, nii nagu Stradi- 
variuse viiul reageerib mängija kõige 
kergemale poognapuudutusele. Õigu- 
poolest võrdleski Stanislavski korduvalt 
näitleja keha kallihinnalise muusikariis- 
taga. 

Loomulikult esineb ka argielus kee- 
rulisi nõudeid, millele keha peab auto- 


maatselt ja sobivalt reageerima. Kuid 
see avaldub ekstreemsetes, erandlikes 
olukordades. Lavaelus, vastupidi, on 
iga olukord ekstreemne, sest kui see 
nii ei oleks, ei saaks see toimida ,, tõelise 
olukorrana“. See, mis on laval keha- 
meele norm, on argipäevas talle erandlik. 

Lavaline orgaanika on igapäevase 
orgaanika avardus. Seetõttu tuleb see 
süsteemi“ vahenditega uuesti luua. 
Seesmine lavaline enesetunne, mis on 
konstrueeritud läbielamistehnika va- 
henditega, ja väline lavaline enesetunne, 
mis on konstrueeritud kehastamisteh- 
nika vahenditega, peavad ühinema ja 
lõimuma üldiseks lavaliseks enesetun- 
deks, mis on näitleja , normaalne, loo- 
mulik, orgaaniline teine loomus“. (L. A., 
Ik 607)F+*** 


Orgaaniline keha-meel, karakter, roll 

Orgaaniline keha-meel on näitleja 
teine loomus. Kui see on Stanislavski 
süsteemi analüütiliselt järk-järgult saa- 
vutatud väidetav eesmärk, peab küsi- 
ma, milline on orgaanilise keha-meele 
funktsioon näitleja üldises strateegias? 


Konstantin Stanislavski ja tema õpilased asjaarmastajate näiteringist esitamas 


William Schwenck Gilberti 

Tegelikult eksisteerib näitleja üldine 
strateegia süsteemist kõrgemal ja väl- 
jaspool: see on rolli tõlgendus (st nende 
sõnade ja tegude tõlgendus, mis on 
näidendis karakterile ette kirjutatud). 

Milline on orgaanilise keha-meele 
funktsioon rolli tõlgendamisel? Niivõrd 
kui asi puudutab Stanislavskit, saame 
vastata järgmistes terminites: 

— orgaaniline keha-meel on karakteri 
tähenduse eeltingimus ja 
— karakter on rolli tähenduse 
eeltingimus. 

Järelikult tuleb alustada karakterist. 

Stanislavskilikul rollitõlgendusel on 
kolm astet: 

1) orgaanilise keha-meele konstrueerimine, 
2) karakteri konstrueerimine lähtuvalt 
(kirjutatud) rollist, 

3) (laval tegutseva) rolli konstrueerimi- 
ne lähtuvalt karakterist. 

Teoreetiliselt ja metodoloogiliselt on 
need kolm astet eristatavad, kuid prakti- 
kas on nad ühte põimunud. Mida tähen- 
dab Stanislavskile karakter? Karakter on 
näitleja orgaaniline keha-meel (kirjuta- 
tud) rolli ,antavates olukordades“. 


2 Mikaado” : 


Mis on (laval tegutsev) roll? See on 
pealisülesande täitmise suunas pürgiv 
karakter, kes on selleks n-ö kaevunud 
läbi tegevuste jada“. 

Karakter peab eksisteerima ka rolli 
minevikus ja tulevikus, st isegi seal, kus 
roll ise ajaliselt ei viibi. Karakter peab 
eksisteerima ka nendes tegevustes, mi- 
da roll ette ei näe, st isegi seal, kus roll 
ruumiliselt ei viibi. Stanislavski soovi- 
tused on selles suhtes pidevad ja ühe- 
mõttelised. 

Karakter on isiksus, mis eksisteerib 
kõrgemal ja väljaspool rollist tingitud 
tegevusi. Vaatamata sellele, et karakter 
kohaneb rolli ,,antavate olukordadega“, 
võib karakter mängida ka teisi rolle. 
Teatriloos on arvutult näiteid, kuidas üks 
ja sama näitleja-karakter mängib erine- 
vaid rolle, ja meie ühiskogemus vaataja- 
na kinnitab fakti, et ühe (kirjutatud) rolli 
raames onruumi erinevatele karakterite- 
le. On tuhandeid Hamleteid, igal näitlejal 
oma; see on kulunud lause ja kätkeb en- 
das sügavmõttelist tõde. Siit lähtudes: 
mis on karakter rolli suhtes? Karakter ei 
ole samastatav rolliga, ei vihja sellele, na- 
gu ei vihja ka roll temale. Karakter on 
ainult rolli ,tähenduse eeltingimus“. 

Kui näitleja kaotab karakteri (või ei 
ole seda leidnud) — need onStanislavs- 
ki tähelepanekud —, muutubroll tähen- 
dusetuks. Kui näitleja on üles ehitanud 
ühe karakteri, saab roll ühe tähen- 
duse; kui näitleja üles ehitatud karakter 
oleks teistsugune, oleks rollil 
teistsugune tähendus, kuid tal 
oleks see ikkagi olemas. 

Kuid samavõrd, nagu rollil puudub 
ilma karakterita tähendus, puudub 
karakteril tähendus ilma näitleja keha- 
meele orgaanilisuseta. Kui näitleja keha- 
meel on ebaorgaaniline, ei saa karakteri 
tegevused, isegi kui need on kohanda- 
tud rolli ,,antavate olukordadega“, olla 
nõuetele vastavad reaktsioonid. Need 
saavad olla ainult väliste käskude me- 
haanilised sooritused. 

Kui laguneb keha-meele orgaanili- 
sus, laguneb ka karakter: see ei oleenam 
isiksus ja sestap ei saa ta kindlustada 
rolli tähendust. 

Stanislavskile on orgaaniline keha- 
meel rolli tähenduse alus; see on esi- 
mene eeltingimus, millele saab 
ehitada viimase eeltingimu- 
se, karakteri. 


Tähenduse eeltingimused ja eeleks- 
pressiivsuse tasand 

Orgaanilise keha-meele konstrueeri- 
mine, karakteri konstrueerimine, lähtu- 
des (kirjutatud) rollist, — need kaks as- 
tet näitleja üldises töös rolli tõlgenda- 
misel tõusevad esile enne tähenduse 
avaldumist. Nendest koosnevad põhili- 
sed eeltingimused tähenduse avaldumi- 
seks (laval tegutseva) rolli konstrueeri- 
misel, lähtudes karakterist. 

Praktikas on kaht esimest astet väga 
raske (kui mitte võimatu) eristada vii- 
masest astmest; veelgi raskem on eris- 
tada esimest astet teisest. 

See ei välista aga stanislavskilikus 
näitlejatöö käsituses sellise tasandi teo- 
reetilist ja metodoloogilist olemasolu, 
mis kerkib esile enne tähenduse aval- 
dumist, mis eksisteerib enne väljen- 
dumist ja mis on väljendumise eeltin- 
gimus. 

See on eelekspressiivne tasand, mil- 
lega tegeleb teatriantropoloogia. Üldi- 
selt võib eelekspressiivset tasandit defi- 
neerida kui tasandit, millel konstrueeri- 
takse tähenduse eeltingimused. 

Stanislavski ,süsteemis“ toimub 
näitleja töö eelekspressiivsel tasandil la- 
hus lavastaja poeetikast ja/või esteeti- 
listest valikutest. 

Stanislavski kinnitab seda vastu- 
vaidlematult. Stanislavski kui realist, 
naturalist, teatripoeetika looja ütleb 
süsteemist“ rääkides: ,Seda ei tehta 
realismi või naturalismi kui niisuguse 
pärast, vaid sellepärast, et see on tingi- 
mata tarvilik meie loomingulisele loo- 

muscle, alateadvusele.“****** Tähendu- 
se avaldumiseks ei ole tõepoolest ole- 
mas kindlaid reegleid, muidugi eeldu- 
sel, et tähenduse avaldumiseks eksistee- 
rivad vajalikud eeltingimused. 

Samuti puuduvad kindlad süstee- 
mid tähenduse eeltingimuste konst- 
rueerimiseks, töötamiseks eelekspres- 
siivsel tasandil. Stanislavski ,,süsteem” 
on üks süsteem, mitte ainus süs- 
teem. 

Seda võib mitte aktsepteerida, niisa- 
muti nagu võib mitte aktsepteerida 
tema poeetikat, tingimusel, et näitleja 
keha-meel leiab siiski enda orgaanika. 


Viimasel eluperioodil tõmbus Sta- 
nislavski aktiivsest teatritööst tagasi ja 
hakkas rühma näitlejatega pealtnäha 
mõttetult eksperimenteerima. Nad töö- 
tasid Moliere'i , Tartuffe'iga“, kuid nen- 
de eesmärk ei olnud see lavale tuua. 
Nende eesmärk oli uurida teatri ,1oo- 
dusseadusi“” nii sügavalt kui võimalik. 
Toporkov, üks Stanislavski õpilastest, 
on meile päranduseks jätnud unusta- 
matu päeviku, kus kirjeldatakse seda 
uurimustööd. 

Stanislavski teatas kohe alguses, et 
selle eksperimendi mõte on varustada 
näitleja vahenditega, mille abil ühe 
rolliga töötamise ajal õppida töötama 
kõikide võimalike rollidega: , Kunst 
algab sealt, kus ei ole ühtegi rolli, kus 
on ainult , mina” näidendi antavates 
olukordades.“? 

Enne rolli on karakter. Ja enne karak- 
terit? Mis on lavalise ,tõe“ põhitingi- 
mus? 

Stanislavski, kes ei kasutanud termi- 
nit ,,orgaaniline keha-meel“”, vastas kü- 
simusele järgmise võrdlusega: , Üks- 
kõik missuguseid peensusi kunstnik 
maalil ka ei edastaks, kui ta modelli 
poos on vastuolus füüsikaseadustega, 
kui selles poosis puudub tõde, kui, ütle- 
me, istuva figuuri kujutisel figuur tõe- 
poolest ei istu, ei muuda miski seda usu- 


tavaks. Seega, enne kui kunstnik saab 
mõelda, milliseid peeni ja keerukaid 
psühholoogilisi seisundeid maalile kan- 
da, peab ta oma modelli panema seisma 
või lamama või istuma nii, et me tõesti 
usuksime, et modell istub, seisab või 
lamab.“$ 

See oli ,,süsteemi“ eesmärk selle lõ- 
pututes variatsioonides — luua näitle- 
jale vahendid, kuidas enne mängu ja 
oma mängule tähenduse and- 
misekstõepoolest olla, istudes või 
seistes, orgaaniliselt laval. 


Inglise keelest tõlkinud 

PEETER RAUDSEPP 

Tõlgitud Eugenio Barba ja Nicola Savarese 
koostatud artiklikogumikust , A Dictionary 
of Theatre Anthropology: The Secret Art of 
the Performer“ (London, New York: ,, Rout- 
ledge“, 1995). 

C 1991 Eugenio Barba 6 Nicola Savarese 


FRANCO RUEFFINI (1939) on õppinud 
füüsikat ning kirjutanud romaane ja kuul- 
demänge, pälvides 1976. aastal Prix Italia. 
Alates 1960-ndate lõpust tegeleb renessansi- 
aegse ning XX sajandi teatri küsimustega, 
peamiselt näitlemise vallas. Oli 1979. aastal 
üks Eugenio Barba juhitava ISTA (Inter- 
national School of Theatre Antropolo- 
gy) asutajaist. Töötab Rooma III ülikoolis 
teatriajaloo õppejõuna. 


Märkused ja kommentaarid: 

* Pakuksin stsenitšeskoe samotšuvstvije ja sce- 
nic sensibility eestikeelsele tõlkevastele 
”kavaline enesetunne“ alternatiiviks , tunde- 
erksus“, mis annab asja olemust minu mee- 
lest täpsemalt edasi. — P. R. 

** Siinne tsitaat on võetud raamatu , Näitleja 
töö endaga“ Felix Moori eestikeelsest tõlkest, 
Tallinn, 1955, Ik 761—762. — Toim. 

* Karakter” on tõlkimiseks keerukas sõna. 
Ühelt poolt märgib ta ,iseloomu“, teisalt 
tegelaskuju“, ühildudes eesti keeles ka 
rolliga“. Alljärgneva valgel on nende eris- 
tamine aga siiski oluline. — P. R. 


**** Mati Unt on kasutanud Eugenio Barba 
»Paberlaevukese“ tõlkes (Tallinn, 1999) body- 
mind vastena ka ,,keha-mõte“, ,,meel“ onaga 
minu meelest konkreetsem, kuna ,,mõte” 
valgub filosoofiasse. — P. R. 

***t* Vt , Näitleja töö endaga“. Tlk Felix 
Moor. Tallinn, 1955, 1k 761. — Toim. 

***** Sama, lk 613. — Toim. 


1 Itaalia keeles ,11 lavoro dell” attore“, La- 
terza, Bari, 1968, 1975; inglise keeles ,, An Ac- 
tor Prepares, and Building a Character”, 
Eyre Methuen, London, 1980. Ingliskeelsed 
väljaanded on venekeelse originaali mitte- 
täielikud ja ümbertöötatud versioonid. See- 
tõttu on tsitaadid võetud itaaliakeelsest väl- 
jaandest, tekstis märgitud lühendiga ,L. A.“. 
2, Creating a Rõle“, Eyre Methuen, London, 
1981, Stanislavski teoste kolmanda köite 
ingliskeelne väljaanne. See raamat vastab 
itaaliakeelsele väljaandele ,, 11 lavoro dell” at- 
tore sul personaggio”, Laterza, Bari, 1988. 
Ingliskeelne väljaanne on venekeelse origi- 
naali mittetäielik ja ümbertöötatud versioon. 
Seetõttu on tsitaadid võetud itaaliakeelsest 
väljaandest, tekstis märgitud lühendiga ,L. 
A.P.. 

? Venekeelne termin pereživanije tõlgitakse 
itaalia keelde reviviscenza. Mõnikord tõlgi- 
takse inglise keelde kui return to life, teine- 
kord kasutatakse rohkem või vähem kohast 
parafraasi. Segaduse vältimiseks on siin (st 
artikli ingliskeelses originaalis — Toim) ka- 
sutatud venekeelset terminit. 

4 Tähenduse eeltingimused“ on kõik need 
füüsilised ja psüühilised elemendid, mis ter- 
vikuna ja vastastikuses seoses võimaldavad 
näitlejal muuta karakterit (ja seejärel rolli) 
sidusaks ja mitte tähendusetuks. 

5 V. Toporkov. , Stanislavski in Rehearsal”. 
Theatre Art Books. New York, 1979. 

° Sama, 1k 161. 

INTELLEKTI ÜLESANNE POLE 
KEELT MAHA JAHUTADA, VAID SEE 
ÜLES SOOJENDADA 

Intervjuu Claude Buchvaldiga 


Claude Buchvald on lavastaja ning 
õppejõud Pariisi VIII ülikoolis, kus ta alates 
1976. aastast on õpetanud üliõpilastele teatri 
praktilisi põhitõdesid. Nii kunstniku kui ka 
pedagoogina on tema huvi keskmes eelkõige 
poeetiline teater, ent teda ei köida luule mitte 
eraldi žanrina, vaid teksti üldise, jäägitu 
omadusena, mida ta on otsinud ja leidnud 
Euripidese ja Sophoklese, Shakespeare'i ja 
Racine'i, Courteline'i ja Labiche'i, Claudeli 
ja Koltesi loomingust. Juba kümme aastat 
on tema tähelepanu all Valere Novarina loo- 
ming, milles ta on avastanud varasemate 
püüdluste ja otsingute sümbioosi. 1995. aas- 
taoli talle murrangulise tähtsusega: sel aas- 
tal asutas ta näitlejatest, kunstnikest ja üli- 
kooli õppejõududest koosneva uurimisrüh- 
ma, millega koos on ta püüdnud tungida 
tekstide olemusse intuitiivsemal ja emotsio- 
naalsemal viisil, kui ülikoolide akadeemilised 
ringkonnad enamjaolt endale võimaldavad, 
samal aastal tõi ta ka lavale Novarina näi- 
dendi , Vous gui habitez le temps“ (,Teie, 
kes te elate ajas“), mis sai otsekohe suure 
tähelepanu osaliseks. Järgnes terve rida la- 
vastusi Novarina tekstide põhjal ning võib 
öelda, et just tänu Claude Buchvaldile on 
Valere Novarina tänapäevaks võitnud üile- 
maailmse tuntuse ja tunnustuse; ka Novari- 
na ise näeb Claude Buchvaldis lavastajat, 
kes tema loomingut kõige sobivamal kombel 
lavale on seadnud. Sellest tihedast koostööst 
on sündinud paljude teiste kõrval ,,Eel- 

viimase inimese monoloog“, mille Valgre 
Novarina oma raamatust ,, Chair de Vhom- 
me“ (, Inimese ihu“) spetsiaalselt teatrilava- 
le kohendas. 

Eesti publikul on võimalus näha katken- 
dit sellest monoloogist festivali , Draama 
2005“ raames Tartus, kui koos astuvad üles 
Claude Merlin, kes seda teksti 1997. aastal 
edukalt mängis, ja Tambet Tuisk, kes esitab 
eestikeelse versiooni. Algselt pelgalt teksti- 
tutvustusena planeeritud projektist on täna- 
seks valmimas väike lavastus, mis avab ukse 
Valere Novarina kummalisse keelelisse maa- 
ilma. Claude Buchvaldi lavastaja- ja peda- 
googitööga võib vaataja tutvuda samuti 
draamafestivalil Tallinnas ja Tartus, kus 
esietendub tema viimane lavastus ,, Odüs- 
seia öö“, milles osalevad nii professionaalid 
kui ka üliõpilased, kes on materjali rohkem 
kui aasta ette valmistanud. Puhta keelelise 
väljenduse otsing ja tööle pühendumine on 
need kaks märksõna, mis läbivad seda interv- 
juud ja kogu Claude Buchvaldi tegevust. 


Mida on tänapäeva prantsuse teat- 
ris põnevat? 

Eri teatrites on ka erinevad lavastu- 
sed. Näiteks Rond-Pointi teater, mida ju- 
hib Jean-Michel Ribes, keskendub täna- 
päeva autoritele, seal toimuvad kõikvõi- 
malike tekstide lugemised, tegutsevad 
lugemiskomiteed. Nancy festivalile, 


Claude Buchvald. 


mille tegemisi ma juba paarkümmend 
aastat olen jälginud ja mis mulle väga 
meeldib, koondub aga burleskne ja vei- 
di hullumeelne teater. Seal on truppe, 
kes teevad kõike ise ja üheskoos, pea- 
aegu põlve otsas, alates tekstidest ja 1õ- 
petades stsenograafiaga. Väga huvitav 
on Bastille teater ning eriti Bobigny tea- 
ter, kuhu kutsutakse külla palju välis- 
maalasi, nad loevad Brechti, ja kuna neil 
on väga suur lava, siis on vaja see täita 
ääretult kirevate ja suurejooneliste eten- 
dustega. Ka Colline'i teatris tehakse pal- 
ju uusi tekste ja adaptatsioone. 


Peale suurte institutsionaalsete teat- 


rite ja nende probleemide, millest Eestis 
võib-olla palju ei teata (kolmekümne 
viie tunnise töönädala nõue ja muud 
sotsiaalsed ja ametiühingute sünnitatud 
probleemid), toimub väga palju huvita- 
vat ka väljaspool. Teatrit tehes ei saa ar- 
vestada kolmekümne viie tunnise töö- 
nädalaga ja nii ongi mitmeid truppe, kes 
ei saa endale küll proovide ajal lubada 
mingit tasu, kuid kes tegutsevad sellegi- 
poolest. Tõenäoliselt pole selline asi ka 
teile tundmatu. Meil on selliseid noori 
truppe, mis tegutsevad väga metsikult 

ja kindlasti üllatavad meid peatselt, aga 
neil on väga raske. Kõigil ei ole kõikvõi- 
malikke tehnilisi vahendeid, mida luba- 
takse endale suurtes teatrites. Ma ei tea, 
kas Eestis vajatakse praegu hoopis rik- 
kalikku ja uhket teatrit, aga ma usun, et 
nii nagu igal pool, ei tohiks teatritege- 
mist selle pärast katki jätta, et ei ole va- 
hendeid. Ka Prantsusmaal on praegu 
neid, kes elavad väga vaeselt, selleks et 
kaitsta oma kunsti. 


Tihti öeldakse, et prantsuse teater 
on intellektuaalne teater. Mida see 
võiks tähendada? 

On tõsi, et prantsuse teater on olnud 
pikka aega dramaturgide kontrolli all, 
see on olnud suunatud tekstianalüüsile, 
esimese, teise ja kolmanda tasandi luge- 
misele; on otsitud jõujooni, mis näiden- 
dist tulenevad ja mida on vaja esile tuua, 
et tähendus välja kooruks... Aga ma nä- 
gin just hiljuti üht noorte, äsja konserva- 
tooriumi lõpetanud näitlejate tööd, kus 
läheneti tekstile kui toorele mateeriale, 
millest väljub energia. On ka teisi lavas- 
tusi, mis on täidetud vabadusest, ener- 
giast, omalaadsest suhtumisest ruumi, 
milles on jõudu ja vitaalsust, mille prants- 
lased on vahepeal unarusse jätnud, kuid 
mida nad nüüd jälle avastama on haka- 
nud. Seepärast ma käingi pigem vaata- 
mas just nende noorte näitlejate ja lavas- 
tajate töid, mitte paljude teiste, kes on 
küll kõik head lavastajad, aga kes mulle 
enam isiklikult midagi ei paku. 


Aga sinu teater pole ju ometi anti- 
intellektuaalne? 

Nii lihtne see ei ole jah. Ma ei tegele 
kirjandusliku teatriga, sest kui lavastajal 
on ainult dramaturgilised või kitsas tä- 
henduses semioloogilised töövahendid 
ja ta tegeleb ainult tähendusega, siis sel- 
liste autorite puhul nagu Novarina ei 
jõua ta kuigi kaugele. Peab vaatama, 
kuidas tekst suhtub rütmi ja ruumi, 
peab vaatama näidendi keelt otsekui 

mateeriat. Nii nagu skulptor töötleb 
marmorit, nii tuleb töötada keelega. 
Mind huvitab see, kuidas toimub teksti 
hingamine. Ja see ei tähenda, et ei ole 
tähendust, vastupidi, tähendus sünnib- 
ki sellest. Mõte on otsekui suits, mis kor- 
raga tõuseb. Mõte tuleb sellest jõust, 
millega mateeriat töödeldakse: skulptor 
uuristab marmorit ja sellest ilmub aega- 
misi nähtavale kuju. See kõik on mõis- 
tuspärane, sest kõik, mida me mõtleme, 
on mõistuspärane. Aga see ei käi nii, et 
me anname millelegi esmalt tähenduse 
ja kleebime silte millelegi, millest me aru 
ei saa ja mis meile otsekohe ei allu. No- 
varina ütleks selle peale, et esmalt tuleb 
laskuda keele sisusse, selle hingamisse. 
Aga ma eitee seda nii ainult Novarina 
tekstide puhul, ma lähenen samal viisil 
kõigile tekstidele, Molišre'ile näiteks. 
Ma uurin tema keelt ruumiliselt, ma 
kuulan seda jalgadega. Shakespeare'iga 
on sama lugu. Aga see ei tähenda, et see 
oleks pealispindne lugemine. See on lu- 
gemine, mis loob erinevaid tähendusi 
ja vastandub ühetähenduslikkusele, mi- 
da tekstile peale surutakse, kui püütak- 
se sellele rakendada mingit konkreetset 
sotsiaalset või poliitilist sõnumit. Mulle 
tundub, et kõik on ühes tekstis niigi ole- 
mas. Intellekti ülesanne pole minu mee- 
lest mitte keelt maha jahutada, vaid just 
üles soojendada, see käima panna. 


Missugune on sellisel juhul näitle- 
ja töö, see on siis sinu omaga sarna- 
ne?... 

Me alustame ikka teksti lugemisest. 
Kuid ma jätan täielikult kõrvale kõik- 
võimalikud küsimused tähenduse koh- 
ta ja keskendun rütmile, hingamisele, 
kuni näitleja hakkab hingama teksti rüt- 
mis. See on tegelikult selline näitleja ja 
teksti sulandumine, mida me teeme 
kõik koos. Seda rütmi ja hingamist olen 
ma tekstist tavaliselt enne proove otsi- 
nud kuude kaupa, ma õpin praktiliselt 
teksti pähe. Ja siis ma otsekui tunnen, 

kuidas mingi teine keha asetub minu 
omasse, see on autori keha. Seejärel ma 
püüan panna näitlejat sedasama tund- 
ma, see tähendab, mitte seda, mida mina 
tunnen, vaid keele enese pulssi ja rütmi. 
See nõuab väga tugevat kollektiivset 
tööd, vastastikust kuulamist, vastasti- 
kuse hingamise ja rütmi tajumist, selleks 
et tekiks mingi ühine keha, otsekui 
Frankenstein... Keeles on olemas nii aeg 
kui ka ruum, seal on väljumised, sisene- 
mised, diagonaalid, paukuvad uksed — 
kõik. Jouvet rääkis liikumisest keele 
sees, see ongi see liikumine, mida tuleb 
tabada. Ja kui näitleja suudab selle liiku- 


mise tabada, siis pole lavastajal enam 
vaja väga palju pingutada. Suured auto- 
rid kirjutavad jalgadega, kõndides, 
skandeerides, karjudes. Koltes näiteks 
on öelnud, et näitleja peab rääkima 
kiiresti... Kui teksti mälutakse, mitte ei 
põletata, siis läheb kõik kaotsi. Või siis 
tõlgendatakse seda lihtsalt omal isikli- 
kul viisil ja see mind eriti ei huvita. On 
olnud igasuguseid tõlgendusviise: Mo- 
liere brechtilikus võtmes, Racine oidi- 
puslikus võtmes, need ei huvita mind 
kohe üldse, mulle meeldivad sügavad 
ja varjatud tsoonid, need, kus autor ise 
on olemas. 

Proove vaadates tundus mulle küll, 
et sa annad väga konkreetseid juht- 
nööre, et sa tead väga hästi, mis sobib, 
mis mitte? 

Tõsi? See tuleb ehk sellest, et Novari- 
naga olen ma juba väga kaua tegelnud 
ja Novarina puhul on oluline, et ei jää- 
daks pidama mingisse kindlasse esteeti- 
kasse. Tema tekst on kui toores materjal, 
mis peab looma inimese. Aga kui jääda 
pidama vormidesse, olgu see siis näi- 
teks sürrealism või absurd või grotesk 
-.. Või mingid muud kategooriad... siis 
seda inimest ei sünni. Siis jääb ainult 
mingi tähenduslik žest. Ja see on hoopis 
midagi muud. Miski ei tohi formaalselt 
paika jääda. Ja kui miski sünnib, siis just 
sellepärast, et ta peab sündima. See, kes 
tõlgendaks Novarinad absurdiautorina 
või autorina, kes teeb sõnamänge, ei 
mõistaks teda, sest nagu Novarina isegi 
ütleb: sõnad mängivad ise, nad lagune- 
vad ise laiali ja võtavad uusi tähendusi. 
Novarina ei tee kunagi midagi meelega, 
ei vääna sõnu sihilikult. Ja samamoodi 
on lavastusega, žestidega, suhtumisega 
ruumi. Ei tohi olla demonstratiivne, 
peab olema loominguline. Iga võte või 
märk peab sündima loomulikult, ja 
ükski figuur, mis tekib, ei tohi jääda pü- 
sima, see tuleb katki tõmmata, et sün- 
niks järgmine ja siis järgmine ja siis järg- 
mine. Kõik see on tõesti üsna erinev sel- 
lest, mida varasematel aegadel väga 
palju on tehtud. 

Nii et ma sekkun eelkõige sellistel 
puhkudel, sest näitleja ise ei näe, kuidas 
asi saalist paistab. Lavastaja ülesandeks 
pole türannitseda, vaid avada võimalusi 
ja perspektiive, liikumisi... Ja sageli võib 
ta loomulikult ka eksida ja õigus on hoo- 
pis näitlejal. Claude'iga on nii, et tema 
on seda teksti kuude viisi proovinud ja 
paljud asjad oleme temaga koos välja 
mõtelnud. Kuid igas proovis asi muu- 
tub. Novarina näidenditega töötades 
peab tekst peas olema. Ja siis hakkab see 
ise tööle. 

Noorte näitlejatega olen ma palju... 
mitte autoritaarsem... aga osutavam. 
Neile tuleb õpetada, kuidas energiat 
suunata, et energia purskuks esile õigel 
hetkel, etsee ei lahtuks, et see, mida nad 
endast annavad, kuhugi kaduma ei lä- 
heks. Ja see on tõeliselt raske. Juhtnöö- 
ride järgi käituda iseennast kaotamata, 
püüda samas oma pidepunkti alles hoi- 
da — see ongi näitleja töö. Tambeti pu- 
hul on näha, et ta töötab palju, et ta os- 
kab vastata, et ta on väga avatud, tajub 
hästi lava ja et tal on väga terav kuulmi- 
ne. Prantsuse näitlejad on sageli väga 
nartsissistlikud, nad küsivad igasugu 
keerulisi küsimusi, tahavad mingisugu- 
seid erilisi asju tunda... Tambet kuulab 
ja vastab kohe. Ta on võimeline juht- 
nööri vastu võtma ja seda omastama, 
seda vajalikul määral muutma. Ja seeon 
väga hea, sest see on haruldane. Mõni- 
kord võtavad näitlejad juhise teadmi- 
seks ja teevad siis nii, et hea küll, eks 
ma siisteen, kui sa tahad, ja see on väga 
ärritav. Aga Tambetile läks see kuhugi 
sisse. Ta võttis selle omaks ja andis edasi 
omal viisil. Ja sellest viisist, kuidas ta 
hingas ja keelesse suhtus, ehkki ma 
sõnadest aru ei saanud, võis märgata 
suurt süütust. Ta andis ennast asjadele. 
Seda prantsuse näitlejad alati ei suuda. 
Enda omi ma suudan nii kaugele viia, 
aga üldiselt on nad pahatihti sellised, 
just nimelt intellektuaalsed. Nad taha- 
vad aru saada. 


Kas Novarina tekst teeb näitleja 
teistsuguseks? 

Jah, räägitakse ju novarinalikest näit- 
lejatest. Selleks on vaja alandlikkust, 
enese minnalasknist ja fenomenaalset 
mälu. Mõned näitlejad võtavad seda 
otsekui poksimatši. Neid tuleb ainult 
õigesse kohta viia ja siis nad saavad juba 
ise hakkama. Aga sellest on kasu kõige 
puhul. Ning kui see on ükskord läbi teh- 
tud, siis see toidab pikka aega. Tegemist 
on väga kõrgetasemelise tänapäevase 

teatriga, mis peatselt saab klassikaliseks 
— Comedie-Frangaise'is seda juba män- 
gitakse ja see on märk. 


Kuidas Prantsusmaal näitlejaks 
saadakse? 

Näitlejaid, kes konservatooriumist 
tulevad, ei ole palju, mõned neist saavad 
kuhugi truppidesse, mõned asutavad 
enda omad. Ja suurem osa, need ülejää- 
nud, kes konservatooriumis ei ole käi- 
nud, üritavad kõikvõimalikul viisil läbi 
lüüa, otsivad endale proovisaale, teevad 
kõrvalt tööd, et ära elada, sõidavad 
Avignoni, kulutavad seal kogu oma ra- 


ha ära ja pool neist, võib-olla isegi kolm- 
veerand, peab siis oma tegevuse lõpe- 
tama. Paarisaja trupi hulgas on ehk um- 
bes kümmekond, kes suudavad end 
kehtestada ja kellest saavad hiljem väga 
kõrge professionaalse tasemega näitle- 
jad. Aga ennast tuleb pidevalt tõestada. 

Minul õnnestus teha lavastus, mis 
köitis kohe tähelepanu, ja siis ma võtsin 
ette Novarina, mis sai samuti ootama- 
tult suure tähelepanu osaliseks, ,Le 
Monde'i“ ja , Liberationi“ ajakirjanikud 
tulid kohale ja ,Sügisfestivali“ korral- 
dajad kutsusid mind enda kontorisse 
(siis ma vaevu teadsin, et selline festi- 

val on olemas). Nad andsid küll vähe 
raha, aga siiski piisavalt, et teha veel üks 
Novarina. Hiljem tegin ma ,,Eelviimase 
inimese“, siis jällegi ,Sügisfestivalil” 
 Opereti”, siis Claudeli. Kõik need tükid 
liikusid palju ringi. Aga nüüd ma tun- 
nen, et peab alguse juurde tagasi tulema, 
et mul on vaja töötada üliõpilastega. 


Kuidas sa oled suutnud ülikooli ja 
teatri ühendada? 

Minust sai teatrieriala üliõpilane ko- 
he pärast 1968. aastat. Alguses olin Sor- 
bonne'is ja mul oli kohutavalt igav, ma 
tahtsin ilmtingimata teatrit teha. Siis 
avati Vincennes'is teatrilabor ja ma läk- 
sin kohe sinna. Kohtasin seal Alain Ast- 
ruci, oma suurt õpetajat, ja hakkasin ko- 
he, õpingutega paralleelselt mängima. 
See oli väga ärev ja ülev periood, Prant- 
susmaa ajaloos samuti. Kõik filosoofid 
— Lacan, Deleuze — olid Vincennes'is, 
ülikool avati kunstnikele, toimusid in- 
tellektuaalide liikumised, Living Theatre, 
Grotowski, ma tegin agitproppi ja sa- 
mal ajal uurisin Racine'i tekste, kõik töö- 

tasid nagu hullud, meeletu innuga. 
Praegu on Prantsusmaal mingi depres- 
siivne periood, valitseb must masendus, 
mis sööb nii elujõudu kui ka mõistust. 
Seda jõudu, mis inimestes on, peaks kui- 
dagi suutma säilitada, et kunstiteostest 
asja oleks. Tolleaegne ülikool oli avatud 
nii tööinimestele kui ka kunstiinimes- 
tele, see polnud traditsiooniline ülikool. 
Ma kohtasin seal erakordseid inimesi. 
Vincennes asus Cartoucherie lähedal, 
kus Ariane Mnouchkine oma lavastusi 
tegi, ja ma hakkasin tema juures väga 
varakult mängima. Sealt jälle jooksin 
tagasi ülikooli, väga põnev elu. 

Meil oli vähe raha, kuid rahal pol- 
nud tollal nii suurt tähtsust ja kuidagi 
saime ikkagi hakkama. Siis tuli Kantor, 
seejärel ma kohtasin Brooki. Nii et kok- 
kuvõttes on ülikool mulle jäänud siiani 
väga tähtsaks. Ehkki mulle on mitmel 
korral pakutud mõne teatri juhtimist, 
jõudsin ma järeldusele, et kui ma peak- 
sin loobuma uurivast tööst ja õpetami- 
sest, kaotaksin ma ääretult palju ka ise- 
enda tegemistes. Näiteks Novarina esi- 

mesi tekste töötasin ma ülikoolis kolm 
aastat läbi, enne kui nad lavale jõudsid. 
Ning enne Novarina kallale asumist 
tegelesin ma kümme aastat kreeka tra- 
göödiatega. Ja enne, kui ma midagi pro- 
fessionaalses teatris lavastasin, olin ma 
teinud kümmekond lavastust ülikoolis. 
Prantsusmaal on see tavaline, et paljud 
lavastajad on tulnud ülikoolist: Patrice 
ChEreau näiteks, või Ariane Mnouchki- 
ne. Ka Sorbonne'i antiikteatril on olnud 
väga suur mõju. Ülikooliteater on väga 
palju andnud juurde riiklikele teatrikoo- 
lidele. Ja sageli on ülikoolides õpilased 
teadmisjanusemad, nad pole nii nartsis- 
sistlikud, nende vahel pole teravat ahis- 
tavat konkurentsi. Ülikoolides pole ka 
selektsiooni, et üks on hea, aga teine po- 
le, Jouvet näiteks ei saanud mitu aastat 
konservatooriumi sisse — ka minul oli 
 Operetis“ üks näitleja, kes poleks min- 
gil juhul konservatooriumi sisse saanud, 
ta rääkis liiga kiiresti ja mis kõik veel, 
aga mind ta vaimustas, sest tal oli eriline 
žestikulatsioon. Seetõttu ma eelistangi 
sellist pendeldamist ülikooli ja profes- 


sionaalse teatri vahel, tööd on palju, aga 
tulemuseks on näiteks , Odüsseia”. 


Kuidas sündis , Odüsseia öö“? 

Eelmisel aastal tegin ma Bobigny suu- 
rel laval Rabelais'd. Sellele lavastusele 
eelnes samuti pikk eeltöö ülikoolis. Me 
käisime küll hooaja jooksul turneedel, 
kuid üks näitleja, Daniel Znyk, läks see- 
järel Comedie-Frangaise'i. Nii et me ei saa- 
nud sel hooajal seda tükki enam mängi- 
da. Sel ajal kui Rabelais' lavastus turneel 
käis, töötasin ma ülikoolis erinevate 
eepostega, sealhulgas ka , Odüsseiaga“. 
Kui me siis oma ülikoolitööd ette näitasi- 
me, püüdsid paljud inimesed, nende hul- 
gas ka Claude Merlin, mind veenda, et 
ma seda edasi teeksin. Mina olin selles 
kõiges üleni sees ja ma loomulikult ei and- 
nud endale aru, mida see kõik tõotab, ja 
mõtlesin, et miks mitte. See polnud mingi 
kapriis, sest me olime teinud ikkagi se- 
mestri jagu tööd, ja publik võttis selle vä- 
ga hästi vastu, aga kogu vaev oli veel ees. 

Esimestel proovidel sai selgeks, et 
mõttekam on teha , Odüsseiast” uus 

tõlge, seejärel tuli valida välja sobivad 
katkendid, tasakaalustada trupi taset. 
Me alustasime kolme proovipäevaga 
nädalas, seejärel tegime neli, siis viis 
päeva, ja kõik see kestis viis kuud. Me 
käisime näitustel, lugesime hulga raa- 
matuid, ajaloolaste ja antropoloogide 
teoseid, ,Iliast“; me toitsime end kõi- 
gega, millega vähegi võimalik. Ja lõpuks 
tuli ennast puhastada, unustada, et alles 
jääks täpselt see, mida vaja. 

Prantsuse keel ei ole üldse lihtne 
keel, peab pidevalt tööd tegema selle 
nimel, et see ei kõlaks monotoonselt ja 
lamedalt, tuleb pidevalt värve ja toone 
otsida, need on kõik olemas, aga need 
tuleb üles leida. Mulle tundub, et inglise 
ja itaalia keelde on teatud musikaalsus 
juba sisse kirjutatud, ja eesti keeles, nii- 
palju kui mulle eemalt tundub, on see 
samuti nii. Prantsuse keeles on aga väga 
raske mängida ja kui näitlejad hakka- 
vad nii-öelda ilmekalt rääkima, siis 
muutub see kohe kunstlikuks. Seejärel 
ma kutsusin appi Christian Paccoud”, 
kes on kirjutanud muusika paljudele 
minu lavastustele. Siis me alguses imp- 
roviseerisime, otsisime ja valisime. Me 
püüdsime eelkõige erinevaid ajastuid 
segada, et ei jääks muljet, nagu me imi- 
teeriksime antiikaega, aga ma loodan, 
et kreekalik maailm tuleb siiski keelest 
välja, sest Claude Merlin tegeles tõlki- 
des väga tõsiselt rütmiküsimustega. Nii 
ma siis käisingi kogu talve ülikooli ja 
Bobigny teatri keldri vahet, päikest üld- 
se ei näinud. Ja kevadel olime kolm nä- 
dalat Caenis, fantastilises paigas, kus 
kohtuvad ja töötavad erinevad teatritru- 
pid, esitasime oma tüki publikule ja see 
võeti väga hästi vastu. 


See on lugu nendest, kes on suletud 
ruumis ja põgenevad sealt unistuste ja 
kujutlusvõime abil. 

Täpselt nii. Lugu räägib sellest, et 
tüdrukud on kuskil ühiselamutoas või 
pansionaadis, täpselt ei ole teada, mis 

asutus see selline on, aga võib arvata, 
et seal on üsna karm kord. Aeg-ajalt on 
kuulda uste paukumist, ja kui tüdrukud 
liiga lärmakaks muutuvad, kostavad 
trepilt valvuri sammud, tundub, et nad 
kardavad seda kohta, kus nad on. Nad 
on elanud kaua aega koos ja kui üks 
nendest peab varahommikul ära mine- 
ma, jutustavad nad üksteisele sel viima- 
sel koos oldud ööl Odysseuse loo. 
Mulle tundub, et just kõige kinnise- 
mates ja jubedamates kohtades on luulel 
kõige enam mõju. Näiteks kui Armand 
Gatti oli vangis ja hommikuti toimusid 
hukkamised, luges ta oma kaaslastele 
luuletusi, et nende vaim suudaks vastu 
panna. Ja ta ei murdunud, sest ta teadis 
luuletusi peast, suutis lisaks veel kirju- 
tada, luua. Kirjutada seintele ja puudele. 
Ja ka nende tüdrukute jaoks on , Odüs- 
seia” otsekui aken, mis avaneb kirjandu- 
sele, elule, vabadusele, selle loo abil 
suudavad nad põgeneda. Võib-olla nad 
polegi oma elus kordagi merd näinud? 
Kõik see on loomulikult metafoorne na- 
gu kõikides eepostes: mere ületamine 
on nii öö ületamine kui ka raskuste üle- 
tamine. Ja sinna suletud ruumi tuleb 
publik, et olla nendega koos. See, mida 
nad kõik koos teevad, on teatud reeglite 
rikkumine, tabude lõhkumine. Kogu 
Odüsseia“ on reeglite rikkumise lugu, 
põrgusse minek näiteks. Võib arvata, et 
need tüdrukud kardavad kõige otsese- 
mal kombel, kui nad kujutlevad põrgus- 
se laskumist... Võib näiteks mõelda, et 
see on orbudekodu ja kui Odysseust ku- 
jutava tüdruku ema ilmub korraga teis- 
poolsuses nähtavale, siis valdab neid 
kõiki kohutav kurbus ja valu. Nii on ko- 
gu teekonna etapid nende jaoks öö eta- 
pid, kui nad mingil hetkel on juba nii 
väsinud, etenamei suuda edasi minna, 
kui üks neist jääb magama, teine ärkab, 
kui nad raputavad üksteist või siis satu- 
vad mingisugusesse metsikusse rõõmu- 
hoogu nagu Kirke juures, kes oma kaas- 
lased põrsasteks moondab. Võib-olla on 


nad õhtuti kogu aeg mänginud väikesi 
episoode ja just sel ööl on nad otsusta- 
nud kogu loo läbi mängida. Ja peale 
Odüsseia” on nad ka muud õppinud, 
nii et aeg-ajalt kerkib esile tükk inglis- 
keelset Shakespeare'i või itaaliakeelset 
Dantet, samuti , Odüsseiat” vanakreeka 
keeles, aga kõik toimubnii, nagu nemad 
sellest aru saavad, miski pole väga aka- 
deemiline ega filoloogiline. Seetõttu ma 
tahtsingi, et näitlejad oleksid kõik väga 
noored, et oleks tunne, et nad on 16 — 
17-aastased. Sellist tükki ei saagi teha 
küpsete näitlejatega. Mul oli vaja, et 
nendes oleks veel siirust ja süütust ja et 
etendus ei kujuneks õpitud tehnika 
demonstreerimiseks. 


Mis vahe on teha Novarinad või 
klassikalist tükki? 

Maarvan, et ma ei oleks saanud No- 
varinad lavastada, kui ma ei oleks tei- 
nud enne tööd klassikalise repertuaari- 
ga, näiteks Shakespeare'i või Moliere'i- 
ga. Ja muidugi Beckett. Samuti Courte- 
line ja Feydeau... ,,Teie, kes te elate ajas“ 
lähtematerjaliks oli Shakespeare. Ja Bec- 
kett. Kuna ma ei osanud näitlejatele mi- 
dagi öelda, siis oli kõige parem viis vii- 
data, et näe, see on otsekui Macbeth, 
näe, see on otsekui kuningas Lear, näe, 
see on nagu ,,Godot'st”. Kõik see toitis. 
 Operetis“ on palju bulvariteatri ele- 
mente, palju Moliere'i, ja kui ma nüüd 
tegelen klassikaliste tekstidega, siis on 
täpselt vastupidi. Ma leian sealt selle 
elujõu, mida keel endas sisaldab. ,,Ope- 
rett“ oli otsekui Shakespeare'ist ja Mo- 
liere'ist tehtud taldrik, mis on katki 
kukkunud ja mille tükid on kõik laiali, 
aga mida võib eksimatult ära tunda. 


Prantsuse publik pöörab vist väga 
palju tähelepanu sellele, kuidas keel 
kõlab... 

Ma teen väga palju proove, kus ma 
lasen näitlejatel teksti hääldada nii, et 
nad rõhutaksid õigesti, et nad hääldak- 


sid korralikult, et nad hingaksid korrali- 
kult, et o oleks 0, mitte a. Mitte selleks, 
et seda ilustada, vaid selleks, et keel lä- 
heks läbi vere ja lihaste. Kreeka klassika- 
lise tragöödiaga töötades vaimustasid 
mind eelkõige kooride ja rollide suhted, 
pidev ülekandumine laulult tekstile, 
skandeerimine, teksti laulev esitamine. 
Vahepeal aeti laul teatrist minema ja 
ühes sellega ka need, kellele laul on suu- 
natud, mulle on vaja, et see tagasi tuleks. 
Ma olen väga palju jälginud, kuidas eri- 
nevad dirigendid proove teevad, ja mul- 
le tundub, et see, kuidas nad juhenda- 
vad orkestrit, millised on nende suhted 
muusikutega, on minu tegevusega väga 
sarnane. Ma kuulen ooperis keele struk- 
tuuri, keele rütmi. Ja tundeid, mis sealt 
kõik tulevad. Ma olen palju õpetanud 
noori ooperilauljaid, kuidas mängida; 
ma ei õpeta neid muidugi laulma, vaid 
seda, kuidas oma kehas vaba olla, kui- 
das mängida. Ooper on kõige ilusam 
teater. Sellel on väga tugev mõõde, lau- 
sa vägivaldne, ja kui ei tehta ainult ilu- 
said dekoratsioone, vaid pööratakse tä- 
helepanu muusikale, siis muutuvad 
ruumi ja keha suhted ääretult huvita- 
vaks. See on kõik partituuris kirjas. 
Prantsuse keel on vana ja väga rikas. Ja 
selles võib ära tunda palju teisi keeli: 
itaalia keelt, ladina keelt, kreeka keelt... 
See on väga ilus keel. Ma ei ütle, et tei- 
sed keeled pole nii ilusad. Aga prantsu- 
se teater on kõrvade teater. See on kind- 
lasti esmalt kõrvade teater ja alles siis 
silmade teater. Sest kui me ei ole keele 
sees, siis me pole kusagil. 


Küsinud TANEL LEPSOO 
Pariisis 12. juunil 2005 

EESTI MUUSIKATEADUS: ESITAB 
KÜSIMUSI JA VAATAB PEEGLISSE 


EVI ARUJÄRV 


» Mõeldes muusikast. Sissevaateid muusika- 
teadusesse”. 

Toimetajad Jaan Ross ja Kaire Maimets. 

» Varrak”, Tallinn, 2004. 


Pärast põhjalikku ettevalmistust on 
kaante vahele jõudnud artiklite kogu- 
mik pealkirjaga , Mõeldes muusikast. 
Sissevaateid muusikateadusesse”. Toi- 
metaja Jaan Rossi sõnul on selle töö põ- 
hieesmärk eesti muusikateaduse ühise 
identiteedi kujundamine ja soov ,,anda 
lugejale ettekujutus sellest, mis asi on 
muusikateadus”. Konkreetsema väljun- 
dina nähakse käsiraamatu funktsiooni, 
sihtgrupiks noored teadushuvilised hu- 
manitaarid. Niisiis — grupiidentiteet, 
muusikateadusliku baasinformatsiooni 
esitamine (käsiraamat!) eesti muusika- 
teadlaste interpretatsioonis ja tutvusta- 
mine-populariseerimine. 

Mida humanitaarist huviline (olgu 
siis noorem või vanem) raamatust leiab? 
Kas ja kui palju on 520 lehekülge pikas 
tekstis ammendavat käsiraamatut ja kui 
palju huvitavust? 

Tulemuse kujundavad kirjutajad. 
Nagu ütleb Jaan Ross — esindatud on 
eesti keeles kirjutavad autorid. Eestis 
elavate muusikateadlaste kõrval astu- 
vad üles teisest kultuurikontekstist ja 
teadustraditsioonist pärit kirjutajad — 
Connecticuti ülikooli muusikateaduse 
emeriitprofessor Avo Sõmer, Helsingi 
ülikooli litsentsiaat Outi Jyrhämä ja Pe- 
terburi Riikliku Konservatooriumi pro- 
fessor Rein Laul. Peale valdavalt aka- 


58 


MÕELDES 
MUUSIKAST 


TOIMETAJAD JAAN ROSS JA KAIRE MAIMETS 
s E 


| 
MATTE 


SISSEVAATEID 
MUUSIKATEADUSESSE 


deemilise staatusega ja/või ,õpetavate” 
eesti muusikateadlaste on autorite hul- 
gas ka praktikuid ja loojaid (helilooja 
Peeter Vähi, muusikaterapeudid Eha 
Rüütel ja Dali Kask). 

Autorite isikupärast, erinevast kul- 
tuuritaustast ja muusikateaduslikust 
kujunemiskeskkonnast tulenevad kool- 
kondlikud ja metodoloogilised erinevu- 
sed on loomulik asi — see kõik tõi kogu- 
mikku varjatud või avalikku dialoogili- 
sust. Küll aga lahjendasid kogumiku 
ülevaatlikkust ja sisu (eeldatud käsiraa- 
matu ideaali silmas pidades) dispro- 


portsioonid ja kattumised valdkondade 
lõikes ja sellest sündiv ebaühtlus raama- 
tu sisulises ülesehituses ning artiklite 
erinev tase. 


Aine, mehhanism, objekt 

Raamatus on kolm peatükki: (1) , Mis 
on muusika”, (11) , Kuidas muusika toi- 
mib”, (III) , Muusikast mõtlemine ja kir- 
jutamine” — igaühes kuus-seitse artik- 
lit. Esimene peatükk ennustab muusika- 
teaduse aine ehk muusika ja selle alalii- 
kide ning olemuse kirjeldust, teise peal- 
kiri laseb aimata muusika toimemehha- 
nisme, seega ka seost inimesega ja vas- 
tuvõtu küsimusi, kolmas — metodoloo- 
gia ja metatasandi probleemistikku. 
Artiklite sisu uurides ilmneb, et need 
ootused alati ei täitu. Igas peatükis võib 
leida näiteid, kuidas ,aine” või ,,objek- 
ti” esitus seguneb toimemehhanismide 
kirjeldusega või metodoloogiliste arut- 
lustega. Seegi on teatud piirides välti- 
matu ja loomulik nähtus. 


Käsiraamatu funktsioonile mõeldes 
võinuks loota, et kogumiku ülesehitus 
hõlmab süsteemselt põhilised muusika- 
teaduse valdkonnad. Tegelikult küün- 
dis sellise süsteemse ja ammendava esi- 
tuseni vaid osa artikleid. Olles isegi üks 
neist patustest, kes sõbralikku kollektii- 
vi ajapuuduse tõttu alt vedas, tean, et 
üldpilt sõltub silmanähtavalt sellest, 
kuidas erinevad valdkonnad on Eestis 
kaetud, kes millega tegelnud ja kas min- 
gil teemal oli üldse kirjutajaid võtta. 

Alajaotuses , Mis on muusika” seisa- 
vad kolme rahvamuusikat käsitleva ar- 
tikli kõrval peale Jaan Rossi sissejuhata- 
va artikli , Kas on võimalik rääkida 
muusikalistest universaalidest?” vaid 
kaks teisi muusikaliike käitlevat või 
puudutavat artiklit: Toomas Siitani 
 Leos ja stiil Euroopa klassikalises muu- 
sikakultuuris” ja Merike Vaitmaa 
 Nüüdis(süva)muusika arengujooni”. 
Klassika ja nüüdismuusika olid kumbki 


esindatud ühe artikliga, kuid proport- 
sioonid kiivas ja näiteks populaarmuu- 
sikast mitte sõnagi. 

See-eest oli ülivõimsalt (üks kolman- 
dik autoritest) esindatud rahvamuusi- 
ka: kolm esimeses peatükis , Mis on 
muusika” (Peeter Vähi , Sissevaated 
Oriendi muusikakultuuridesse”, Triinu 
Ojamaa ,,Samojeedi rahvaste muusika- 
kultuuri põhijooni”, Taive Särje , Mis 
on eesti rahvamuusika”); kaks teises, 
= Kuidas muusika toimib” (Ingrid Rüüt- 
li ,Pärimusmuusika tänapäeva ühis- 
konnas”, Vaike Sarve ,Eesti vanemast 
rahvalaulust usundilises kontekstis”) ja 
üks kolmandas (Žanna Pärtlase , Muu- 
sikaanalüüs etnomusikoloogias”). Rah- 
vamuusika teema üleekspluateerimine 
tekitas pisukese varjatud diskussiooni, 
kuid tõi sisse ka käsiraamatus ülearu- 
seid materjalikordusi (terminoloogili- 
sed arutlused ja viited). 

Esitades ka näitlikke analüüse, oli 
esmapilgul kõige esinduslikum ja ,,tea- 
duslikum” raamatu kolmas peatükk, 
mis sisaldab artikleid nüüdismuusika 
(Mart Humala , Ülevaade tänapäeva 
muusikaanalüüsi meetoditest”), klassi- 
kalise muusika (Rein Laulu , Muusika- 
analüüsi põhialused”) ja rahvamuusika 
analüüsist (Žanna Pärtlase , Muusika- 
analüüs etnomusikoloogias”), samuti 
muusikaajaloo kirjutamise üldproblee- 
midest (Urve Lippuse , Muusikaloo kir- 
jutamisest”) ning kitsamalt — muusika- 
teatri uurimise probleemidest (Kristel 
Pappeli artikkel, Muusikateater — tüli- 
kas uurimisobjekt” ja Anu Kõlari , Mis 
on kirikumuusika ja kuidas sellest kirju- 
tada?”). Peatükki kroonib Kaire Mai- 
metsa väga ülevaatlik ja suurepäraselt 
üldistades ainevaldkonda avav artikkel 
Millega tegeleb muusikasemiootika?”. 
Iseloomulik on, et kui üldiselt oli selle 
peatüki ajalookirjutust puudutavates 
artiklites metodoloogiline enesevaatlus 
tugeval positsioonil, siis tõsimeelsetel 
analüütikutel (Pärtlas, Humal), kes 

meisterlikult ,,esitavad” analüüsiprot- 
seduure, näib puuduvat vähimgi huvi 
esitada küsimusi nende protseduuride 
tähenduse ja seoste kohta ,elusa” — ais- 
titud ja läbi elatud muusikaga. 

Mõned enam või vähem huvitavad 
artiklid on kirjutatud mingil kitsamal 
teemal, mis käsiraamatu materjalina ei 
tundu siiski eriti otstarbekas (Avo Sõ- 
meri , Muusika loomise ja analüüsi 
seostest”, Vaike Sarve ,,Eesti vanemast 
rahvalaulust usundilises kontekstis”, 
Outi Jyrhämä ,,,Oma” ja ,laenatud” 
muusikalise materjali seostamine 
heliloomingus”). 

Muusikateaduse praktilise kallaku- 
ga piiriala esindab Eha Rüütli ja Dali 
Kase artikkel , Muusikateraapia”, mis 
tutvustab muusikateraapia meetodeid 
ja rakendusalasid, jättes õhku küsimuse, 
millistel ja kui tõsiselt võetavatel meh- 
hanismidel see alternatiivmeditsiini sa- 
lapärase auraga ümbritsetud tegevus 
õieti põhineb... Pigem helilooja ja hari- 
tud kultuurituristi kui teadlase vaate- 
punktist on kirjutatud Peeter Vähi artik- 
kel Oriendi muusikast. 

Eespool mainitu rikkus omajagu kä- 
siraamatuna kasutamiseks mõeldud ar- 
tiklikogu sisulist tihedust ja ülevaatlik- 
kust. Samas andsid raamatus leiduvad 
vastuolud ja küsitavused ka mõtlemis- 
ainet. Teadus algabki küsimustest. Raa- 
matus ,,Mõeldes muusikast” esitatakse 
suhteliselt palju küsimusi. Metodoloo- 
giline enesepeegeldus, isegi minavorm, 
läbib küll mitte kõiki, kuid siiski lõviosa 
artiklitest. 


Küsib ja kahtleb 

Küsimusi pidi ja arutledes juhib lu- 
gejat ka Jaan Rossi sissejuhatav artikkel 
Kas on võimalik rääkida muusikalis- 
testuniversaalidest?”. Selles käsitletak- 
se muusikalisi universaale kahest as- 
pektist — lähtuvalt füüsika seadustest, 
mis on eelduseks heli tekkimisele, ja 
inimorganismi ehitusest, mis on eeldu- 

seks muusikahelide tajumisele ja tunne- 
tamisele. Artikli põhiosa on pühenda- 
tud heliridade kujunemisele ja sellega 
seotud universaalidele (oktavi ekviva- 
lents, laadiastmete arv, lihtsatel sage- 
dussuhetel põhinevate intervallide — 
oktavi ja sekundi — korduvus erinevate 
kultuuride muusikas), milles psühho- 
loogiadoktorist autor annab kultuuri- 
listele nähtustele tajupsühholoogiast 
lähtuvaid seletusi. 

Universaalide käsitlus jääb katki 
punktis, kus autor väidab: , Märksa kee- 
rulisem on rääkida universaalidest, kui 
püüame käsitleda muusika seisukohast 
ilmselt kõige olemuslikumat küsimust 
— selle mõju kuulajale.” (Lk 31.) , Mõ- 
just” kõneldes viitab autor millegipärast 
iidsetele antiikkreeka ja india tekstidele, 
kus kõneldakse militaarmuusikast, ning 
uurimustele, kus eri rahvaste hällilaulu- 
des ja lastega suhtlevate emade into- 
natsioonikaartes on tuvastatud inimlike 
alusemotsioonide sarnased kodeerin- 
gud. Miks jutt antiikkreeka sõdurite 
pulsist, kui tänane massikultuur pakub 
võimsaid näiteid kollektiivsetest ela- 
mustest? Autor väidab: ,, Kõige sellejuu- 
res jääb muusikateadlast vaevama siiski 
teatud skepsis, mis rajaneb teadmisel, 
et muusika kuulajaskond on oma või- 
metelt ja ettevalmistuselt väga hetero- 
geenne. Eriti nn Lääne muusika kaanoni 
raames võime eristada ühelt poolt nn 
ekspertkuulajaid ja teiselt poolt nn 
naiivseid kuulajaid, kelle strateegiad 
muusika kuulamisel on ilmselt väga eri- 
nevad. Vastavalt on raske enesele ette 
kujutada, et üks ja seesma muusikapala 
võiks erinevatele kuulajatele avaldada 
ühesugust mõju.” (Lk 31—32.) 

Skepsis mille suhtes? Universaal ju 
ongi midagi sellist, mis peaks hõlmama 
eri kompetentsiga inimeste muusikako- 
gemust. Kui seda laadi universaalide 
kohta ei ole tõestatud andmeid (2), siis 
ei tähenda see ju veel nende puudunist. 
Ja veel — mis on vastuvõtt? Kas ei kõne- 


Tundub, et vahelduv vaade ,seest” — kuulajana, muusikaprotsessis 
osalejana või loojana — ja väljast” — analüüsijana — on üks tänase 
muusikateaduse lootustandvamaid teeotsi. Samas nõuab see uusi 
uurimismeetodeid ja täpset teadmist, ,kus” parajasti ollakse... 


legi midagi vastuvõtust juba ka artikli 
esimeses pooles kirjeldatud universaal- 
sed tajuaspektid? Kuigi — muidugi on 
skepsiseks põhjust seoses sellega, et 
muusika vastuvõtuga kaasnevaid inim- 
tunnetuse keerukamaid ja integreeritud 
funktsioone on ülimalt raske uurida ja 
veel raskem teadusliku tõestusena vor- 
mistada. 

Artiklis leidub mõnigi pisut küsitav 
väide või mõistekasutus. Mõttearendu- 
ses ajupoolkerade spetsialiseerumisest 
pidevate” (parem poolkera) ja ,disk- 
reetsete” (vasak poolkera) signaalide 
vastuvõtule on teatav vastuolu. Alguses 
viidatakse kõne diskreetsele olemusele: 
»(...) paremakäeliste inimeste vasak 
poolkera tuleb hõlpsasti toime keele ja 
parem muusika töötlemisega. Tõepoo- 
lest, on ju kõne kui keele avaldumis- 
vorm liigendatud häälikuteks, silpi- 
deks, sõnadeks, lauseteks jne. Muusika 
liigendamine on kõnega võrreldes 
märksa hägusam, sest nt motiivi piire 
ontihti raske ühemõtteliselt määratleda 
ning samuti võivad muusikaliste naa- 
berüksuste piirid teineteisega kattuda 
(Lerdahl and Jackendorf 1983), mida 
kõne puhul naljalt ette ei tule.” (Lk 23— 
24.) Samal leheküljel (Ik 24) väidetakse 
ka nii: , Nagu eespool on osutatud, on 
helidega ümberkäimiseks looduse poolt 
inimese käsutusse antud enam-vähem 
kindlaks määratud piiridega pidev sa- 
gedusala. Kõnehelide puhul inimene 
seda sagedusala ei diskretiseeri.” 

Vastandus pidevuse ja diskreetsuse 
alusel tundub ülemäära resoluutne. Kõ- 
ne diskretiseerimine ei pea ju tingimata 
toimuma korrastatud ja teadvustatud 


helikõrgusliku organisatsiooni alusel. 
Pealegi võib ju näiteks afekteeritud kõ- 
ne helikõrguslik kontuur olla üsna rel- 
jeefne ja vastupidi — mõne loodusrahva 
muusikas on helikõrguslik organisat- 
sioon väga udune ja tinglik. 

Mõnigi sõnastus oleks väärinud täp- 
semaks toimetamist: , Kui aga eesmär- 
giks on liigendada pidevat sagedusala 
diskreetseteks elementideks...” (Ik 24). 
Element (piiritletud, jagamatu üksus) 
ise ei ole ju diskreetne, diskreetne ehk 
jagunev saab olla sagedusala. Küsitav 
tundub ka põhjendus (kategoriaalne ta- 
ju), millega autor vaidlustab väite, et is- 
lamimaade muusika heliread on üldi- 
selt keerukamad ja enam arenenud kui 
lääne heliread (lk 29). Kui kategoriaalse 
taju kontekstis ongi võimalik muusika 
helikõrguslikku struktuuri lihtsamana 
kujutleda, siis praktilises intoneerimises 
see helikõrgusliku struktuuri keerukus 
ju säilib. 

Lõpetuseks viitab autor vastuolule 
universaale otsiva kognitiivse muusika- 
teaduse ja neid eitava etnomusikoloogia 
vahel ja lahendab selle üsna ootamatult: 
 (...) lõppeks on tänapäeva muusikatea- 
duse piirid küllalt avarad selleks, et iga- 
üks saaks end neis piirides määratleda 
sellisena, nagu talle isiklikult sobib” (Ik 
32). See lõpetus ütleb midagi üsna olu- 
list tänapäeva teadlase seisundi ja tea- 
duskreedo kohta: ühest küljest on tege- 
mist vaadete vabaduse ja paljususega, 
teisest küljest kaasneb , poliitkorrektse” 
olukorraga paratamatu isoleerumine ja 
tähtsamaks kui ,tõeotsimine” saab isik- 
lik enesemääratlus teadusinstitutsiooni- 
des ja hierarhiates. 

Üle ja ümber mõeldes 

Kogumiku paljusid artikleid — ja 
ilmselt võib siis öelda, et kogu tänapäe- 
vast eesti muusikateadust — läbivad 
arutlused teadusliku teadmise suhteli- 
susest ja kontekstuaalsest olemusest 
ning uurijast kui , subjektiivsest fakto- 
rist”. Merike Vaitmaa iseloomustab 
nüüdismuusika pilti kui pluralistlikku. 
Ingrid Rüütel käsitleb tänapäeva rahva- 
muusikat erinevate kultuuride pinge- 
väljas. Uurija positsiooni ja kultuuri- 
kandjate positsiooni eristamist tähtsus- 
tab kaalukatel metodoloogilistel põhjus- 
tel valdav osa kogumikus esindatud 
rahvamuusikauurijaid. Urve Lippuse 
artiklis , Muusikaloo kirjutamisest” 
seob põhjalikku ülevaadet muusikaaja- 
loo kirjutamisest Eestis ja mujal autori 
pidev , kohalolek” ja jutustus omaenese 
vaadete kujunemisest ning mõtlemist 
mõjutanud kultuurilisest ja ideoloogili- 
sest taustast. Sellisest (enese)kriitilisest, 
reflekteerivast uurijapositsioonist eris- 
tub Rein Laulu artikli , Muusikaanalüü- 
si põhialused” pisut pateetiline, tõeam- 
bitsioonidega (objektiivsuse taotlus) 
uurijapositsioon, mis siiski samuti tead- 
vustab tõlgendava alge tähtsust ja ohtu- 
sid analüüsiprotsessis. Huvitaval kom- 
bel esindab üsna lähedast mõtteviisi 
(humanistlikud, ilu ja tõe esteetikast 
lähtuvad baaskujutlused; muusikatea- 
duse objektiviseerivate, formaliseeriva- 
te analüüsitoimingute kõrval ka subjek- 
tiivse, tõlgendava külje tähtsaks pida- 
mine) ka teises ilmanurgas, USAs tead- 
laseks kujunenud Avo Sõmer. 


Tundub, et vahelduv vaade ,, seest” 
(kuulajana, muusikaprotsessis osalejana 
või loojana) ja , väljast” (analüüsijana) 
on üks tänase muusikateaduse lootust- 
andvamaid teeotsi. Samas nõuab see 
uusi uurimismeetodeid ja täpset tead- 
mist, , kus” parajasti ollakse... 

Raamatus , Mõeldes muusikast” 
peegelduvad selgesti viimastel aasta- 

kümnetel maailma muusikateaduslikus 
mõtlemises toimunud muutused. Suurt 
osa kogumiku artiklitest läbib rõhutus, 
et muusikanähtusi tuleb hinnata oma 
ajas ja sotsiaalses kontekstis. Paralleel- 
selt käib nii ,, vana” kirjeldav-metafoor- 
se muusikateaduse mõistete kui ka juba 
tormalistliku” muusikateaduse baas- 
mõistete ümbermõtestamine. 

Kogumiku kõigis kolmes peatükis 
kohtab arutlusi teose, stiili ja kaanoni, 
struktuuri ja tähenduse, rahvuslikkuse 
ja professionaalsuse, kirjutatud ja suuli- 
se kultuuri mõistete, strukturaalse ja 
funktsionaalse muusikakäsitluse üle. 
Suur hulk artikleid tegeleb uurimisob- 
jekti hoolika täpsustamise, piiritlemise 
või piiramisega. Kaalukamates artikli- 
tes teadvustatakse tehtud materjalivali- 
kuid ja uurimismeetodit. Üks sageda- 
mini tsiteeritav autor seoses nende alus- 
mõistete kriitika ja ümbermõtestamise- 
ga on läbi kogumiku XX sajandi muusi- 
kateaduse suurkuju Carl Dahlhaus. 

Klassikalisel analüüsil põhinevad, 
kirjeldav-metafoorsed, kuid funktsio- 
naalse vormiteooriaga rikastatud vene 
muusikateaduse traditsioonid ja allik- 
autorid (Lev Mazel, Juri Holopov jt) on 
esindatud Rein Laulu artiklis , Muusi- 
kaanalüüsi põhialused”. Samas artiklis 
torkab silma üks vene keelekeskkonnas 
töötava teadlase keeleline aps, mida 
oleks võinud toimetamise käigus kont- 
rollida. Autor kasutab läbi kogu artikli 
tema arvates kindlaid tähendusi kand- 
vate muusikaliste üksuste tähistamiseks 
väljendit ,,semantiline valem”. Ehk on 
ta mõelnud hoopis helivormelit (vene 
keeles võib ,formula” tähendada nii 
valemit ehk matemaatilist avaldist kui 
ka (heli)vormelit ehk mingit strukturee- 
ritud, kuid terviklikku helikompleksi). 
Silma riivav oli ka artikkel, kus sõna 
Žanr” vaheldub üle rea erineval viisil 
käänatuna: žanride, žanrite, žanridele, 
žanritega. 


Mõeldes muusikast” peegeldab eesti muusikateaduse praegust 
seisu, annab mõnestki valdkonnast päris hea ülevaate ja pakub ka 
oma vastuoludes ja puudujääkides mõtlemisainet. Ehk paneb just 
mõni raamatus leiduv lahtine või küsitav mõtteots noore uurija 


peas värske mõtte jooksma. 


Läbinisti Euroopa kunstmuusikas 
olulistele mõistetele on pühendatud 
Toomas Siitani artikkel ,Teos ja stiil 
Euroopa muusikakultuuris”, mis käsit- 
leb selliseid praeguseks juba põhjalikult 
ja kriitiliselt üle vaadatud traditsioonili- 
se muusikaajaloo keskseid mõisteid ja 
käsitlusstandardeid nagu läänekristliku 
kultuuri dominant muusikaajaloo dis- 
kursuses, kirja pandud kultuuri ülimus- 
likkus ja ajaloolise progressi mudel. 
Autor küsib: ,(...) milliste kesksete kate- 
gooriate, ideede ja printsiipide abil mää- 
ratleda Euroopa muusikakultuuri ?” 
(Lk 37.) Vastus antakse Heinrich Eggeb- 
rechti suu kaudu, kes pidas selliseks põ- 
hiprintsiibiks ratsionaalsust, mis kehas- 
tub lääne kunstmuusikat saatvas muu- 
sikateoorias, noodikirjas ja muusikalise 
kompositsiooni reeglistikus ning kor- 
rastatud väljendusplaani ja sisuplaani 
seostes. Tegelikult ju ei ole selline toeta- 
va metasfääri olemasolu mingi lääne 
muusikakultuuri eriomadus. Korrasta- 
mine ja kirjapanek, millel on ka lihtsalt 
mnemooniline funktsioon, ei välista tin- 
gimata muid — väljenduslikke, emo- 
tiivseid külgi. Eggebrechti puhul tuleks 
ka täpsustada, et antud juhul ei kirjelda 
ta sisuliselt ju Euroopa muusikakultuu- 
ri kui tervikut, vaid selle kunstmuusika- 
list osa, , kirjutatud” muusikakultuuri. 
Seega kordab valitud argument vaiki- 
misi sedasama viga, mis leiab kritiseeri- 
mist sissejuhatuses — Euroopa muusi- 
kakultuur samastatakse , kirjutatud” 
kultuuriga. 

Väide selle kohta, missugune siis on 
tänapäeva muusikaloo kirjutamise uus 


ja õigustatud metodoloogiline alus, on 
Siitani artiklis antud pisut mõistatusli- 
kus sõnastuses: , Täna ei püüta Euroopa 
muusikakultuuri mõista ja kirjeldada 
enam mitte koherentse tervikuna, vaid 
nähakse selles nii erinevate kultuuriki- 
histuste kui ka erinevate piirkondlike tra- 
ditsioonide keerukat koosmõju.” (Lk 36.) 
Mitte tihedalt seostatuna, kokkukuulu- 
vana (=koherentsena), vaid eri tradit- 
sioonide keeruka koosmõjuna? Järeldus 
kipub mõjuma tautoloogiana. Leidub 
muidki vaieldavaid väiteid: ,(...) ver- 
baalse tekstiga suhtlemisel (on) selle kõ- 
laline realisatsioon kõneks täiesti eba- 
vajalik” (Ik 38). Kas on ikka nii? Vähe- 
masti kõnes sisalduv kõlaline informat- 
sioon on üpris oluline. Meenub mõnigi 
arvutimeil, mille sõnum just kõlalise 
realisatsiooni puudumise tõttu päris 
hästi kohale ei jõudnud... 

Mõnikord omandavad dualistlikud, 
põhimõttel ,kas... või” kulgevad arut- 
lused, mis ei teadvusta või käsitlevad 
mehaaniliselt arutluse alusmõisteid, ka 
pisut skolastilise iseloomu. Sellisena 
mõjub Toomas Siitani küsimus ,kus 
asub tähendus, kas tekstis või kõlas?” 
(Lk 39.) Teadusmõtlemisele ilmselt iga- 
vesti omane tõeambitsioon sunnib ka 
väärtuste suhtelisust ja kontekstuaal- 
sust tunnetades ikkagi püsiväärtusi ot- 
sima [Merike Vaitmaa: ,, Vanemas muu- 
sikas on väärtmuusika välja selektee- 
runud, nüüdismuusikas protsess üha 
kestab.” (Lk 75.)] 

Valitud katkendid ei olnud ainsad, 
mis küsimusi tekitasid või vaidlema är- 
gitasid. Kirja said need pandud vaid 

seetõttu, et raamatu alguses oli aega 
dialoogi astuda, üsna varsti aga nõudis 
520 lehekülje üheks ajakirjahinnanguks 
pakkimine juba kiiremat ja pealiskaud- 
semat üldpilku. , Mõeldes muusikast” 
ongi raamat, mida jätkub pikemaks lu- 
gemiseks. Ja teatud mõttes on tekstid, 
mis arutledes või oletades küsimusi 
püstitavad ja tekitavad, isegi väärtusli- 
kumad kui need, mis küsimusi ei esita 
ja milles puudub enesepeegeldus. 

Parimal viisil ühendavad kõne all 
olevas raamatus ,,muusikapropagan- 
da” ja käsiraamatu funktsiooni siiski 
artiklid, mis täpseid küsimusi formu- 
leerides või vahendades suudavad neile 
anda vastuseid, mis üldistavad avarat 
ja põhjalikult läbi töötatud lähteinfor- 
matsiooni. Sellised käsiraamatuväärili- 
sed artiklid on Kaire Maimetsa põhjali- 
kult ja loogiliselt valdkonna teadusmõt- 
te arengut, probleeme ja terminoloogiat 
tutvustav ja üldistav artikkel , Millega 
tegeleb muusikasemiootika?”, Ingrid 
Rüütli , Pärimusmuusika tänapäeva 
ühiskonnas”, mis lahendab sundimatult 
ja mõistete külge klammerdumata etno- 
musikoloogia terminoloogilisi vastu- 
olusid, Kristel Pappeli ülevaatlik käsit- 
lus , Muusikateater — tülikas uurimis- 
objekt” ja Merike Vaitmaa , Nüüdis(sü- 
va)muusika arengujooni”. Need on sel- 
gesti sõnastatud ja paremal juhul ka üle- 
vaatlikud ning metodoloogilise enese- 
analüüsiga tegelevad tekstid. Käsiraa- 
matule hädavajaliku süstemaatika poo- 
lest on hinnatavad ka Allan Vurma kä- 
sitlus muusikainstrumentidest ja nen- 
dega seotud akustilistest seaduspära- 
sustest (, Muusika esitamise vahendid”) 
ja Mart Humala , Ülevaade tänapäeva 
muusikaanalüüsi meetoditest”. 

Mida arvata raamatu tutvustavast ja 
populariseerivast funktsioonist? Sel- 
leks, et kokku panna ideaalne, maksi- 
maalselt informatiivne ja seotud struk- 
tuuriga ning lisaks veel ka eredalt ja 
kujundlikult populariseeriv raamat, 

peaks selle autoriks olema väga heade 
kirjanduslike võimetega entsüklopedist 
ja teadusfilosoof. Kahtlane, kas praegu- 
ne tulemus isegi erialavaliku või kõrg- 
hariduse lävel seisva vaimuerksa noore 
inimese silmis väga köitev on. Kogumi- 
ku sisukamad artiklid nõuavad teatud 
humanitaarsete ja üldfilosoofiliste põhi- 
mõistete tundmist. Mõnda matemaati- 
list aju ehk vaimustavadki Mart Hu- 
mala kontrapunktilisel, hulgateoreeti- 
lisel ja dodekafoonilisel meetodil läbi 
viidud näidisanalüüsid, kuid karta on, 
et mõnes adressaadina mõeldud ,noo- 
res humanitaaris” võivad need tekitada 
hoopis hirmuvärinaid. 

Muidugi oleks raamat võinud olla 
ülevaatlikum ja ühtlasem. See vääri- 
nuks üldistavat käsitlust või käsitlusi 
nüüdiskultuuri nähtustest — levimuu- 
sikast ja muusikainstitutsioonidest, 
meedia, turuühiskonna ja tehnoloogia 
arengu mõjust nn klassikalisele muu- 
sikale ja sellest mõtlemisele (ainsana 
mõtestas neid protsesse üldisemalt oma 
rahvamuusikast kirjutatud artiklis Ing- 
rid Rüütel). , Mõeldes muusikast” selli- 
sena, nagu me seda käes hoiame, pee- 
geldab eesti muusikateaduse praegust 
seisu, annab mõnestki valdkonnast pä- 
ris hea ülevaate ja pakub ka oma vastu- 
oludes ning puudujääkides mõtlemis- 
ainet. Ehk paneb just mõni selles paksus 
raamatus leiduv lahtine või küsitav 
mõtteots noore uurija peas uue värske 
mõtte jooksma. 


MÕTTEID TANTSUST, SEILATES 
TALLINNA JA HELSINGI VAHEL: 
ETENDUSE NIMETUS, 
KOREOGRAAFILINE KEEL JA 
LIIKUMISE ARTIKULATSIOON 


HEILI EINASTO 


Kriitiku suhe kunstiteosega erineb 
mittekriitiku omast — Juri Lotman on 
sõnastanud esimest diagnoosimiseks. 
Tõepoolest, kui mingi kunstiteosega 
suhtlemise, näiteks teatris käimise, põh- 
juseks on selle hindamine või nähtusega 
kursis olemine, siis on kunstiteost vaa- 
tav pilk või (muusika puhul) kuulav 
kõrv hoopis teistsugune kui siis, mil 
kommunikatsiooni lähtekoht on miski 
muu, näiteks huvi käsitletava teema 
vastu või soov argitoimetustest välja lü- 
lituda. Viimane ei tähenda tingimata 
meele lahutamist”; argitoimetustest 
võivad välja viia ka tavapärasest teistsu- 
gused küsimused või probleemiasetu- 
sed. Samuti on üsna varieeruv see, mis 
kellegi meelt lahutab, kuigi meelelahu- 
tustööstus rõhub eelkõige huumorile, 
seksile ja/või actiom'ile. 

Tagasi selle diagnostilise pilgu juur- 
de. Kui aastaid oled suhestunud tantsu- 
ga peamiselt selle kaudu, siis on sellest 
raske vabaneda ka siis, kui lähed tantsu- 
etendust vaatama niisama, st ilma pabe- 
ri ja pastakata, ilma vajaduseta anda 
mingeid hinnanguid või võtta nende 
suhtes selge seisukoht. Just nii nagu bal- 
letiartistid märkavad (sageli teadlikult 
vaatamata) mis tahes tantsuetenduses 


esitajate jalalabade tööd ja jalaselgade 
sirutust (profislängis podjomm'i) tantsu- 
stiilist ja -ülesannetest sõltumata, nõnda 
ei kao ka kriitiku diagnoosiv pilk päri- 
selt mitte kuhugi. Aga ikkagi on vahe, 
kas vaatad etendust ülesandega sellest 
lugu” teha ning pistad käekotti märk- 
mepaberi ja pastaka või istud saalis soo- 
viga lülitada end paariks tunniks ukse 
taga ootavatest kunstikaugetest prob- 
leemidest välja. Siinsed mõtted on need, 
mis on jäänud kõlama pärast erinevate 
tantsuetenduste nägemist siin- ja seal- 
pool Soome lahte, kusjuures käesolev 
lugu” sündis palju hiljem. 

Viimased poolteist aastat on vaata- 
mata ühele paarikuisele kõrvalepõikele 
möödunud kunstispetsiifilistest küsi- 
mustest üsna kaugel. Töö on nõudnud 
viibimist Soome lahe mõlemal kaldal; 
tantsu- ja ooperietendused on tähenda- 
nud puhkust ja vaheldust argitoimetus- 
tele. Vabana (tegelikust või mõttelisest) 
kirjutamiskohustusest, olen saanud va- 
lida seda, mida vaadata, ja minu huvi 
aluseks on olnud kas etenduse teema 
või soov näha seda, mida mõni (rohkem 
või vähem) tuttav tantsukunstnik teeb 
ja mis suunas areneb. Nii ajendas mind 
Jüri Naela tööd ,Kell näitabki juba 

Tero Saarineni trupi , Kaze“ läks Soome Rahvusooperi laval täissaalile. 


täpset aega. Millist?” vaatama eelkõige 
uudishimu, kuidas senine kohalik mee- 
lelahutustööstuse (mida muusikalid ja 
Eurovisioon” tahes-tahtmata on) pai- 
laps tungib sisse teistsugusesse mõtte- 
maailma ehk siis ,kaasaegsesse tant- 
su”', milliseid vahendeid ta kasutab ja 
mida ta Londonis? on õppinud. Lääne 
individualistlikku mõtteviisi ja modern- 
set uuenduslikkust rõhutav , kaasaegne 
tants” on toonitatult isikukeskne ning 
seda , kaasaegse tantsu” tahku näeme 
teemavalikus, st Laine Mäe eluepisoo- 
dide ja isiksuse presenteerimises. Tööd 
vaadates meenus Juta Lehistele* tehtud 
Mai Murdmaa , Naine” Luciano Berio 
naisehäälitsustega muusikale; aga 
erinevalt Murdmaa Lehiste naiseloost, 
kus peamine sõnum edastati keha ja lii- 
kumise kaudu, on Naela — Mäe naise- 
loo peamiseks kandjaks peale Laine Mäe 
isiksuse Katrin Sipelga ja Lauri Laasi- 

ku videotöö. Lavaruum on liigendatud 
hiigelsuurte fotodega, millel peategela- 
ne Laine Mägi erinevatel eluetappidel; 
hiljem võistleb laval kõndiv, rääkiv ja 
kohati žestikuleeriv Laine Mägi video- 
pildi ja fotodega iseendast. Kummaline 
on aga see, et kuigi artist ei püüa tead- 
likult astuda mingisse rolli, ei näe me 
tegelikult ikkagi ei Laine Mäge ega ka 
Jüri Naela: autobiograafilisus on mask, 
mille taha nii autor kui esitaja on end 
oskuslikult peitnud. Jällegi paralleel 
Murdmaa ja Lehistega — ilma et nad 
oleksid rõhutatult jutustanud oma 
lugu, olid nende kohalolek ja isiksus 
 Naises” palju nähtavamad ja tuntava- 
mad. Ka etenduse point kadus tehnilis- 
tesse lahendustesse. 

Teine suur erinevus* Murdmaa ja 
Naela lähenemises on liikumiskeel või 
õigemini — Naela töös selle puudumi- 
ne. Tõepoolest, , kaasaegses tantsus”, 


Tero Saarinen 
oma balletis 
, Kaze“. 


eriti Eestis, on praegu kombeks nimeta- 
da tantsuks kõikvõimalikke nähtusi, 
sõltumata sellest, kas etenduses üldse 
on mingisugust liikumist, rääkimata 
juba kunstiliselt korrastatud liikumi- 
sest. Sellise tantsuna määratlemise taga 
on antud mõtteviisi esindajad rõhuta- 
nud soovi näidata tantsu puudumist või 
panna vaataja mõtlema sellele, mis on 
tants. Viimasel ajal on mind selline suh- 
tumine mõnevõrra murelikuks teinud. 
Mitte et mul poleks huvitav mõelda sel- 
lest, mis on tants või kuidas tantsu va- 

henditega edastada tantsu kui niisuguse 
puudumist, aga selle vaatamine jätab 
mind üha enam külmaks. Ja asi pole 
üksnes selles, et ma olen selliseid , puu- 
dumisi” või küsimusi juba näinud ja en- 
da jaoks need praeguseks hetkeks la- 
hendanud. Pigem on tekkinud mõtte- 
seos kaupmehega, kes on mulle müü- 
nud paki kirjaga , juust”, aga pakki ava- 
des selgub, et tegemist on hoopis vors- 
tiga. Isegi juhul, kui ma kuulun vorsti- 
sööjate hulka (ega ole näiteks veendu- 
nud taimetoitlane), tunneksin end pete- 

Fotod Tero Saarineni koduleheküljelt internetis 


Rahvusooper ,,Estonia”, 2005. 


tuna, sest ei saanud ju soovitut. Isegi siis, 
kui asemele pakutu on väga maitsev ja 
hea. Selline pettumus peletab kaasaeg- 
sest tantsust eemale potentsiaalset pub- 
likut, sest kellelegi ei meeldi end petetu- 
na tunda. Seda laadi pettumuse valmis- 
tas ka Jüri Naela etendus, mida poleks 
ehk olnud, kui teos oleks liigitatud per- 
formance'ikunsti valda. 

Nüüd võib ju küsida, et mis tähtsust 
on nimetusel, peamine on ikkagi sisu. 
Paraku on aga nii, et see nimetus (nagu 
ka etenduse toimumise koht ja aeg) hää- 
lestavad toimuvale. Lõpuks pole ju ka 
vahet, mida sööd, peaasi, et see kõhtu 
täidab — ja ikkagi eelistame toitu söögi- 
kohas tellides või poest ostes teada, mi- 
da me saame. 

Õnneks ei ole kogu kaasaegne tants 
sedavõrd performance'lik, on ka teist- 
suguseid töid. Nagu näiteks Tero Saari- 

neni ,,Kaze” (T. Saarineni trupi etendus 
Helsingi Rahvusooperi laval): see süti- 
tab, haarab kaasa ja viib tõepoolest väl- 
japoole tavapärast argipäeva, avades se- 
da argisust samal ajal uuesti, tuues sin- 
na poeesiat ja sära. Pooleteisetunnine 
vaheajata etendus möödub kui viiv, aga 
selles viivus on omamoodi igavik. Algu- 
se poolhämarale lavale tuleb trummi 
mängiv mees, kellele peagi vastab teine, 
rütm nakatab muusikuid ja hiljem tant- 
sijaid laval, mis süttib soojas kollases 
valguses. Yas-Kazi muusika, Tero Saari- 
neni loodud liikumine ja Mikki Kunttu 
valguskujundus põimuvad läbi ja hõlju- 
vad tavapärasest erinevas aegruumis, 
esitades voogavate kehade, hõõguva 
valguse ja vahelduvate rütmimustrite 
ning saksofoni huilete kaudu küsimusi 
inimese lihalikust eksistentsist, igatsu- 
sest ja armastusest, üksindusest ja koos- 


Helen Org Youri Vämose balletis ,Shannon Rose“. 


olemisest. Samas on jäetud võimalus 
neist eksistentsiaalsetest küsimustest 
mööda vaadata ning nautida üksnes 
kehade ja liikumise kaudu joonistatud 
mustreid abstraktse nägemusena, prob- 
leeme ei suruta vaatajale peale, vaid 
publik tõmmatakse kaasa keha kaudu, 
mis paigal istudes tantsijatega koos len- 
dab ja hõljub; muusika rütmimustritele 
sekundeerib vere tuntav tuksumine 
soontes. ,, Kaze” on kogemus, mida on 
raske sõnastada, aga mis tuleb etenduse 
lõppedes vaatajaga kaasa ja kandub 
argielu toimingutesse. Minu jaoks oli 
kogetu ,, kaasaegne tants” oma parimal 
kujul — sõnum ja küsimused olid edas- 
tatud läbi kehakeele, millest saadav ko- 
gemus erineb muude meeltega hooma- 
tavast. 

Vahel tundub, et balletietendusi vaa- 
dates pole võimalik niimoodi alt minna 


nagu kaasaegse tantsu puhul; isegi kõi- 
ge eksperimentaalsem ballett sisaldab 
äratuntavat tantsu. Ometi ei ole ka siin 
asjad nii lihtsad, nagu pealtnäha paista- 
vad. Nimelt kohtab balleti vallas üsna 
sageli arvamust, et kunagine hea solist 
on enesestmõistetavalt suuteline uusi 
tantse looma. Muusikamaailmas pole 
kohanud seisukohta, et hea interpreet 
on tingimata arvestatav komponist, või 
teatri poolel arvamust, et iga luuletusi 
värvikalt ette kanda suutev näitleja on 
kohe poeet. Kui asi oleks pelgalt teoree- 
tilises arvamises, siis ütleks, et arvaku, 
mida tahavad; paraku aga jõuab see ka 
praktikasse, st lavale. Näiteid leiab lähe- 
dalt ja kaugelt. 

Helsingi Rahvusooperis hiljuti esi- 
etendunud balleti , Tšaikovski” autor 
on endine Pariisi Opõra esitantsija Pat- 
rice Bart. Mõnevõrra küsitav oli siin ju- 

ba teemavalik — kas balletietendus on 
ikka kõige õigem vahend ühe helilooja 
elusündmuste edastamiseks? Muidugi 
saab rõhu asetada kunstniku elamustele 
ja hingeseisunditele ja neid on ka Barti 
töös, paraku aga olid emotsionaalsed 
konfliktid ja mõtte-tundeseosed leidnud 
väga lihtsakoelise kujutamise, mis mee- 
nutas pigem XVIII sajandi pantomiimi 
kui nüüdisaegset balletti. Näis, et koreo- 
graaf ei usalda (või ei tunne) keha ega 
selle väljendusrikkust, vaid kasutab 
üheselt tõlgendatavaid ringutusi, ahas- 
tavaid kätesirutusi ning kõige tüüpili- 
semaid balletihüppeid ja -pöördeid. 
Olustikulised stseenid on edastatud 
peamiselt näitlemise ja pisut stiliseeri- 
tud argikäitumise abil; rohkem kui küsi- 
tav on helilooja pidev kuue seljast võt- 
mine hingeseisundeid kajastavate het- 
kede eel. Tšaikovski Euroopa-reisi oli 
kujutatud eri maade stiliseeritud tant- 
sude abil, mis näisid pärinevat ülemöö- 
dunud sajandist ja olid äravahetamiseni 
sarnased karaktertantsud , kui niisugu- 
sed”, mille ainsad rahvuslikku koloriiti 
tähistavad elemendid olid stiliseeritud 
kostüümid. Erinevalt XIX sajandi karak- 
tertantsudest oli neis hetki, kus hea 
maitse piir on ohtlikult lähedal. Kuigi 
Soome Rahvusballeti tantsijad andsid 
oma parima, jäi sellest väheks, ka väga 
hea tantsija ei suuda nähtamatuks muu- 
ta koreograafilise mõtte puudumist. As- 
ja hea külg oli see, et etendust võib nau- 
tida lavale vaatamata, keskendudes 
Tšaikovski muusika kuulamisele. 
Soome Rahvusballetil on laval veel 
teinegi veneaineline jutustav ballett — 
John Cranko 1965. aastal loodud ,,One- 
gin”. Mis sest, et loodud nelikümmend 
aastat tagasi — see on oma teemakäsit- 
luselt ja koreograafiliselt keelelt palju 
tänapäevasem kui Barti , Tšaikovski”. 
Mitte et Cranko kasutaks kaasaegse 
tantsu elemente või üritaks erinevaid 
tantsustiile sünteesida, aga Cranko de- 
monstreerib head klassikalise balleti sõ- 

navara tundmist, sünonüümide (ehk 
tantsus siis klassikalise liikumisjada eri 
variatsioonide) rikkalikku kasutust ja 
balletikeha väljenduslikkuse head tun- 
netust. Lisaks veel peen stiilitaju: esi- 
mese vaatuse tegevus toimub maal, Tat- 
jana ja Olga lihtsas maakodus, ning ter- 
vet vaatust läbib rustikaalne lihtsus, mis 
tuuakse esile talupoegade tantsu ja bal- 
letiliku ,loomuliku” rõhutamise kau- 
du. Teine vaatus on üles ehitatud ko- 
danlikule peole, loomulikkus on muu- 
tunud peenutsevaks, kuid selles puu- 
dub kolmanda vaatuse kõrgaristokraat- 
liku balli ülim väljapeetus ja maneerlik- 
kus. Nende erinevate sotsiaalsete kon- 
tekstide kaudu näeme ka Tatjana muu- 
tumist lihtsast tütarlapsest naiseks ja 
suurilmadaamiks. Balleti tundepuhan- 
gud on tehtud nähtavaks balleti vahen- 
ditega — kuid kuigi kõik hüpped, pöör- 
ded ja poolpöörded, tõsted ja toetami- 
sed on tuttavad, on nad reastatud nii, 
et näivad tõepoolest tantsijate hingesei- 
sundist välja kasvavat ja on väga isiku- 
pärased. 

Mõlemad, nii Bart kui ka Cranko, ka- 
sutavad oma töös Pjotr Tšaikovski muu- 
sikat, kuid see, mis Bartil jääb omaette 
nauditavaks üksuseks, mida parema 
meelega kuulaks silmi sulgedes, hakkab 
Crankol uudselt kõlama, kuigi Cranko 
ei püüa samme täpselt muusikasse sea- 
da. Tema sisemine muusikataju on tun- 
netatav ja isegi tuttavas muusikas hak- 
kad tantsu tõttu tajuma teisi nüansse. 
Tõepoolest, poeesia ei seisne lihtsalt sõ- 
nades või värsilõpulistes riimides, vaid 
ikkagi selles, milliseid kujundeid nad 
loovad. 

Aga naaseme Eesti poolele, kus ke- 
vadel ka esietendus jutustav ballett, ni- 
melt ,Shannon Rose”, alapealkirjaga 
mliri armastuse lugu”, mille Jean Sibe- 
liuse muusikale on loonud György 
Youri Vämos. Süžee areng on selge ja 
peab ütlema, et kui selles balletis poleks 
värvikaid ja rikka kehakeelega massi- 


Harri Rospu fotod 


Sergei Upkin ja Marika Muiste Attila Egerhazi balletis ,Tulilind“. 
Rahvusooper , Estonia”, 2004. 


stseene, jääksid domineerima üsna 
puust ja punaseks värvitud” veidi pri- 
mitiivse ülesehitusega duetid ning pan- 
tomiimsed monoloogid. Aga Rose'i 
unistused, kus naistantsija (Helen Org) 
väänlev ja tukslev keha edastab kange- 
lanna igatsust ihulise ja samas roman- 
tilise armastuse järele, või värvikas ko- 
halike elanike tants taburettidega, kus 
kirg ja seksuaalsus väljendus nii kehade 
läheduses kui ka istmete kokkulöömi- 
ses, andsid aimu koreograafi keele rik- 
kusest ja jäi vaid kahetseda, et see konk- 
reetse ja abstraktse sulam ei jõudnud 
samal määral soolodesse ega duetti- 
desse. 

Vämose balleti ülesehitus on filmilik 
ja meenutab selles mõttes ,, Estonia” re- 
pertuaari kuuluvat ,Cassandrat”. See 
toetub erinevas tempos meie silme eest 
läbi libisevatele episoodidele, kus lühi- 
ke kiire üldplaan vaheldub lähivõttega 


Rose'ist või tema mehest, hiljem ka Ing- 
lise ohvitserist, ja milles sündmused 
voolavad aeglasemalt ning pinge väl- 
jendub sageli väljapeetud staatikas ja 
pisut aeglustatud liikumises. 

Teine hooaja balletiesietendus oli eri- 
nevate autorite loodud lühiballettide 
päralt. Tiit Härmi tööde kohta jääb nen- 
tida sama, mida ma Barti kohta kirjuta- 
sin; teise kahe, Attila Egerhazi ,Tuli- 
linnu” ja Jorma Elo , Red with Me” pu- 
hul aga torkas silma see, mis ka ,,Shan- 
non Rose'is” (ja tegelikult ka ülemöö- 
dunud hooajal esietendunud ,,Coppe- 
lias” ning ,,Cassandras”), nimelt ,,Esto- 
nia” trupi nõrkus nüüdisaegsemas ko- 
reograafilises keeles kõnelda. Seda eriti 
siis, kui silme ees Soome Rahvusooperi 
balletitrupp, mille tantsijate kehad on 
suutelised peaaegu aktsenditult ühelt 
tantsukeelelt teisele üle minema. Ma ei 
taha öelda, et ,Estonia” trupp tantsib 

halvasti või alla oma võimete; vastupidi, 
on näha, et tantsides pannakse maksi- 
mum välja. Aga sellest ei piisa. Asi on 
selles, et nii Egerhazi kui ka Elo (nagu 
ka Bigonzetti ja Cannito) nõuavad ran- 
gest klassikalisest kehakoolist erinevat 
kehakasutust ja liigutuste artikulatsioo- 
ni. Huvitaval kombel sarnaneb mõlema 
mehe käekiri nii teineteise kui ka , Esto- 
nias” , Coppelia” lavastanud Mauro Bi- 
gonzetti omaga — kõigil domineerib 
liikumises keha või jäsemete murtud 
joon ning palju on väikseid, aga suurt 
täpsust nõudvaid liigutusi ja klassika- 
lisest balletist erinev kehaloogika. Sa- 
mas eeldavad nad kõik klassikalist tree- 
nitust, seega ei toimu üleminek täiesti 
võõrasse keelde, vaid millessegi, mida 

Patrice Barti 
ballett 
Tšaikovski“. 
Helsingi 
Rahvusooper, 
2005. 


võiks võrrelda eesti ja soome keele eri- 
nevustega. 

Paraku aga on eesti balletitantsijate 
kokkupuude isegi seda tüüpi kehakoo- 
liga tagasihoidlik ning mis veelgi hal- 
vem — nende juhendajad teatris, st re- 
petiitorid, pole seda laadi koreograafiat 
ise oma kehal kogenud ega suuda ilm- 
selt seetõttu ka selle nüansse mõista. 
Küsimus pole ju selles, et ei suudetaks 
tantsida välist vormi; suur osa eestlasi 
suudab ka soome keelt purssida, kuid 
see ei tee neist veel soome keele oska- 
jaid. Nii nagu sõnad üksi ei tee ühest 
keelest teist, ei piisa tantsus vaid välise 
vormi, joonise ja liigutuste esitamisest. 
Kui ei tunne keele grammatilist süstee- 
mi — tantsus oleks vastavaks parallee- 


Patrice Barti 
ballett 

» Tšaikovski”. 
Helsingi 
Rahvusooper, 
2005. 


liks liigutuste järjestamise sisemine loo- 
gika, mis erinevatel süsteemidel erinev, 
— ega ole tööd teinud võõrkeele into- 
natsiooni ja foneetikaga, tantsus siis vas- 
tavalt liigutuste rõhutamise ja voolavu- 
sega, jääb külge tugev aktsent. Ja aktsent 
mitte üksnes häälduses, vaid ka väljen- 
duse võõrapärasuses, oma keele gram- 
matika otsetõlkes võõrkeelde. Jah, me 
saame aru, mida meile öelda tahetakse, 
aga see on lihtsustatud arusaamine; 
peensused jäävad hoomamata. 
Igasugune treeningusüsteem loob/ 
kujundab keha ja liigutuste impulsid, 
lähte- ja lõpp-punktid, kulgemise loogi- 
ka. Need ei ole erinevates treeningusüs- 
teemides samad, vaid erinevad ükstei- 
sest üsna oluliselt. Kui lisada siia veel 


erinevate liikumiskeelte ruumi- ja ajaka- 
sutus ning raskustunnetus, siis saamegi 
kompleksi, mis teeb ühest süsteemist 
teise mineku raskeks, ja pole oluline, 
millise baasiga ühest teise üle minnakse; 
pigem on asi selles, et teatud aktsente 
tajutakse ühes kultuuriruumis terava- 
malt kui teises. Näiteks lääneliku balleti 
taustaga inimesele tundub balletiakt- 
sent moderni või džässi puhul loomulik 
ja teda see ei häiri; veelgi enam, sageli 
ta isegi ei taju seda aktsenti. Teistsuguse 
kultuuritaustaga inimesele mõjub see- 
sama aktsent aga lihtsalt naeruväärse- 
na. Ja vastupidi. 

Ka liigutuse väline sarnasus on pet- 
lik: just nii nagu ühte ja sama häälikut 
väljendavat tähte hääldatakse erineva- 

tes keeltes erinevalt (sest juba hääldus- 
alus ise onteises keeles teine), nii on ka 
pealtnäha sama liigutuse soorituskva- 
liteet teises tantsukeeles teistsugune: 
moderni grand jetš on teistsuguse ras- 
kustunnetusega sooritatud kui sama 
hüpe balletis. Ja just nii nagu teise keele 
hääldust ei õpi (enamasti) selgeks üleöö 
ja on vaja õppida kuulama (et kuulda 
välja hääliku erinevus) ja seejärel hääl- 
dama (oma keele ja suu asendi muut- 
mine harjumuspärasest ei tule kergesti), 
on sama lugu ka liikumisega: esmalt tu- 
leb hakata nägema erinevusi ja seejärel 
tuleb õppida oma keha harjumuslikust 
erinevalt kasutama. Kõik parema ja väl- 
jendusrikkama väljenduse nimel! 

On vähe neid, kelle juures me akt- 
senti ei märka ja kes suudavad paari 
võõrkeelt sama vabalt vallata kui ema- 
keelt. Samas aga on neid, kes teevad 
oma emakeele aktsendist isikliku väl- 
jenduse omapära: nende puhul tundub 
väike emakeele varjund või teise tree- 
ningusüsteemi mõju isikupärane ja šar- 
mantne. Üks selliseid tantsijaid on Ser- 
gei Upkin, kes oma liikumise varjundi- 
rohkuse tõttu alati silma hakkab. Nii na- 
gu ,,Cassandras” suutis ta tõelise džässi- 
tunnetusega esitada Paride rolli, paneb 
Upkin värvikalt kõnelema ka Jorma Elo 
liigutusterohke tantsuteksti. 


Tantsuetendusele minek algab vali- 
kust, mida vaatama minna. Valiku ajen- 
did võivad olla erinevad, kuid kindlasti 
mängib oma osa selles, mida me etendu- 
selt ootame ja kuidas me end sellele hää- 
lestame, teose määratlemine ehk silt sel- 
le küljes. Ja kui tekib ebakõla sildi ja 
ootuste vahel, on kannatajaks kunsti- 
kommunikatsioon — see lihtsalt ei toi- 
mi. See, kui palju tantsuetendus kaasa 
haarab, sõltub nii koreograafiast kui ka 
tantsijast, vähemal määral muudest 
etenduse komponentidest. Tantsueten- 
duse kui terviku autor on koreograaf, 
nõrka koreograafilist väljendust ei pääs- 

ta ei hea tantsija ega rikas muusika. Sa- 
mas aga jõuab koreograatfilise teksti sõ- 
numtäielikult pärale alles ainult selgelt 
artikuleeritud tantsu kaudu, tantsija 
» keeleoskuse” kaudu — ainult nii suu- 
dame eristada värve liikumises. Vähem 
viimistletud ja ühtlases ,jorus” kulgev 
ettekanne muutub sageli väsitavaks ja 
tüütuks, mõjudes laulu asemel ,,maha- 
karjutud” loona. 

Nimetatud aspektid võivad tunduda 
olulistena üksnes ,,diagnoosijatele”, te- 
gelikkuses aga toimivad mainitud tegu- 
rid — etenduse nimetus, koreograafiline 
mõtlemine ja esituse artikulatsioon — 
ka nn tavavaatajatele, iseasi, kas nad 
suudavad oma reaktsioone nii selgelt 
sõnastada. 


Kommentaarid: 

*Kuna mõiste , kaasaegne” tähendab tegeli- 
kult kõike kaasajal toimuvat, võiks piiritle- 
mata ,, kaasaegne tants” jääda liiga ebamää- 
raseks. Käesolevas kirjatükis pean silmas se- 
da lavatantsu vormi, mis rõhub isiklikule, 
selgelt süstematiseerimata liikumiskeelele ja 
mida võiks nimetada , moderntantsuks”, kui 
Eestis ei oleks praegu suundumust määrat- 
leda , moderntantsuna” vaid USAs möödu- 
nud sajandi keskel välja kujunenud kindlaid 
treeningusüsteeme. , Kaasaegne tants” on 
piisavalt, kummist” määratlus, et paigutada 
sinna mis tahes tants, mis väliste omaduste 
järgi ei kuulu ühessegi selgelt piiritletavasse 
süsteemi (ballett, rahvatants, show-tants jne). 
*Jüri Nael on Londoni Laban Center” magist- 
rant. 

*Hiljem on seda osa tantsinud ka Elita Erkina 
ja Tatjana Kilgas (nüüdne Järvi). 
*Koreograafikogemus ja -haridus on ka eri- 
nevad, aga see pole praeguse analüüsi puhul 
oluline. 

SBalletilikult ,loomuliku” all mõtlen pea- 
aegu argist kehahoidu ja minimaalset stili- 
seeringut, kus liigutused pole viimseni välja- 
peetud. Balletilikkusele viitab hoitud keha 
ja graatsilisus liigutusis, ilma seda kuidagi 
eriliselt rõhutamata. Nii luuakse mulje liht- 
susest ja loomulikkusest, kuid see ,loomu- 
likkus” on niisama palju kujundatud kui 
ülim väljapeetus. 


KIRJAD KARANTIINIST 
Eduard Tubin — 100 aastat sünnist 


(Algus TMK 2005, nr 6) 


Järgmised kaks kirja on tähtsad. 
Nähtavasti õnnestus Tubinal ja teistel 
haritlastel, kes soovisid oma alal jätkata, 
Rootsi bürokraatidele selgeks teha, et 
ega neid ei ole niisama lihtsalt võimalik 
saata füüsilisele tööle ja sellega , põgeni- 
ke probleemi” lahendada. 


[Neljapäeval, 26. oktoobril] 

-.. Eile päeval kutsuti kunstirahvas 
Pr. Valgreni' juurde ja räägiti, et kui siinne 
karantiin lõpeb, siis tuleb Stockholmi kont- 
sertsaalis üks õhtu anda Rootsi kõrgemale 
seltskonnale. Esineksid siis kõik, kes esinemi- 
sekõlbulikud ja see oleks mõelda väikseks 
prooviks meie võimete ja saavutuste üle. Ega 
siis midagi, hakatakse harjutama. Hr. Kom- 
pus? oli teravmeelne ja küsis, missugust ka- 
va tuleks valmistama hakata, kas jõulu, liha- 
võtte või suvise meeleolulist. Pr. Valgren 
arvas, et kindlasti novembri kava, s.t. talve- 
kava. Jääme siis uskuma, et karantiin lõpeb 
novembris. 

Mis siis edasi saab, on veidi koomiline. 
Nimelt käib meil igapäev tööameti rahvas, 
kes igaühega ajab pikka juttu ja palub valida, 
missugust tööd keegi soovib. On neli liiki 
tööd: 1. põllutöö, 2. metsatöö, 3. vabrikutöö, 
4. eriala töö. Kui siit välja minnakse, siis 
peab olema koht, kuhu tööle minna (nii nad 
rõhutavad, et inimesi rutem tööle saada). 
Mäll? käis ka ees ja talle soovitati vabrikusse 
minna — tekstiilvabrikusse, mis praegu val- 
mimas ja kus umbes 4000 eestlast leiavad 
tööd. Naljakas suhtumine kirjanikusse, kes 
on praegu niiöelda oma võimete tipul. Eks 


Eduard Tubin 1944. aastal. 


näe, kuhu nad mind soovitavad minna — 
ma igatahes valin Nr 4-nda ja jään selle 
juurde, kuna see oleks kisendav vägivalla 
tarvitamine enese kallal, kui läheks vabri- 
kusse ja muutuks sääl tööloomaks. Milleks 
ma siis kogu aeg olen enese kallal tööd teinud 
ja ennast püüdnud arendada, kui see kõik 

nüüd korraga niiöelda maha pühitakse! 
Aga Sinule soovitaksin mõelda naisõm- 
melustööde spetsialiseerumist — neid on vä- 
he ja need teenivad hästi, pealegi on Sul sel- 
leks silma ja andi — ma mõtlen, mis puutub 
moodidesse ja lõikesse. Sellega saab ehk pare- 
mini edasi kui keeletundidega. Karrisoo* rää- 
gib mulle, et ooperi juures leiduvat minu 
jaoks tööd laialt, kas repetiitorina, orkestree- 
rijana või ükskõik mis, igatahes kui siit kord 
välja pääseme, siis kargame kohe ooperi di- 
rektsiooni juurde. Karrisool on sääl tutvusi 
küll, kuna nägin ise kirja, kus palutakse teda 
igapäev ooperisse paariks tunniks proovidele 
— entei leia võimu, kes seda praegu saaks 
lubada. Isegi ooperidirektor on astunud sam- 
me, ent pole võimalik. Pole võimalik niikaua, 
kuni selguvad mõningad asjad meie kohta 
— kes me oleme, miks meie venelasi ei salli 
ja miks meie siis Saksamaale ei tahtnud 
minna... 


Tubin jutustab mõned lood tuttavate 
kohta, kes olevat venelaste poolt toorelt 
mõrvatud või hukkunud põgenikepaa- 
tides. 


-..Tuleval teisipäeval on siin jälle üks 
õhtu”, kuhu tulevad kõiksugu kõrged küla- 
lised. Seda valmistatakse ette. Majakord on 
siin nüüd nii: kell /2 10 õhtul lahkuvad kõik 
saalist ja ruum jääb ainult ,,kunistnikkude” 
kasutada: Kõks?, Maldutis°, Kaasik?, Karri- 
s00, Tiedeber? ja mina. Need peavad % 12-ks 
oma töö lõpetama, siis jään veel mina (kui 
tahan) ja tuletan oma laule meelde ja katsun 
neid uuesti üles kirjutada. Aga pole kõike 
meeles, olen hädas. Sõnad on meelest läinud 
ja kohati ka viisid. Aga laule on tarvis, siinne 
»kunstnikkond” tahab neid laulda. Soo... 

-.. Nüüd topin piibu Rootsi tubakat täis 
ja loen kord läbi, mis ma siis kokku kirjuta- 
sin. Siis panen kirja büroosse — marke on 
mul nüüd küllaldaselt — ja hakkan oma 
noodikesi kirjutama. Saali nurgas on päris 
vaikne, kuna teisel pool otsas on lärmi palju 
— säälkäib lasteaia tund — laulud ja män- 
gud väikestele... 

Reedel, [27. oktoobril] 

-..Siin on jälle möllamist ja õhtul on 
proovid, esiteks vist tahavad ühislaule ja 
pärast istuvad solistid mul seljas. Eile öösel 
istusin kella 1-ni klaveri taga ja tuletasin 
oma laule meelde — , Sügisene päikene” tuli 
meelde, kirjutasin üles ja täna kirjutasin 
puhtalt välja ning saatsin pr. Eklöfile, selle 
helilooja abikaasale?, kes siia vahest oma 
laule saadab. Ah ja, eile kutsuti mind bü- 
roosse ja laoti ette jumala uus ülikond (väga 
ilus pruunikastriibuline riie), kaks lipsu sin- 
na juurde ja ilusad riidepuud ka. Väike kirja- 
kene oli ka — just minule adresseeritud ühe 
surnud Rootsi muusikaõpetaja abikaasa 
poolt, kes seda on paar korda seljas kandnud 
(ülikonda ikka). Proovisin selga, aga nii võib 
üks Rootsi professor küll käia, mitte aga mi- 
na. Ülikond on tehtud 1928 ja vatti pole üld- 
se, ühe nööbiga, vest kahe reaga, püksid alt 
väga kitsad. Pakkusin hr. Welnerile (, Ka- 
we” direktorile) ja see lubas ära osta 50 kr. 
eest. Asi seegi, sest mis ma temaga ikka teen 
— õlgadest kitsas ka ja on rohkem ilma kõhu- 
ta mehe jaoks. Welneri pojale olevat tööüli- 
konda tarvis. Mis arvad, kas müüa? — See 
lahke daam saatis mulle ka mõned poognad 
noodipaberit , ajaviiteks”. Saatsin talle tä- 
nukirja, mille Kompus valmis meisterdas 
(saksa keeles). 

Nii on lood. Täna käisin tööameti esinda- 
jate jutul. Oldi väga kena, küsiti, mis ma 
tahan teha — ütlesin, et omal alal tegutseda, 
kas kompositsiooni tunde anda, ooperis või 
mõnes teises teatris repetiitoriks olla, mõnele 
näidendile või filmile muusikat kirjutada — 
ehk ka oma töid kirjastada, kui neil Stockhol- 
mis menu peaks olema. Oskan ka dirigeeri- 
da, oskan orkestreerida ja lõpuks noote kas 
või ümber kirjutada. ,, Kas ma vabrikusse ei 
taha minna?”, küsis lahke daam. Siis ilmus 
sinna huvitaval kombel see kriminaalamet- 
nik, kes meid üle kuulas ja seletas daamile 
rootsi keeles midagi, mille peale daam muu- 
tus väga viisakaks ja küsis, et ma siis füüsi- 
list, rasket tööd küll ikka teha ei taha, millele 
vastasin, et see on mu surmaga võrdne, sest 
olen ennast arendanud muusikas oma või- 


Erika (Elfriede) 
Tubin. 


mete peaaegu tipuni — jamis oleks mu elust 
siis edaspidi kasu? , Teie saate sellest ometi 
aru?” küsisin. , Täiesti,” vastas daam ja tä- 
nas lahke jutuajamise eest. Nii et nagu Gai- 
lit arvab, puistatakse meie inimeses kõik 
läbi ja jääb üks väike osa sõelale, kes vajavad 
hoolitsevat kätt ja korterit, kuna ülejäänud, 
kaupmehed, kalamehed, igatsugu muidu 
mehed lähevad vabrikutesse ja mujale tööle. 
Mälk oli rumal, nüüd õiendab ja säeb oma 
asju ja vist jääb temalgi vabrikusse mine- 
mata. 

Täna käisin pr. Kaasiku juures ja palu- 
sin, et ta õiendaks sinu ja Eino riidekraami 
asju. Nimelt võetakse mõõtu ja igaüks saab 
kleidi, palitu (uued), 2 paari pesu ja vist veel 


mõned asjad. Sinuga ühte kasvu olevat 
pr. Parikas"), temalt võetakse siis sulle möõ- 
dud... 


Järgmised kaks kirja tegelevad pea- 
miseltlaagrioludega. Üks kuulujutt ära- 
tab lootust, nagu saaksid põgenikud 
laagrist paariks tunniks välja. Kahjuks 
valmistas see suure pettumuse, sest ei 
vastanud tõele. Tubin ei pääsenud isegi 
köstrina koos kirikuõpetajatega teistes- 
se laagritesse. Tervis tegi muret, jälle 
leiti mõni põgenik, kes oli difteeriast na- 
katunud. Tubin arutleb ka kiivuse üle 
põgenike seas, aga kinnitab samas, et on 
ise asjast üle. 

Teisip., [31. oktoobril] 

-..Ülikonna müüsin vaikselt ära. Raha 
on käes — 50 krooni. Tellisin natuke õunu 
ja Šokolaadi Reinule ja nüüd on mure, kui- 
das saata sulle natuke raha, et saaksid 
Einokesele ja omalegi mõne maiustuse mu- 
retsedn. Kokku hoida pole väga mõtet, kuna 
saan homme ühe töö väljastpoolt — eile 
andsin oma käekirja proovi — ja see toob ka 
midagi sisse... 

-.. Rootsilt sain kirja, piiskop tõi. Ta har- 
jutab hoolega klaverit, kuna on ettenäha 
järgmisel nädalal suurem laagrite vaheline 
kontsert, kus ka ajakirjanikud. Ta kirjutas 
ka, et sääl olevat mehed kuulnud Tallinnast 
raadio avasaadet: Karp ?olla juhatanud, so- 
listid Tiit Kuusik, Palm'?, Taras, Siimon! 
ja üks naistellist, arvatavasti Siim'°. Need 
on siis elus. Meil kuulavad mehed samuti 
seda jaama, ent säält ei tule muud kui pro- 
pagandat. Aga võib arvata, et siiski teatri- 
rahvas on enamvähem veel ellu jäetud ja ma 
arvan ka, et Reinu ema on sääl alles... 

-..Ent Sinu mõõdud jäid hiljaks, kuna 
ametnikud lõpetasid laupäeval oma töö ja 
läksid minema nende mõõtudega, mis nad 
üles märkisid. Pole viga — saad talvepalitu, 
kleidi, sukad, pesu ja hambaharja — ma ei 
mäleta, mis sääl veel oli, ent asju oli küllalt. 
Sakste vana, mis siin jagatakse, ma pole Eino 
jaoks võtnudki, kuna neil on ümber alati 
hulk jõulisi naisi kiskja nägudega ja kui siis 
mõni saab midagi, siis läheb õnneliku naera- 
tusega minema... 


Reedel, [3. novembril] 

--.Täna on siis kell 3 kohvi ja õhtul on 
suur gala kontsert, s.t. tulevad kõrged küla- 
lised sotsiaalministeeriumist (laagrite üld- 
juhatus) ja tööametist. Peab väärikalt esine- 
ma ja selletõttu on varsti peaproov. Olen 
nüüd mitu päeva harjutanud klaverit ja 
hakkan tasakesi vormi minema, s.t. et suu- 
dan jagu saada saatepartiist. Ainuke pähkel 
on Anitra tants, mida Maldutis tantsib, see 
on kohati väga ebamugav mängida... 

... Ühtlasi jagati täna juba riided ja pesu 
välja. Mehed saavad kõige viimati, nii et järg 

jõuab vist ülehomme minuni. Aga Sinu as- 
jad ja Eino asjad võtan vastu. Selle maksmi- 
sega ei ole Sul muret tarvis tunda. Igatahes 
olen seda uurinud põhjalikult ja paistab, et 
maksmist ei tule. Entiseasi, kas need esemed 
ka kõlbavad, kuna mõõdud on umbes ja need 
on ju äridest valmisriided — jällegi umbes, 
pääle selle veel rohkem niisugused, mis äris- 
se on seisma jäänud ja vanamoelised. Eks 
näe, paar viisakat asja on ka sees... 


Terviseprobleemid laagris kestavad 
edasi, samuti hakkab Erika Tubina kurk 
valutama. Järgmises kirjas soovitab 
Eduard Tubin tal kurku pertroleum pet- 
rumiga kuristada. 


[Teisipäeval, 7. novembril] 

-..Eile õhtul toimus siin kõrval tennis- 
hallis kontsert, kus esinesid Roots, Vaar- 
man”, Hallap, Aavik oma meeskooriga 
ja rahvatantsijad. Eriti hää edu oli Vaarma- 
nil. Meid kui katku kandjaid ei lastud sinna 
ligigi, isegi valvesõdurid olid saanud korral- 
duse mitte kedagi lasta aia lähedale, et saaks 
juttu ajada ja enne kontserdi algust keelati 
meil üldse väljaminek ära. Pärast kontserti 
tulid Vaarman ja Hallap meid 10-ks minu- 
tiks vaatama. Oli südamlik jällenägemise 
moment ja nagu midagi oleks kingitud või 
oleks suurt häädmeelt tehtud — süda nagu 
sai rõõmsamaks omi kaasmaalasi nähes. 

Meil oli ka möödunud reedel kontsert. 
Kõik oleks hää olnud, ent kaks suurt ja kuul- 
satartisti — Karrisoo ja Tiedeberg hakkasid 
väga vigurdama ja seletasid, et neil hääled 
ära, nad on haiged ja nad ei esine. Kompus 
käitus väärikalt ja tegi uue eeskava, kust 
need tuusad välja jättis ja ühe vana proua, 
kes omal ajal Peterburi konservatooriumis 
klaverit õppinud, vahele või õigemini 
asemele pani. See vanaeit mängis küll 
võimatu halvasti aga kava sai ikka täis. Tie- 
deberg tegi vahepeal minuga juttu ja küsis, 
mis sorti need külalised seal saalis istuvad. 
Ma seletasin, et sotsiaalministeeriumi kõr- 
gemad ametnikud, kes meile hiljem tööd ja 
leiba annavad. See oli võllanali, aga kui kava 


Eduard Tubina 
autoportree 
1960-ndatest 
aastatest. 


oli läbi, ilmusid häkki kaks kuulsust, mind 
lükati poolvägise saali ja põrutati hiigla ki- 
saga maha duett ,, Vikerlastest”. Pärast hak- 
kas graatelik element hirmsasti käärima, kor- 
raldati isegi grupp mehi, kes tahtsid Karri- 
sood kotti pista. Selle tagajärjel haavus 
kunstnikkond ja pühapäevasel jumalateenis- 
tusel ei täitnud ma enam köstri kohuseid. 
Nüüd on nii maha tehtud, et ükski kunstnik 
oma publikule enam eiesine — protestiks 
graatedele. Küll on tore! 


Uus laagriülem hr. Tilling oli käinud 
tennishalli kontserdil ja väljendas arvamist, 
et Vaarmanil oleks Stockholmi ooperis suurt 
edu. 


-. Arutasime omavahel, et kui oleks meil 
siin kõik meie priima jõud, nagu Loo*, Aad- 
re? Kuusik, Haabjärv??, isegi Carmen?” ja 
Heljo Sepp j.n.e. Siis ei saaks rootslased mei- 
le näolegi — vist ikka enesest arvamine on 
alati pisut erapoolik, ent fakt on see, et meil 
tõesti pole ei hääd naislauljat ega viiuldajaid. 
(Tasakesi kõrva sisse: pole ka kuigi tüsedaid 
heliloojaid, kes minust väga palju paremad 
oleks.) Ent aitab liialdamisest... 


Järgmine kiri tegeleb peamiselt tervi- 
seolude ja karantiini asjadega. Viiest 
kahtlasest difteeria kandjast laagris oli 
tegelikult nakatatud vaid üks ja laagri- 
ülem arvas, et karantiini võib lähemal 

ajal kergendada. 16. novembriks oli ka- 
vandatud üks galaõhtu kontserdisaalis 
ja laagri lavakunstnikud olid kutsutud 
sinna. 


Reedel, [10. novembril] 

-.. Igatahes olen esimesel võimalusel kui 
tiiger omast puurist väljas ja sõidan tram- 
miga läbi linna, istun 4 korda ümber ja olen 
lõpuks oma kalli naisekese juures, kes vahe- 
peal mitte ei tohi lasta oma kõri kallale 
võõrast rootslast noaga minna! 

Sain siis ülikonna, palitu, šalli, kingad, 
hambaharja, 3 taskurätti, sokihoidjad ja ühe 
habemeajamise aparaadi, millega mul mi- 
dagi teha pole. Riided istuvad suurepäraselt, 
ainult kvaliteet pole kõige parem. Ent mis 
tahta ühest kingitusest... 


Viimane kiri on kirjutatud paar päe- 
va hiljem. Sel pole ei päeva ega kuupäe- 
va ning kirjamargid ja postitemplid on 
ümbrikult ära lõigatud. Tsiteerin seda 
peaaegu täielikult, kuna see annab edasi 
Tubina esimesi muljeid Stockholmist ja 
räägib huvitavatest tulevikulootustest. 


...Sain täna hommikul Sinu kirja ja alles 
nüüd, kell/2 6 p.1. saan esimest korda mahti, 
et veidi istuda ja sinuga juttu puhuda. Olin 
vahepeal proovil kõrval majas, kus hää 
» Blüthner” ja ilus suur saal. Olav Roots tuli 
lõunaajal siia — tema saadab neljapäeval 
kõiki soliste, nii et mina olen vaba mees. Nii 
on parem, tema on ikka pianist ja mina olen 
posser. Ja see oli minu soov. Nüüd aga pisut 
värskendavat juttu. 

Käisin eile õhtul nimelt väljas ja kohe 
kontsertsaalis Karrisood saatmas — olin lin- 
nas kella 6 p.1. kuni 12 öösel, ent siit kuni 
Eklöfi korterini (helilooja, kelle laule K. lau- 
lis) oli kaasas saatja, siis olin Eklöfi hoole 
all ja pärast kontserti oli kell 10, siis läksin 
ühe Karrisoo tuttavaga, kes ooperis on bari- 
ton — Forsell oli vist selle mehe nimi — 
kohvikusse tunniks ajaks, jõin oakohvi ja 
sõin ühe koogi, see bariton maksis kinni. Siis 
istusin Karrisooga keset linna trammile ja 

see tõi meid ukse ette. Lugu oli nii, et see 
kontsert oli korraldatud mingisuguse selts- 
konna poolt — Stockholmis olevat nüüd 
muusikanädal. Koorid laulsid ja pool saali 
oli rahvast. Et siis Eklöf tahtis ka oma laule 
kavasse pista ja Karrisoo oli käepärast, siis 
tehti lehes reklaam, et Karrisoo on ilmakuu- 
lus — ilmaklassi tenor. Talle muretseti lin- 
naluba Eklöfi poolt ja kõik oli korras. Ka saat- 
jaoli talle muretsetud. See aga pole jõudnud 
nii kõvasti klaverit tampida, kui seda E. lau- 
lude jaoks vaja, siis saadeti see minema ja 
telliti mind välja. Anti käsk: ruttu riide ja 
minema. Nii sain siis linna näha — küll oli 
ilus! Vaateaknad kaupa täis, inimesed ilusti 
riides, südalinnas kõiksugu värvi reklaamide 
ilutulestik — nagu muinasjutt pärast seda 
pikka vangipõlve. Oleks tahtnud kohe hiüpa- 
ta trammile ja sõita Sinu juurde ent siis 
oleks mind kindlasti hiljem vangi pantud. 
Nii siis, sain kohe päris uueks inimeseks. 
Kontsert läks korda, polnud viga. K. laulis 
neid E. laule pisut veretult, ent ,, Pajatsite” 
aaria põrutas väga viisakalt, ilma krihvideta, 
mis tema kohta imestusväärne. 

Karantiin kestab, ehk lõpeb homme, võib- 
olla ülehomme. Homme pidi kella 2 — 4 kont- 
sertsaalis olema proov, ehk saan ka sinna 
kaasa ja säält ühe väikese hüppe trammile... 
aga vist mitte, sest meid hoitakse nagu vange. 

Nüüd midagi julgustavat. Eklöf rääkis, 
et siin olla kole vähe noodikirjutajaid ja sel- 
lega olevat päris mures kõik heliloojad ja asu- 
tused. Noodi kirjutamise eest makstakse 10 
kr. (kümmekrooni) poogen! See olevat 
tavaline hind. Orkestreerimine (selle töö te- 
gijate tase olevat võrdlemisi madal) maksab 
palju rohkem. Kui lõpeb karantiin, võin ma 
minna heliloojate liitu, sääl mõned tutvused 
sobitada ja nii enesele tööd leida, mis toob 
sisse umbes 1000 kr. kuus. ÜHes, et kui ma 
seda tööd hästi tunnen ja teha tahan, võin 
hotellis elada. Ju see ikka nii paistab olema, 
ta ju teab täpselt neid asju. Nii et esialgu on 
võimalik tööd ehk saada, kui tutvusi leidub 
ja ma usun et neid ma sobitan kohe ja väga 
tõhusalt, kui ainult siit välja pääsen. Nii et 
— ma saan aru küll Su pahast tujust ja kõi- 


gest sellest murelisest meeleolust meie tule- 
viku pärast, ent asi pole nii hull. Ja miks 
Sind pole nimetatud lehtedes näitlejate hul- 
gas, seda ma ei tea, arvan ehknii, et sääl ni- 
metati ainult nimekaid, ent siin, Kompuse 
nimekirjas tulevase trupi jaoks seisad Sina 
sees. Kui sellest trupist asja saab muidugi. 
Esialgu laseme enestega teha nii nagu Rootsi 
määrused seda ettenäevad. Oli aga kuulda, 
et säetakse kokku üks , intelligentne laager” 
kuhugi siia. Eks siis oleme sääl kuni mul 
juba otsad käes ja teha palju! 

Eile hommiku võeti meilt viimane lima- 
proov. Nüüd ootame selle tagajärgi, sest sel- 
lest oleneb, kas saame välja või ei. Lootust 
on niipalju, et nüüd pole mitu päeva — pä- 
rast viimast juhust umbes nädal tagasi — 
olnud ühtegi haigusjuhtumit ja arstid arva- 
vad, et difteeria hädaoht on sellega möödas. 
Annaks taevas, et seeoleks nii. Katsun juha- 
tajaga rääkida, et ta mulle kohe, kui see rõ6- 
musõnum aset leiab, annaks linna loa. Minu 
ukse eest sõidab tramm Nr. 4 kuni peaaegu 
kliinikuni — s.t. Sinuni välja — Valhalla- 
vägeni nurgani, keerab sealt natuke ja tuleb 
ringiga jälle ukse ette tagasi. See lõbu mak- 
sab 20 ööri ja kestab % tundi. 

Rein sai ka uue ülikonna ja palitu. Eks 
siis säeme ennast ilusti riidesse ja tuleme 
nagu kaks viisakat härrat uksest sisse — kui 
Sa vahepeal ise siia ei sõida... 

-..Lõpetan nüüd ja hakkan duetti , Kra- 
ti” III vaatusest puhtalt ümber kirjutama 
— Kõks ja Maldutis tantsivad seda neljap. 
ja noot on kusagil linnas, tuletasin siin 
uuesti meelde! Palju, palju musi ja kalli, 
kalli — 

Sinu Edi poolt 


Lugu lõppes loomulikult õnnelikult. 
Kuna see on viimane kiri, siis ühines 
nähtavasti perekond lähema aja jooksul. 
»Intelligentne laager” avati ka varsti, 
suures puust villas Neglinges, Stockhol- 
mi jõukas eeslinnas Saltsjöbadenis, ku- 
hu minu vanemad saadeti koos paljude 
muusikute ja kirjanikega. Tänu Einar 
Körlingile, tööameti ametnikule, kes oli 


ka muusikakirjastaja, sai Eduard Tubin 
ajutise töö ,arhiivitöölisena” Drottning- 
holmi Kuningliku Teatri raamatukogus, 
mis aja jooksul sai tema kindlaks tööko- 
haks kuni vanaduspensionini. Lisaks 
oma väikesele, aga kindlale sissetuleku- 
le teenis Tubin lisa noodikirjutajana ja 
orkestratsioonide tegemisega Stockhol- 
mi Kuninglikule Filharmooniale ja Ku- 
ninglikule Ooperile. Körling ostis ära ka 
mõne isa töö kirjastamisõigused ja las- 
kis neid teoseid trükkida. Pärast ühek- 
sat kuud Neglinges oli meie perekonnal 
võimalus kolida väiksesse korterisse 
Hammarbyhöjdenis, kuhu jäime kahe- 
kümneks aastaks. Kuigi sissetulek oli 
väike, andis suhteliselt kerge töökoo- 
rem isale väärtuslikku aega tegelda oma 
heliloominguga. 

Pakk ,Krati” orkestrinootidega — 
selle teose ainus eksemplar, kõik muu 
materjal põles ära , Estonia” pommita- 
mise ajal märtsis 1944 — leiti lõpuks 
üles ja see andis põhjust ühele raskele 
ja tüütavale taastamistööle — et balletti 
jälle lavale tuua. 

Rootsi helilooja Ejnar Eklöf tundis 
põgenike vastu huvi, ta on tuntud pea- 
miselt rahvuslike kantaatide loojana. 
Võib-olla polnud see huvi päris alt- 
ruistlik, sest ta kasutas võimalust oma 
laulude ettekandmiseks. Hiljem kutsus 
ta meie perekonna enda juurde koju ja 
tegi meile väikseid kingitusi. Laulja 
Björn Forsell, kes pakkus isale kohvi ja 
kooke, oli keset sõda Stockholmis esi- 
nemas külalisena Viini Ooperist. Karri- 
soo lootusest Stockholmi Ooperis uuesti 
läbi lüüa ei tulnud midagi välja ja talle 
pakuti lõpuks arhiivitööd koos minu 
isaga. 

Kirjades pole mainitud ,aktsiaselt- 
si”, mille moodustasid Tubin ja mõned 
tema sõbrad Eriksdalsskolani laagris: 
ma mäletan nende seas tööstusettevõtjat 
Enn Vallakut, kirjanikke August Gailitit 
ja August Mälku ning ajalooprofessor 
Richard Indrekot. Nende eesmärk oli 

valmistada täirohust joodavat puskarit. 
» Aktsiaselts” sai koos abikaasadega ka 
hiljem kokku, moodustades omamoodi 
kultuurifoorumi. Aga ühtegi teist jälle- 
nägemist või mingit muud nostalgiat 
seoses selle ajaga ei olnud, endised põ- 
genikud tahtsid nii kiiresti kui võimalik 
sellest vabaneda. 

Nagu näha lõpumärkustest, otsusta- 
sid paljud mainitud haritlased kaunis 
varsti edasi minna sinna, kus oldi nende 
vastu rohkem vastutulelikud. Tõepoo- 
lest, ka kõige andekamail eesti lava- 
kunstnikel oli võimatu teha Rootsi muu- 
sika- või teatrielus head karjääri. Minu 
emale*, kes oli tantsija ja näitleja, oli see 
algusest peale võimatu; arutlused kirja- 
des selle üle, kas asuda keeleõpetajaks 
või õmblejaks, olid kahjuks põhjenda- 
tud. Ta proovis mitut elukutset ja sai 
lõpuks joonestajaks. 

See elav pagulas-Eesti kultuurielu, 
mis algas põgenikelaagrites, jätkus pä- 
rast mitukümmend aastat kontsertide, 
teatri- ja isegi ooperietendustena, hooli- 
mata sellest, et kuulajaskond järjest va- 
nanes ja vähenes. Kui aga vaadata al- 
gust, siis oleks huvitav näha ühte uuri- 
mistööd või näiteks üliõpilastöid eri ala- 
delt sellest, mida eesti haritlased saavu- 
tasid selles erakordses taimelavas, mida 
kujutas endast Neglinge laager, ja kui- 
das võisid ümbritsenud olud neid mõju- 
tada. 


Kirjad valinud ja kommenteerinud 
EINO TUBIN 


EINO TUBIN (sündinud 1942) on Eduard 
Tubina noorem poeg. Praegu elab ta vaba- 
kutselise kirjanikuna Türgis. ,, Kirjad karan- 
tiinist” oli tema panus Eduard Tubina 100. 
sünniaastapäeva juubelikonverentsil juunis 
2005. 

Kommentaarid: 

'Tõenäoliselt Wahlgren. 

? Lavastaja, kunstikriitik ja arhitekt Hanno 
Kompus (1890 — 1974 Montreal). 

*Kirjanik August Mälk (1900—1987 Stock- 
holm). 

*Ooperisolist Eedo Karrisoo (1907 —1982 
Portland). 

“Balletitantsija Kaljo Kõks (1916 — surmaaeg 
teadmata). 

*Balleti- ja varieteetantsija Klaudia Maldutis 
(1910—1995 Tallinn), oli abielus Kaljo Kõk- 
siga. 

7 Ooperi- ja operetisolist Harri Kaasik 
(1910—1994 Stockholm). 

$ Ooperisolist Olga Torokoff-Tiedeberg 
(1902 —1964 Stockholm). 

* Rootsi helilooja Ejnar Eklöf (1886 — 1954). 
* Kirjanik August Gailit (1891 — 1960 Orebro). 
1Näitleja Marje Parikas (1900 —1978 Saltsjö- 
baden). 

*?Tromboonimängija, dirigent ja pedagoog 
Paul Karp (1905 —1981). 

5 Viiuldaja Rudolf Palm. 

1: Ooperisolist Martin Taras (1899 —1968). 
'5 Laulja Jenny Siimon (1905 —1982). 

15 Tšellist (ja hiljem ka pedagoog) Laine Siim, 
hilisem Leichter (1919). 

7 Ooperi- ja operetisolist ning näitleja Els 
Vaarman (1908—1966 Stockholm), esines 
hiljem Stockholmi Eesti Teatris. 

 Ooperi- ja operetisolist ning näitleja Priit 
Hallap (1906 —1963 Stockholm). 

1 Helilooja, dirigent ja pedagoog Juhan 
Aavik (1884 — 1982 Stockholm). 

» Ooperisolist Ida Loo-Talvari (Aav-Loo; 
1901 —1997 Stenungsund). 

* Ooperisolist Lydia Aadre (1904 —1957 
Baltimore). 

22 Ooperi- ja operetisolist Jaan Haabjärv 
(1914 —1946). 

> Ilmselt on mõeldud viiuldaja Carmen Prii- 
Berendseni (1917 —1991 Greenville, Pennsyl- 
vania, USA). 

* Eduard Tubina teine abikaasa Erika (EIf- 
riede) Saarik-Tubin (1916 — 1983 Stockholm) 
oli enne Teist maailmasõda ,, Vanemuise” 
balletitantsija, Eduard Tubina balleti ,, Kratt” 
stsenaariumi autor. 


BEETHOVENI JA SCHUBERTI 
MUUSIKA KÜTKES: 
ORPHEUS ACADEMY FOR 
MUSIC THEORY 2005 


KERRI KOTTA, GERHARD LOCK 


Aastal 2003 toimus Belgias, Gentis, 
esimene rahvusvaheline Orpheus Aca- 
demy for Music Theory.* See üritus on osa 
Orpheuse Instituudi laiahaardelisest 
muusikalisest haridusprogrammist, 
mille eesmärk on luua ja tugevdada si- 
demeid eri maade muusikateoreetiliste 
traditsioonide vahel ja , vabastada” 
need n-öisolatsioonist, samuti teha tööd 
muusikateooria kui iseseisva teadus- 
haru tõsiseltvõetavuse nimel ning ase- 
tada muusikateooria laiemasse konteks- 
ti koos filosoofia ja esteetikaga. 

Tänavuse Orpheuse Akadeemia tee- 
maks oli XIX sajandi muusika ja muusi- 
kateooria, huvi selle vastu oli elav ja tee- 
mad näisid tabavat erialase diskursuse 
olulisi punkte. Ehkki suuresti valitsesid 
küll Schuberti ja Beethoveni muusika 
käsitlused, olid esindatud ka üldisemat 
laadi ettekanded. Orpheuse Akadeemia 
juhatas sisse Orpheuse Instituudi direk- 
tori Peter Dejansi ettekanne asutuse te- 
gevusest, mis näitas 1996. aastal rajatud 
instituudi efektiivsust nii flaami ülikoo- 
lijärgse hariduse (postschool education) 
kujundamisel kui ka rahvusvaheliste 
kontaktide sõlmimisel.? 

Järgnevalt tutvustame üksikasjaliku- 
malt akadeemial peetud loenguid ja lek- 
toreid. Olgu öeldud, et erinevalt tava- 


pärastest konverentsidest oli siin igaks 
ettekandeks eraldatud poolteist tundi 
(see hõlmas ka ettekandejärgset diskus- 
siooni), mis võimaldas teemasid käsitle- 
da oluliselt põhjalikumalt. Iga päeva lõ- 
pul toimus lisaks paneeldiskussioon, 
misandis võimaluse päeva jooksul käsit- 
letud teemasid omakorda kokku võtta. 


Esimesena esines akadeemia kuraa- 
tor Ludwig Holtmeier* (Musikhoch- 
schule Freiburg, Saksamaa). Tema tee- 
maks oli üks Schuberti tuntumaid ja sa- 
mas salapärasemaid laule , Kääbus” 
(Der Zwerg”) —,,Schuberti , Kää- 
bus”. Paar mõtisklust halbadest luule- 
tustest ja heast muusikast” (,,Schubert's 
Der Zwerg”. Some ideas about bad 
poems and good music”). Holtmeier 
tutvustas kõigepealt laulu tekstilisi seo- 
seid ning asetas laulu sõnad ka laiemas- 
se konteksti. Vastavalt tema käsitlusele 
kuulub luuletus rohkem ajaviite- (Er- 
bauungsliteratur) kui tõsise kirjanduse 
valda. Samas ei saa pidada laulu teksti 
täiesti väärtusetuks, sest selle autori, 
omaaegse Krakõwi ajaloo- ja esteetika- 
professori Matthäus von Collini* riimi- 
ja keelekasutus on väga meisterlik. Luu- 
letuses on läbi põimunud Tristani ja 
Isolde, Lendava Hollandlase ning teised 

õhtumaade kirjanduses üldtuntud 
müüdid. Holtmeier näitas, kuidas üks- 
teisest harmooniliselt üsna kaugel ole- 
vad helistikud ei tundugi olevat nii väga 
kaugel tänu helilooja originaalsele har- 
mooniakäsitlusele. Harmoonia peegel- 
dab teksti, luues hirmutunde lähenevast 
katastroofist, mida ei ole võimalik välti- 
da. Schubert kasutab klassikalises har- 
moonias pigem kontrapunktilise tähen- 
dusega ebapüsivaid akorde (nt poolvä- 
hendatud septakord) iseseisvate, kõla- 
efektidena mõjuvate akordidena. 

Janet Schmalfeldti (Tufts University, 
Massachusetts, USA) esimese ettekande 
pealkiri oli , Interpretatsioonist, analüü- 
sist ja Schubertist” (, On Performance, 
Analysis, and Schubert”). Schuberti Kla- 
verisonaadi a-moll op 42 põhjal näitas 
ta, kui tähtis on interpretatsiooni osa sel- 
le teose mõistmisel ja kuulaja jaoks ,lah- 
timõtestamisel”. Viidates Beethoveni 
Klaverisonaadileop 31 nr2 ja tsiteerides 
tuntud saksa muusikateadlast Carl Dahl- 
hausi (sonaadi algus pole veel päris tee- 
ma, sellele järgnev episood aga ei ole 
enam teema), kirjeldas ta , muutumise 
ideed” (idea ofbecoming) muusikas? — et 
muusikaline vorm pole enam mõõdetav 
üksteisele järgnevate vormiosadena, 
vaid vorm on protsess, mida elab läbi 
nii interpreet kui ka kuulaja. Muljet 
avaldav oli Schmalfeldti innukuse kõr- 
val ka tema klaverimäng. 

Scott Burnham (Princeton University, 
New Jersey, USA) tutvustas vaimusta- 
val ja humoorikal viisil , Schuberti tobe- 
daid tonaalseid efekte” (,Schubert's 
uncanny tonal effects”), mille all ta 
mõistis peamiselt helilooja ebatavalist 
harmooniakäsitlust. Schuberti kammer- 
muusika põhjal näitas Burnham, kuidas 
helilooja käsitleb helistikke ebapüsiva- 
tena ja osalt ka illusoorsetena. 

Esimese päeva õhtul kutsuti akadee- 
miast osavõtjad Orpheuse Instituudi 
vastas asuvasse rikkaliku ja kuningliku 
interjööriga endise flaami kaupmehe- 

perekonna mjjja, mille vast remonditud 
klassitsistlikus saalis toimus loengkont- 
sert, esinejateks saksa tenor Hans Jörg 
Mammel ja klaveril Ludwig Holtmeier 
(mõlemad on Liedispetsialistid, kes on 
plaadistanud muu hulgas ka Weimaris 
asuva Goethe majamuuseumi originaal- 
instrumendil). Kõlasid Franz Schuberti 
ja Carl Friedrich Zelteri tuntud laulud, 
enamasti Goethe tekstidele. Samas pol- 
nud see tavaline kontsert, sest enne lau- 
lude esitamist tutvustas Holtmeier pal- 
jude laulude olulisi jooni, vältides sa- 
mas aga oskuslikult liiga akadeemilist 
stiili. Erilise õhkkonna loomisele aitas 
kaasa nii kuninglik saal, mis meenutas 
oma proportsioonide, stiili ja atmosfää- 
riga natuke Kadrioru lossi saali, kui ka 
XIX sajandi esimese poole originaalinst- 
rumendi Hammerflügel'i (haamertiib- 
klaveri) ebatavaline kõla. Kontsert de- 
monstreeris suurepäraselt selle instru- 
mendi rohkeid võimalusi kõlaefekte te- 
kitada. Selliseid kõlaefekte meie täna- 
päeva tiibklaver sageli ei võimalda, sa- 
mas on aga XIX sajandi algul tegutse- 
nud heliloojad selle instrumendi erine- 
vate kõlanüanssidega arvestanud. Peale 
selliste Schuberti tuntud laulude nagu 
Ganymedes”, , Küüdimees Kronosele” 
(,Schwager Kronos”), , Metshaldjas” 
(,Der Erlkönig”), , Tervitus ja hüvasti- 
jätt“ (,Willkommen und Abschied”) 
ning juba Holtmeieri ettekandes tutvus- 
tatud laulu , Kääbus” esitati ka Schuber- 
ti ja Zelteri samadele tekstidele kirjuta- 
tud laule: , Rändlauliku kolm laulu 
» Wilhelm Meisterist”“ op 12 (, Drei Lie- 
der des Harfners aus ,, Wilhelm Meis- 
ter”“ op 12) ja , Thule kuningas” (, Der 
König von Thule”), näidates heliloojate 
täiesti erinevat lähenemist ühele ja sa- 
male tekstile. Teatavasti Goethele roh- 
kem meeldinud Carl Friedrich Zelteri 
muusikast kõlas ka laul , Keskööl” 
(,Um Mitternacht”), mis kuulub koos 
lauluga , Thule kuningas” vaieldama- 
tult oma aja muusikaliste tippude hul- 


ka. Pärast kontserti tutvustati ka XIX sa- 
jandi keskpaiku Prantsuse kuningale 
Louis XVIII-le vaheresidentsiks olnud 
kaupmehemaja lähemalt ja kutsuti aka- 
deemiast osavõtjaid vastuvõtule. 


Akadeemia teisel päeval käsitles Jim 
Samson' (Royal Holloway, London, 
Suurbritannia) Chopini muusikalist 
haridust (,Chopin's Musical Educa- 
tion”), andes üldpildi XIX sajandi peda- 
googika ja muusikateooria suhetest seo- 
ses kompositsioonipraktikaga. Samson 
tutvustas Chopini paljuski mõjutanud 
Varssavi muusikaõhkkonda (ja helilooja 
õpetajat Jõzef Elsnerit) ning XVIII sa- 
jandi teooria ja esteetika mõju Chopini 
muusikale. Samsoni ettekandest selgus, 
kui hästi tunti omal ajal muusikateooria 
traktaate ja kuidas need mõjutasid kaas- 
aegseid heliloojaid, kummutades selle- 
ga levinud müüti, nagu oleksid heliloo- 
jad õppinud vaid oma geniaalsetelt heli- 
loojatest eelkäijatelt. 

Susan Youens (University of Notre 
Dame, Indiana, USA) esines ettekandega 
Haavatud mina kajastused: Schuberti 
laul ,, Tema pilt”“ (,,Echoes of the Woun 
ded Self: Schubert's ,Ihr Bild””). 
Tutvustades laulu Heinrich Heine teks- 
tile , Kord tumedais unistustes“ (,1ch 
stand in dunklen Träumen”) tsüklist 
»Luigelaul” (,Schwanengesang”), tõs- 
tatas ta esteetilis-filosoofist laadi küsi- 
musi, leidmaks haavatud mina kajastusi 
Schuberti muusikas. Väikeste detailide 
olulisust rõhutades andis Youens kaasa- 
kiskuvalt edasi Schuberti muusikaga 
tegelemisel tekkinud mõtteid ja vaateid. 

Samuti esines John Neubauer (Uni- 
versity of Amsterdam, Holland) teemal 
 Organitsismi sünd muusikateoorias” 
(The Birth of Organicism in Music 
Theory”). Ta tutvustas kõigepealt orga- 
nitsismi kui esteetilis-teoreetilise maail- 
mavaate üldjooni ja selle avaldumist 
kunstis, rääkides hiljem ka selle aren- 
gust (organitsismi ,sünd ja areng”, or- 


ganitsismi ,surm”). Võrdleva kirjan- 
dusteaduse professor Neubauer käsitles 
organitsistlike kontseptsioonidena 
muusikas eelkõige Arnold Schönbergi 
(formalistlik lähenemine), Heinrich 
Schenkerit (naturalistlik lähenemine), 
Anton Webernit (morfoloogiline lähe- 
nemine) ning Bela Bartõkit (rahvamuu- 
sikast inspireeritud lähenemine). Ta näi- 
tas, et huvitaval kombel on organitsist- 
lik metafoor osutunud tänapäevani vä- 
ga elujõuliseks just muusikas. 

Teisel päeval toimunud briti muusi- 
kateoreetiku ja ajakirja , Music Analy- 
sis” toimetaja Jonathan Crossi juhata- 
tud paneeldiskussiooni huvitavamaks 
arutlusaineks osutusid eelkõige Youen- 
si Schuberti-ettekande esteetilised küsi- 
mused. Päeva lõpetasid Orpheuse Aka- 
deemiast osavõtjate mitmed lühiesine- 
mised. 


Kolmanda päeva hommikul tutvus- 
tati Genti linna ja kirikuid ja näidati 
Genti kui Euroopa ühte vanemat ja ilu- 
samat kultuurikeskust. Sama päeva pä- 
rastlõunal keskendus Janet Schmal- 
feldti teine ettekanne , Beethoveni 
»Bridgetoweri sonaat”” (,, Beethoven's 
» Bridgetower” Sonata, Op. 47”) heli- 
looja kuulsa Kreutzeri sonaadi esimese 
osa esitamisel tekkivatele tehnilistele, 
motiivilistele ja vormikujundamise 
probleemidele. Etnimetatud probleeme 
täpsemalt välja tuua, arendas Janet 
Schmalfeldt taas juba mainitud Carl 
Dahlhausi ideed vormi protsessuaalsest 
olemusest Beethoveni Klaverisonaadis 
op 31nr2, väites aga, etjust , Kreutzeri 
sonaati” saab pidada selles mõttes So- 
naadi op 31 nr 2 otseseks järeltulijaks ja 
ka Beethoveni 1802. aasta paiku tekki- 
nud , uue stiili” või , uue suuna“ üheks 
kõige iseloomulikumaks näiteks. Kuigi 
teose motiivilist aspekti on palju ana- 
lüüsitud, on seda vähe vaadeldud seo- 
ses helitöö lauseehituse, tonaalstruktuu- 
ri ja sügavama tasandi kontrapunktilise 

struktuuriga. Samas ei ole siiani välja 
kujunenud ka ühest arusaama antud 
teose osade vahelisest motiivilisest ja 
formaalsest seotusest — kui Owen Jan- 
der*ja Rudolph Rõti? lihtsalt pakuvad 
välja mõningaid võimalikke seoseid, siis 
Suhnne Ahn” peab eelkõige finaali ko- 
gu teoses sisalduvate ideede generee- 
rijaks (teatavasti on finaal komponee- 
ritud varem kui teose ülejäänud osad). 
Samas ei saa ajaloolisi tõendeid, mida 
ta nimetatud väite tõestamiseks toob, 
pidada veel ammendavaks — toodud 
tõenditele peaks lisanduma ka teose 
igakülgne analüüs. Ning lõpuks oli ette- 
kanne mõeldud ka võimalusena disku- 
teerida rolli üle, mida teose loomisel ja 
esiettekandel mängis virtuoosist viiul- 
daja George Bridgetower, kellele vaa- 
deldud helitöö oli algselt pühendatud. 

Ludwig Holtmeieri teine ettekanne, 
mille pealkirja võiks tõlkida ,Oktavi- 
reeglist akordiõpetuseni” (, From ,,Ok- 
tavregel” to , Sitz der Akkorde””) oli 
ülevaade XVIII sajandi lõpu ja XIX sa- 
jandi esimese poole harmooniaõpetuse 
eripärastest joontest. Ludwig Holtmeie- 
ri sõnul on mingis mõttes tegemist prae- 
gusel hetkel teooriaajaloolaste käsitluste 
poolt alles uuesti avastatava, n-ö üle- 
minekuperioodiks peetud ajastuga, kus 
suuresti domineerisid veel XVIII sajandi 
harmooniaõpetuse põhimõtted ja mille 
raames hakkas omakorda kuju võtma 
uus harmooniaõpetus (selle n-ö esimes- 
teks pääsukesteks võib pidada 1853. 
aastal ilmunud Simon Sechteri, Moritz 
Hauptmanni ja Friedrich Richteri vasta- 
vasisulisi töid). Ettekanne rõhutas vaja- 
dust vaadelda XVIII sajandi lõpu ja XIX 
sajandi esimese poole harmooniateoo- 
riat ,tolle aja inimese silmadega” ja 
mitte näha nimetatud ajastus pelgalt 
XIX sajandi teise poole saksa harmoo- 
niaõpetuse sissejuhatavat etappi, vaid 
rikast ja omapärast ning samas ka väga 
praktilist harmooniaõpetustraditsiooni, 
kus tonaalsust tõlgendati XIX sajandi 


66 


teise poolega võrreldes mitmestki mõt- 
tes teisiti. Tolle ajastu teooria autentse- 
ma rekonstrueerimise eesmärk oli arut- 
leda ka selle üle, kuidas võisid Haydn, 
Mozart ja Beethoven ise mõista ja sele- 
tada harmoonilisi protsesse ja järgne- 
vusi ning eelkõige seda, kuidas võis see 
heliloojate loomeprotsessi mõjutada. 
Ettekanne kujunes haaravaks ülevaa- 
teks Johann David Heinicheni 1728. aas- 
tal ilmunud traktaadis ,Der General- 
Bass in der Composition” käsitletud nn 
oktavireegli (regola dell”ottava, reegel 
mille järgi õpiti bassi harmoniseerima 
ehk nummerdama) edasiarendustest 
mainitud perioodil. 

Orpheuse Akadeemia kolmandasse 
päeva mahtusid ka kahe Sorbonne'i üli- 
õpilase Luciane Beduschi ja David 
Chaillou lühiettekanded, kes pidasid 
need, hoolimata akadeemia ametlikust 
töökeelest, prantsuse keeles. Esimene 
käsitles huvitava elusaatusega helilooja 
Sigismund Neukomni (1778 —1858) 
ühte mõistatuskaanonit ning samuti 
tema pakutud lahendust Joseph Haydni 
hauasambale graveeritud mõistatus- 
kaanonile, teine aga Pariisi vana ooperi- 
maja tegevust aastail 1810 — 1815. Tolla- 
se ooperimaja akustika uurimiseks ehi- 
tati vanade jooniste põhjal muu hulgas 
ka maja vähendatud makett. 


Neljandal päeval vaatles Scott Burn- 
ham oma teises ettekandes , Isiklik ja 
üldine hilise Beethoveni loomingus” 
(Intimacy and Impersonality in Late 
Beethoven”) Beethoveni hilisele muusi- 
kastiilile omaseid järske kontraste, mida 
loengu autor käsitles omamoodi meta- 
foorsete dihhotoomiatena. Nimetatud 
dihhotoomiateks olid isiklik —imperso- 
naalne, inimlik— masinlik, orgaanili- 
ne— kunstlik ja modernne — arhailine. 
Põhilised teosed, millele keskenduti, 
olid Beethoveni hilised keelpillikvarte- 
tid, Üheksas sümfoonia ja , Missa so- 
lemnis”. Metafoorselt tõlgendatavad 

muusikalised kontrastid, mis on teose 
struktuuri peegeldajad ja samas ka selle 
mõjutajad, on olulise tähendusega kogu 
beethovenlikul traditsioonil põhinevas 
muusikas. Hilisemas vestluses oli ühel 
siinkirjutajatest, Kerri Kottal, võimalik 
diskuteerida ettekande autoriga sellest 
aspektist lähtudes ka Beethoveni järel- 
tulijate, eelkõige Mahleri ja Šostakovitši 
muusika üle. Kui Beethoveni muusikas 
on nimetatud dihhotoomiad veel üks- 
teist rangelt ja ajaliselt üsna ruttu tasa- 
kaalustavad ja sellistena veel haaratava 
terviku teenistuses, siis Mahleril ja Šos- 
takovitšil nõuab ühe vastandi algselt 
liigne domineerimine sageli hiigelvor- 
mis teoseid, mille purustavates kulmi- 


natsioonides algne tasakaal end taas 
maksma paneb. 

Jim Samsoni teine ettekanne , Kirju- 
tades ümber XIX sajandi alguse muusi- 
kaajalugu” (,Rewriting Early Nine- 
teenth-Century Music History”) oli suu- 
res osas hiljuti ilmunud muljet avaldava 
artiklikogumiku ,,Cambride History of 
Nineteenth-Century Music” omamoodi 
toimetajapoolne kriitiline vaatlus. Selles 
vaeti kogumiku koostamisel püstitatud 
eesmärke, esinenud raskusi, saavutusi 
ja vigu, samuti analüüsiti nn teosekesk- 
se muusikaajaloo ja kontekstist lähtuva 
muusikaajaloo omavahelisi suhteid. 
Selle analüüsi üks eesmärke oli näidata, 
et piir selliste kategooriate vahel nagu 


Orpheus Academy for Music Theory 2005 osavõtjad. 
Kolmandas reas vasakult kuues — Kerri Kotta, seitsmes — Gerhard Lock. 

ruraalne— urbaanne, privaatne —ava- 
lik, elitaarne — populaarne ning vana — 
uus ei ole stabiilne ja üheselt määratle- 
tud. Jim Samson tõi välja ka kolm suure- 
mat puudust, mida nimetatud kogumi- 
ku puhul on kõige rohkem rõhutatud: 
kogumikus puuduvad artiklid naiste 
osast tolle aja muusikas, samuti on kä- 
sitlemata teoste esituslik aspekt ning 
kirjeldamist ei leia ka erinevad, sageli 
kultuuriliselt n-ö ääremaa staatuses ole- 
vad geograafilised regioonid. , Süüdis- 
tustele” vastamine võimaldas Jim Sam- 
sonil avada kultuuriliste väärtuste tek- 
kemehhanisme — mida ta käsitles kui 
marginaliseerivaid ja samal ajal mingit 
keskset kaanonit kujundavaid sümbioo- 
tilisi protsesse. 

Nad hirmutasid mind Schubertiga 
täiesti ära, kuid kas pean siis vaikima 
sellepärast, et enne mind elas suur ini- 
mene ja kirjutas suurepäraseid laule?” 
Selliste XIX sajandi tuntud laululooja 
Hugo Wolfi sõnadega algas käsitletava 
ürituse viimane ettekanne, Susan 
Youensi ,,Mörike Mozart, Wolfi Schu- 
bert: , Mõtle, oh hing””(, Mörike's 
Mozart, Wolf's Schubert: , Denk'es, 0 
Seele”). Nii nagu XIX sajandil oli raske 
komponeerida sümfooniat, ilma et seda 
ei oleks võrreldud Beethoveni omadega, 
oli ka nimetatud sajandi teisel poolel 
praktiliselt võimatu komponeerida 
Lied'i, ilma et seda poleks kõrvutatud 
Schuberti ja Schumanni selles vallas teh- 
tuga. Kuigi Susan Youensi teine ette- 
kanne keskendus peamiselt Eduard 
Mörike sõnadele loodud Hugo Wolfi 
laulu , Mõtle, oh hing” sisu analüüsile, 
avas see ka laiemalt Hugo Wolfi suhet 
oma eelkäijatega, mis eriti Schuberti pu- 
hul oli vastavalt Youensi käsitlusele se- 
gu austusest ja vihast, oidipuslikust 
frustratsioonist ja ängist. Sellisena aval- 
dub see Youensi sõnul rohkem või vä- 
hem varjatult ka Wolfi laulus ,, Mõtle, 
oh hing”, mis juba klaveripartii esi- 
mestes taktides tsiteerib Schuberti kuul- 

sa laulu ,Ihr Bild” algust (mis teatavasti 
oli autori esimese ettekande teema). 

Orpheuse Akadeemia viimase päeva 
paneeldiskussioonis võeti kokku selle- 
aastane üritus ja tänati korraldajaid. 
Akadeemia kuraatori Ludwig Holt- 
meieri juhtimisel vaadeldi XVIII — XIX 
sajandi muusikaanalüüsi kolme olulist 
suunda, esiteks: teksti ja muusika suh- 
ted ning hermeneutilise analüüsi või- 
malused; teiseks: ajaloolise analüüsi 
võimalused, ning kolmandaks: milli- 
seid perspektiive pakub analüüs muusi- 
ka esitamisel? 


käkk 


Orpheuse Akadeemia õhkkonda 
kirjeldades peab mainima, et instituut, 
mille raames üritus toimus, on alles 
üheksa aastat vana ning väga avatud 
uutele ja valdkondadevahelistele suun- 
dadele.'* Akadeemia korralduslik pool 
oli eeskujulik, oli tunda suurt pühendu- 
must. Nagu ka kaks aastat tagasi, oli 
Orpheuse Akadeemia atmosfäär väga 
avatud. Orpheuse Instituudi korralda- 
tud akadeemia on oluline erialakeskus, 
kus sellel aastal kohtusid väga erinevad 
muusikateooria traditsioonid Inglis- 
maalt, Saksamaalt, Prantsusmaalt, 
Belgiast, Hollandist, Itaaliast, Hispaa- 
niast, Põhja-Küproselt, Serbia-Monte- 
negrost, Hongkongist, Brasiiliast, Soo- 
mest, Leedust ja Eestist. 


Orpheuse Akadeemia toimub ka järg- 
misel aastal, ajavahemikul 5. —8. aprilli- 
ni, teemaks sedapuhku ,,Generaalbass 
praktikas, teoorias ja improvisatsioonis: 
1700—1900”. Info selle kohta on alates 
oktoobrist 2005 üleval internetileheküljel 
www.orpheusinstitut.be. 


Kommentaarid: 

1 Vt Gerhard Locki artiklit esimesest Orp- 
heuse Akadeemiast: , Milleks analüüsida 
muusikateost? Muusikateooria võimalustest 
XX ja XXI sajandil”, konverentsidest Tallin- 
nas ja Gentis, TMK 6/2003, 1k 72—77. 

? Orpheuse Instituut on Madalmaade ja Flaa- 
mi muusikakõrgkoolide ja ülikoolide nn 
docARTESe programmi juhtiv instituut 
(Amsterdami konservatoorium, Haagi Ku- 
ninglik Konservatoorium, Leideni ülikooli 
Faculty of Creative and Performing Arts, Genti 
Orpheuse Instituut). Samuti on Orpheuse 
Instituut osa nn MIDASe võrgustikust (Mu- 
sic Institutions with Doctoral Arts Studies), see 
ühendab loomingulise suuna doktoriõppega 
Euroopa muusikakõrgkoole. Peale eelnime- 
tatud docARTESe asutuste kuuluvad sinna 
põhiliselt Suurbritannia ja Skandinaavia 
kõrgkoolid, sealhulgas ka Sibeliuse Akadee- 
mia ja Eesti Muusikaakadeemia. 

* Teatavasti esines Holtmeier hiljuti ka edu- 
kalt Eestis (kahe ettekandega Schönbergi ja 
Adorno teemal Pärnu Nüüdismuusika Päe- 
vade konverentsil , Muusika ja arhitektuur”. 
Vt Mart Jaansoni artikkel 2005. aasta Pärnu 
Nüüdismuusika Päevadest: , Muusika on 
veeldunud arhitektuur”, TMK 3/2005, Ik 
57—63. Vt ka intervjuud Ludwig Holtmeie- 
riga: ,,...vabastada muusikateooria , teadus- 
likust isolatsioonist”“, vestlus saksa muusi- 
kateadlase Ludwig Holtmeieriga. TMK 4/ 
2005, 1k 54—61. 

* Matthäus von Collin oli tihedates suhetes 
ka Franz Schubertiga. 

SSchmalfeldt on ise sellist suundumust, kus 
vormiosade funktsioon muusikas ei ole sa- 
geli algusest lõpuni üheselt mõistetav, vaid 
pidevalt teisenev, määratlenud kui beetho- 
venlik-hegellikku traditsiooni. 

° Jim Samson pidas veebruaris 2004 mitu 
ettekannet ka Eesti Muusikaakadeemias. Vt 
Anu Kõlar, Kadri Steinbach, ,Jim Samson 
Tallinnas”, Eesti Muusikateaduse Seltsi 
Infoleht nr 13, aprill 2004, http:/ /www. 
muusikateadus.ee/info4.htm. 

7 Kolmanda külalisprofessori John Neubaue- 
ri organitsismikäsitlus haakus omakorda 
hästi 2005. aasta Pärnu Nüüdismuusika Päe- 
vadel käsitletud , muusika ja arhitektuuri” 
metafoori lahkamisega (vt märkus 3). Mõle- 
mad metafoorid on tekkinud XIX sajandil, 
nad on välja kasvanud paljuski samade filo- 
soofide esteetilistest arutlustest (Schlegel, 


Schelling) ja kandusid kiiresti üle ka muusi- 
kateooriasse. Erinevad teooriad tunduvad 
olevat küll üksteisega vastuolus, kuid nad 
kirjeldavad ilmselt sama muusikalise objekti 
erinevaid tahke. 

8 Jander, Owen. , The Kreutzer Sonata as 
Dialogue”. Early Music 16 (1988), 1k 34 —49. 
? Reti, Rudolph. Thematic Patterns in Sonatas 
of Beethoven, chapter 14, ,, The Thematic Pitch 
of the Kreutzer Sonata” (Ik 145—165). Edi- 
ted by Deryck Cooke. New York: Da Capo, 
1992. (Originally published in 1967). 

19 Ahn, Suhnne. ,, Beethoven's Opus 47: Ba- 
lance and Virtuosity.” In: The Beethoven Vio- 
lin Sonatas: History, Criticism, Performance. 
Edited by Lewis Lockwood and Mark Kroll, 
Ik 61—82. Urbana and Chicago: University 
of Illinois Press, 2004. 

11 Mitmeid Orpheuse Instituudi kirjutisi ja 
kogumikke saab lugeda ka Eesti Muusika- 
akadeemia raamatukogus. 


muusika 89 


HELJU TAUK 


29. III 1930 — 4. VI 2005 


Mida enam elan, seda selgemalt näen seoseid 
muusika ja elu vahel, seda, kuidas nad tegelikult 
ongi üks, vahetus paralleelis kulgev otsatu rikas 
protsess. Mis maksab muusikas, maksab ju ka 
elus, alates rütmiimpulssidest, südametuksumi- 
sest, ka liikumisrõõmust. Millest koosneb argielu 
— puha muusikalised komponendid, keeruliselt 
seostuvate detailide võrk mitmel tasandil. 

Koosmäng, ansamblis olemine on kogu elu 
telg. 


» Teater. Muusika. Kino” 1992, nr 4 


HELLE MUSTONEN 


2. X 1950 — 10. VI 2005 


Imetledes pilti ansamblist , Hortus 
Musicus” — olgu siis paberil, teleekraanil, 
vaimusilmas või kuulmismälus —, kuulub 
sellesse alati Helle Mustonen. Helle Musto- 
nen (s Urma) oli ansambli liige selle esimes- 
test tegevusaastatest peale ning paljudes 
»Hortuse” legendaarseks saanud muusika- 
tegudes kõlab kõrgeima häälena just tema 
sopran. 


ROLF UUSVÄLI 


15. IX 1930 — 11. VI 2005 


Kultuuri, kooli ja lihvi saab teistelt, kuid 
heaks pillimängijaks peab sündima. Keskmiste 
vaimsete ja kunstiliste eeldustega inimesest ei tee 
mitte mingil juhul suurt interpreeti. Aga kes on 
looduse poolt selleks predestineeritud, sellel on 
looduselt siis ka kõik käes: töötahe, rõõm sellest 
tööst, pluss kõik muud professionaalsed eeldused, 
nagu head käed. 


» Leater. Muusika. Kino” 1986, nr 11 


KOHTUMISTEST GALWAYS 


LIVIA VIITOL 


KOHTUMISED GALWAYS“. Stsena- 
rist, režissöör ja operaator Artur Granst- 
röm, videomontaaž: Kristel Schmidt, heli: 
Danek Kaunissaare, järeltootmine: Orbi- 
tal Vox Stuudiod. Beta SP, 45 min, värvi- 
line. O Magav Kass, 2004. 


Kirjanike Eduard Vilde ja Oscar 
Wilde'i kaksikmonument Eesti kaunei- 
ma raamatupoe ja , Wilde'i“ pubi ees 
Tartus Vallikraavi tänava nurgal avati 
1999. aastal. Mäletatavasti tõi selle püs- 
titamine kaasa suuri vaidlusi, arvati, et 
kahe erinevast ajastust kirjaniku ühele 
pingile paigutamine on tõe moonutami- 
ne, kuna tegelikkuses kohtumist ju ei 
toimunud. Põhjuseks peeti sedagi, et ka- 
hel kirjanikul polevat olnud ei elus ega 
loomingus midagi ühist jne. Avaldati ka 
arvamust kaksikmonumendi sarnasuse 
üle Roosevelti ja Churchilli monumen- 
diga. Lehelugejate kirjades tehti aga üs- 
na ühemõttelisi vihjeid Oscar Wilde'i 
homoseksuaalsusele ja meenutati selle- 
ga seotud kohtuprotsesse. Liberaalsema 
suhtumise esindajad aga pidasid monu- 
mendi ideed vägagi õnnestunuks ja vai- 
mukaks. Kui monument lõpuks siiski 
püstitati, vaidlused vaibusid; avastati, 
et tegu oli sambaga, mis sobitus suure- 
päraselt selle paiga ja miljööga ning mõ- 
jus ootamatult positiivselt. 

Tagantjärele tundub kummaline, et 
toonastes vaidlustes unustati nii koht 
(raamatupoe ja pubi esine plats), aeg 
(postmodernistlik maailm) kui ka kir- 
janduse ja kunsti juurde loomuldasa 
kuuluv fantaasia. Samba puhul peeti 
esmatähtsaks vastavust tegelikkusele 


ehk teisisõnu: monumendi mõtet nähti 
ainuüksi tegelikkuse koopiana. 

Täiesti teisejärguliseks jäi aga monu- 
mendi kirjanduslik, üleilmne ehk rah- 
vusvaheline dimensioon, kahe kirjaniku 
vahelise kujuteldava dialoogi tegelikus- 
tamine (vormi leidmine) ning erinevusi 
eirava ühise vestlusruumi loomine. 

Tartus asuvast Vilde-Wilde'i kaksik- 
monumendist ja selle koopiast, aasta ta- 
gasi, vahetult enne Eesti liitumist Euroo- 
pa Liiduga lirimaal Galways avatud 
monumendist võime tegelikult kõnelda 
kui ühest kunstiteosest, mille tähendus 
on eriline juba ruumi mõttes. Tegemist 
ei ole ainult nn peegelmonumendi, vaid 
ka monumendiga kui ruumi avardajaga. 

Artur Granströmi film ,,Kohtumi- 
sed Galways“ algab loo mõttes keskelt. 
Vaataja viiakse kohe filmi alguses liri- 
maale Galwaysse. Eellugu tutvustab 
kaadritagune hääl (Margus Saar), tehes 
seda üsna põgusalt. Film on üles ehita- 
tud n-ö pars pro toto meetodil (Galway 
kui , pars”, sammas kui ,toto”). Filmi 
tegija on järginud rangelt koha- ja aja- 
ühtsuse raame: tegevus toimub ühes ko- 
has, sündmusi on filmitud mõnekuulis- 
te vaheaegadega. 

Kui filmi autor poleks pannud oma 
linateosele seda pealkirja, mis tal praegu 
on, võiks , Kohtumisi Galways” käsitle- 
da kui Vilde-Wilde'i sambaloo teist see- 
riat. Granströmi film on oma laadilt ju- 
tustav. Vaataja saab teada, kuidas leiti 
Vilde-Wilde'i sambale õige koht, kuidas 
aeti asju Galway ja Tartu linnavalitsuse 
vahel, mil määral aitasid kaasa Eesti 
suursaadik Simmu Tiik, Tartu linnava- 

litsuse esindajad (abilinnapea Hannes 
Astok), skulptor Tiiu Kirsipuu, Tartu 
Renessansiklubi esimees Marju Unt, 
Wilde'i” pubi omanik Liam Allen, 
Galway tegelased ning kuidas sammas 
lõpuks paika pandi. Filmi esimene pool 
kulgeb lineaarselt. 

Asjalike, üksteisele järgnevate sünd- 
muste (loe: läbirääkimiste) ritta tekib 
ootamatu nihe, filmitegemiseks vajalik 
intriig, alles siis, kui eestlastel tekib mõ- 
te paigutada monument linnavalitsuse 
pakutud jõeäärse platsi asemel kesklin- 
na. Eestlaste ettepanek tuleb iirlastele 
ootamatult ning selleks ei olda valmis. 
Ootamatu pööre sündmustes paneb 
Galway linnapea kulmu kortsutama 
(asukoha muutus toob kaasa lugema- 
tuid sekeldusi) ja sunnib ette võtma kii- 
reid manöövreid, kuna aega on monu- 
mendi ülespanekuni väga vähe. Samas 
toimub kõik väga diplomaatlikult ning 
konstruktiivselt. 

Eestlased osutuvad vaidluses järje- 
kindlaks ning suruvad oma soovi läbi 
ehk maakeeli öeldes, eestlased koos Vil- 
dedega räägivad iirlased ,,ära”. See mõ- 
jub imena. Sündmuste käiku tähelepa- 
nelikumalt jälgides kerkib küsimus: kui 
suur osa oli siin kaameramehe(meeste) 
kohalolul ja sellel, et sündmus fikseeriti 
algusest lõpuni kui episood Eesti ühine- 
misest Euroopa Liiduga? 


Eduard Vildest kui kirjanikust filmis 
ei kõnelda. Niisamuti ka Oscar Wil- 
de'ist. Aga ega nende elulood olegi selle 
filmi teema. Ehkki monumendi avami- 
sel peetud kõned on filmist välja jäänud 
(oleks võinud siiski näidata katkeid põ- 
nevamatest kõnelejatest), on põhjust 
oletada, et neis mainiti Vildet kui eesti 
kirjanduse suurt eurooplast ning seda- 
gi, et Vildel ja Wilde'il siiski olnuks 
ainest kõneluseks. Kujutletav dialoog 
toimib, nagu tunnistavad samba jalamil 
olevad kirjanike tsitaadid eesti ja inglise 
keeles. (Vilde: , Kunst on ju üleilmaline 

ja peab seda olema, ilma et rahvuslikud 
vaheseinad teda killutada ja jaotada 
tohiksid.” Wilde: , Ainult kokkupuutes 
võõraste rahvaste kunstiga omandab 
ühe maa kunst selle ainuomase ja ise- 
seisva elu, mida me nimetame rahvu- 
seks.”) 

Nimetatud tsitaatide näitamisega on 
aga filmis juhtunud tehniline viperus: 
vaataja ette ilmuvad nad millegipärast 
topeltkirjas (jääb arusaamatuks, kas 
teadlikult või tehnilise apsuna), mis 
muudab lugemise raskeks, kui mitte 
võimatuks. 

Mida öelda filmi ülesehituse kohta? 
Filmi esimene pool tundub liiga venita- 
tud, liiga palju on kontoristseene. Pole 
kasutatud järelintervjuusid ega ka kir- 
jandusinimeste kommentaare, mis kas 
või kaadritaguse häälena oleksid pilti 
elavdanud. Filmi on põimitud iiri rah- 
vamuusikat, kuid sedagi oleks võinud 
olla rohkem. 

Mis puutub Galwaysse, siis linnast 
saab vaataja aimu seoses sambamees- 
konna teekonnaga punktist A punkti B 
ehk südalinnast monumendi tarvis lei- 
tud esialgsele väljakule jõe ääres. Et Gal- 
wayga on seotud Wilde'i isapoolne su- 
guvõsa, saab vaataja teada juba filmi al- 
guses. Vaataja näeb Galwayst üksikuid 
tänavaid, kuid kahjuks ei näidata talle 
ainsatki panoraamvõtet, kui jõe ääres 
käimine välja arvata. Kaamera jälgib 
monumendile koha otsimist ülima pe- 
dantsusega. Filmi kroonika pool on soo- 
ritatud hiilgavalt, ehkki igasugust askel- 
damist tundub olevat liigagi palju. 

Samas mõjub just kingapoeesise 
platsi leidmine ükskõikse ja kiretu as- 
keldamise foonil deus ex machina'na. 
Õige koha ülesleidmine ja selle välja- 
kauplemine on tegelikult filmi pare- 
maid kohti, ehkki just siin oleks ooda- 
nud kommentaari (hilisemat?) Tiiu Kir- 
sipuult täpsustamaks, kas uus kohtleiti 
justtol hetkel või mõlkus see kunstnikul 
meeles ka varem. 


Kohtumised 
Galways”, 2004. 
Režissöör 
Artur Granström. 
Galway 
linnaametnik, 
Tartu 
aselinnapea 
Hannes Astok, 
» Wilde'i” pubi 
asutaja ja omanik 
Liam Allen ning ep 
kunstnik t 
Tiiu Kirsipuu. 


, Kohtumised 
Galways“. 
Galway 
montaažitööde 
juhataja ja 

Tiiu Kirsipuu. 


Granström jääb truuks kroonikalik- 
kusele. Vaataja näeb, kuidas monument 
Iirimaale saabub, kuidas pronksi vala- 
tud Vilde, jalg üle põlve, elegantselt 
puukastis lamab, kuidas ta lahti paki- 
takse ning üles monteeritakse ning kui 
keerukas ja vaevanõudev kogu protse- 
duur on. Kirsipuust aimub tõelist pü- 
hendumist ning oma osa tähtsuse tun- 
netamist monumendiprojekti teosta- 
misel. Filmi alguse vägagi murelikust 
skulptorist on filmi teises pooles saanud 


üliõnnelik, kevadpäikesega võidu särav 
kunstnik, kes hoolimata kaamerasse pu- 
huvast tuulekohinast teatab klassikute 
rõivakurdudele viimast lihvi andes suu- 
rest kordaminekust: , Fantastiline koht, 
fantastiline aeg.” 

Ehkki Galway kohtumisel viibisid 
seoses kirjanduskonverentsiga ka kirja- 
nikudTiia Toomet ja Jaan Kaplinski, fil- 
milinal me neid ei kohta. Ometi oleks see 
tähendanud head võimalust anda sõna 
Vilde kolleegidele-kaasmaalastele. 

Kahe Wilde kuju. Tiiu Kirsipuu, 1999. 


Granström jätkab loo jutustamist in- 
tervjuudega. Meeleolukana mõjub lühi- 
intervjuu Vilde-Wilde'i selja taha jää- 
nud kingaäri omanikuga, kes tundub 
kaamera ees esinemist veidi pelgavat; 
talle järgneb Tartu Renessansiklubi esi- 
naise Marju Undi tuhkatriinulugu mee- 
nutav kingaproovimisepisood — Vil- 
dele-Wilde'ile kohta välja nõutades on 
Unt lubanud osta kalleima kingapaari 
ja seda ta filmis ka teeb. Ning just nüüd 
teostub see, millest vaataja ammu on 
unistanud: Marju Undilt kuuleme ka 
monumendi sünniloo. Järgnevad in- 
tervjuud Tartu abilinnapea Hannes As- 

toki, , Wilde'i“ pubi omaniku Liam Al- 
leni ja teistega. Selgub, et loo algus ula- 
tub aastate taha ja et see on seotud aja- 
lehega ,,Sirp ja Vasar”, mille 16. lehe- 
küljel avaldati omal ajal humoorikaid 
katkendeid õpilaskirjanditest. Nende 
hulgas leidus ka vaimukas lause kaksik- 
vendadest Vildest-Wilde'ist, mis rahva 
seas ruttu folklooriks muutus. 
Sarmikas ja emotsionaalne Marju 
Unt esitab monumendi sünniloo kui 
kollektiivse rahvaloomingu. Talle se- 
kundeerib eheda iiri jutuvestjana ,, Wil- 
de'i“ pubi omanik Liam Allen, kes teeb 
põike Tartusse ning kõneleb Eestist ja 


Iirimaast kui oma koduruumist. Allen 
näeb monumendi sõnumit uue ja avara- 
ma nurga alt: ruumipeegeldusena kahe 
kodu tasandilt, projitseeringuna Tartust 
Iirimaale ning Iirimaalt Tartusse. 

Mis on aga filmi sõnum? Kas eest- 
laste jõudmine Euroopasse, enne amet- 
likku liitumist suure liiduga, vaimsuse, 
kunsti ja kirjanduse kaudu? Tõele au an- 
des on Vilde-Wilde'i ühismonument sõ- 
na otseses mõttes esimene Eesti-Euroo- 
pa ühismonument, mis ei rõhuta ainult 
avatud Euroopat, vaid ka kirjanduse 
(loe: sõna) võlujõudu, pakkudes erine- 
vatele loojatele võimaluse kohtuda mis 
tahes ajas ja mis tahes ruumis kunsti 
keeles. 


Lõpetuseks. Kas pidada , Kohtumisi 
Galways” läbi ja lõhki kroonikafilmiks, 
mis fikseerib konkreetset sündmust 
konkreetses paigas? Või lüüa lahti mõni 
Madis Kõivu essee või mäluraamat, 
milles juttu lugude jutustamisest ja mä- 
lust. Kõivu sõnul on õige lugu see, mil- 
les on mitu lugu. Seejuures olevat kõr- 
vallood need, mis enamasti huvitava- 
mad kui põhilugu. Viimane selgub ka 
Granströmi filmi vaadates. Seetõttu on 
natuke kahju, et huvitavaid kõrvallugu- 
sid oli filmi esimeses pooles liiga vähe. 

Mis väga hästi Granströmi filmis esi- 
le tõuseb, on meeleolu. Seesama uute rii- 
kide liitumisele eelnenud ja sellega 
kaasnenud pidulik meeleolu, suurte 
ootuste ja Euroopa ajalugu muutnud 
sündmuse eelaeg täis suuri lootusi. 

Eesti kunstniku loodud monumendi 
sattumine lirimaale, mida ajalugu tun- 
neb kui vana keldi kultuuriruumi, — 
kas pole see siiski suur ning oluline kul- 
tuurisündmus, mille kulg on tänu Tiiu 
Kirsipuule, Marju Undile, Liam Alleni- 
le, Tartu linnavalitsusele ja Artur Granst- 
römile kantud mitme kunstiliigi, monu- 
mentaalkunsti, kirjandus- ja filmiloo 
annaalidesse. Tahaks loota, et kunsti en- 
da juurde, mis, nagu samba jalamile on 


kirjutatud, ei tohi erinevaid rahvaid kil- 
lustada, nagu ka ühel pingil istuvate kir- 
janike juurde, tullakse tagasi juba järg- 
mistes filmides. 


Artur Granström. 


ARTUR GRANSTRÖM (sünd. 21. IV 
1968 Kohtla-Järvel) on õppinud 1987 — 
1993 Tallinna Tehnikaülikoolis elektriaja- 
mite ja tööstusautomaatika erialal, hiljem 
täiendanud teadmisi mitmes meediakesku- 
ses. Töötanud 1988 — 2002 ETV tehniku- 
na, režissöörina ja , Aktuaalse kaamera“ 
pearežissöörina. Filmid: 1994, Anne Ermi 
kümme rõõmu ja vaeva“; 2003 ,8 1“; 
2004 , Kohtumised Galways“. 

KUNSTIIKOON VERSUS 
KUNSTNIK - IKOON 


RIIN KÜBARSEPP 


Ida ja Lääne dihhotoomia vene kultuuris 
paisub kord kõige avaramate geograafiliste 
mõõtmeteni, kord aheneb aga üksikinimese 
subjektiivse hoiakuni. 

Juri Lotman. Semiosfäärist. 

Vagabund“, 1999. 


NIKOLAI KORMAŠOV JA VENE 
IKOON“. Autor Jevgenia Haponen, re- 
žissöör Sergei Ledenjov, operaatorMeelis 
Kadastik, helioperaatorid Jüri Sooäär ja 
Henn Eller, monteerijad Andres Jõenurm 
ja Andres Lepasar, produtsent Jevgenia 
Haponen, peaprodutsent Marje Jurtšen- 
ko. Beta SP, 27 min, värviline. O VEK Pro- 
duction, 2004. 


KOGUJA“. Autor Valeri Blinov, mon- 
taaž: Jüri Tallinn, fotod: Vladimir Stude- 
netski, produtsent: Vene Film Eestis. Beta 
SP, 27 min 30 s, värviline. O Stuudio Vene 
Film Eestis, 2004. 


Nikolai Kormašov ja vene ikoonid 
Filmi , Nikolai Kormašov ja vene 
ikoon“ autor on Jevgenia Haponen, 
režissöör Sergei Ledenjov ning operaa- 
tor Meelis Kadastik. Positiivne on see, 
et film valmis Eesti Filmi Sihtasutuse 
toel ja Eesti Televisiooni tellimusel. 
Mida me siis sellest filmist teada saame? 
Lugu ei olnudki tegelikult mitte nii- 
võrd Nikolai Kormašovist, kui vene 
ikoonimaali ajaloost, mille taustal ja 
najal rulliti lahti ka kunstniku elukäik. 

Väga kujundlikult ja samas didaktiliselt 
oli vaatajale selgeks tehtud, milleks, 
miks ja mil määral on vene vanausulis- 
tele vaja ikoone. 

Kormašovide kunstidünastia puhul 
tuleb esile tõsta eelkõige tõelist vene 
maalikooli, mis on väga ilusti Eesti kon- 
teksti sulandunud, mugandumata seal- 
juures siinsete kunstitraditsioonide ja 
stiiliga. 

Filmis avaldus see eriti selgelt, kui 
Nikolai Kormašovi intervjueeris tema 
enda poeg Orest Kormäšov, kes samuti 
isa kõrvalt oskusi ja ametit õpib. 

Nikolai Kormašov on sündinud 
Venemaal Vladimiri oblastis Muromi 
lähistel. 

Ajavahemikul 1957 —1959 Eesti 
Kunstiinstituudi lõpetanutel tuli hiljem 
välja murda kitsa realismi piirangutest. 
Just seda on Kormašov saavutanud. 

1960. aastate tugevalt ekspressiivse 
vormi- ja värvikäsitlusega teoseis taot- 
les Kormašov kujutatava põhiolemuse 
väljendamist. Tema töödes ilmneb vene 
ja eesti rahva kunstitavade omapärane 
tõlgendus. Tuues välja mineviku ja nüü- 
disaja suhteid ning väärtustades seal- 
juures inimese missiooni maailmas, 
ühendas Kormašov vene ikoonimaali 
moraliseeriva ning eesti kunsti filoso- 
feeriva hoiaku. 

Maalimisele lisaks tegeleb Korma- 
šov vanade vene ikoonide restaureeri- 
misega. Õigemini ongi see kujunenud 
nüüd tema põhitööks. 


, Nikolai 
Kormašov ja 
vene ikoon”, 
2004. 

Režissöör 

Sergei Ledenjov. 
Nikolai 
Kormašov. 


Oma maalide eest pälvis autor 1974. 
aastal ka Kristjan Raua nimelise kunsti- 
preemia. 

Aastatel 1977 —1979 oli Kormašov 
aga Eesti Kunstimuuseumi maalirestau- 
reerimisosakonna juhataja. 

1960. aastate algul oli Eestisse jõud- 
mas ka nn karm stiil, mille eesmärk oli 
vastanduda nii järelimpressionismile 


kui ka kitsale realismile. Kõige puhta- 
mal kujul esineb seda just Nikolai Kor- 
mäšovi loomingus, millega ta mõjutas 
omakorda tolleaegseid maalijaid. 

Sirje Helme ja Jaak Kangilaski ,Lü- 
hikeses eesti kunsti ajaloos” iseloo- 
mustatakse Kormašovi kui nn Bildende 
Kunsti parimat esindajat Eestis, kelle 
kujutatud inimesed on endassetõmbu- 

nud, kohmakad ja üksikud näota, süga- 
valt varjatud isiksused. Põhjuseks on tõ- 
siasi, et erinevalt selgelt eesti taustaga 
kunstnikest, oli Kormašovil teistsugune 
religioosne nägemus inimese, looduse 
ja asjade suhetest, mille ta eriti oma loo- 
mingu hilisematel etappidel on realisee- 
rinud. 

Kultuuriteoreetik Juri Lotman on 
väitnud, et kui maailm lõheneb Idaks ja 
Lääneks, siis läheb lõhe just läbi vene kul- 
tuuri südame. Nõnda on selline nn klas- 
sikaline slavofiilsus, mis kajastub Kor- 
maäšovi loomingus, oma olemuselt üks 
euroopa romantismi voole, mis sündi- 
nud kirglikust innust ,leida iseennast”. 

Kokku võttes tuleb kogu filmi üles- 
ehituse ja kompositsiooni kohta selle 
informatiivsuse tõttu ainult kiidusõnu 
avaldada, sest tegemist on tõepoolest 
ideaalse õppevahendiga igale eesti vaa- 
tajale. 


Mati Karmin 

Kui eelmises töös taheti näidata vene 
kunstidünastia eripära eesti kunstimaa- 
ilma kontekstis, siis filmis , Koguja“ 
Mati Karminist on venelasest režissöör 
Valeri Blinov kaardistanud enese jaoks 
eesti kunsti läbi, võõramaalase“ silmade. 

Operaator ja lavastaja Blinov on eesti 
filmisõprade seas varem tuntud ja kii- 
tust pälvinud. Esmalt meenub tema töö 
operaator-lavastajana Tõnis Kase män- 
gufilmis , Õnnelind flamingo”, mis on 
igati hinnatud. 

Tema viimane panus eesti filmikuns- 
ti pole kahjuks aga nii kvaliteetne. Ka 
žanr on loomulikult erinev. 

Kui film Kormašovidest keskendus 
ikoonidele, siis seekord oli ikooniks Ma- 
ti Karminise. Teatud määral ta seda loo- 
mulikult ka on oma miinimööbli ja 
muudeagregaatide poolest, püüdes se- 
da ikka ja jälle vaatajale meelde tuletada 
ning oma ideede unikaalsust eesti kuns- 
timaastikul tähtsustada. 

Vanade meremiinide kestadega teeb 
Karmin miinikunsti ja -mööblit ning 
näitusi kaheksandat aastat. Aastaid 
tagasi ostis ta miinikesti ,, Emexist” kok- 
ku hinnaga 100 krooni tükk. Tänapäeval 
ammutab ta Naissaare tundub et am- 
mendamatutest miinivarudest. Julge 
eksperimenteerijana on ta miinides 
leidnud vahendi oma eesmärgi saavu- 
tamiseks. Mulle meenub üks Roland 
Barthes'i artikkel plastmassist, mida ta 
ülistas kui substantsi, mis kehastab aine 
lõpmata muundumise ideed. Sama võib 
öelda miinide kohta, mis kunstniku käte 
all võivad võtta ettearvamatuid vorme. 

Üldiselt on Karmin oma loomingu 
ja muude tegemistega olnud alati skan- 
daalimaiguline ning seda ka täiesti põh- 
jendatult. 

Karmini ebatraditsiooniline looming 
esindab eksperimenteerivat suunda. 
Kasutades tavatuid materjale, tegeleb ta 
nn utilitaarkunstiga, mis Eesti konteks- 
tis on tõeline fenomen. Kujutusviis on 
moonutav ja sageli karikeeriv, ilmnedes 
meremiinist tualetipoti, vanni, lapse- 
vankri või kirjutuslaua kujul. 

Tallinlastele on kõige tuntum tema 
loodud teos kindlasti Charles Leroux” 
lennundusmonument Maarjamäel. 
Tartlastele aga suudlevate tudengite 
skulptuur Raekoja platsil. Nagu nime- 
kale eesti kunstnikule kohane, on ka te- 
ma 1993. aastal pärjatud Kristjan Raua 
nimelise preemiaga. 

Portreefilm Karminist on aga kõigile 
tema saavutustele vaatamata kuidagi 
hüplev ja kaootiline. Peale võrdlemisi 
halva helikvaliteedi ei saa kohati aru, 
miks siis ikkagi ühte kaadrit või seika 
näidatakse, kui puudub sisuline ver- 
baalne kommentaar. Seda asendab 
rock'n rolli klassika ,I've Get a Feaver” 
ning ,, Love Me Tender”. Ka montaaž ja 
operaatoritöö annab pisut soovida. 

Karminit on üldiselt telepildis üsna 
palju näidatud. Esiteks loomulikult seo- 
ses tema skandaalse falloseraketi ära- 


»Koguja“, 2004. Režissöör Valeri Blinov. Mati Karmin. 


keelamise tõttu 2003. aastal Tallinnas 
Vabaduse väljakul. Ajal, mil avati ka 
Eesti Kunstnike Liidu aastanäitus, Ants 
Juske kuraatoriprojekt,, Mina ja teine“ 
ning Leo Lapini kurikuulus vabadus- 
kell. 

Mulle meenub üsna selgelt ajakirja- 
nik Andrus Esko artikkel ajalehes 
, SL Õhtuleht”, kus ta kirjeldab lõkkele 
löönud skandaali: ,Sündmustesse 
sekkusid politseinikud ja parkimiskont- 
rolörid, kellega läks vaidluseks kunsti 
ja mittekunsti teemadel. Karmini veo- 
autod piirati lintidega, kohale kutsuti 
kaks puksiirautot. Kui kunstnik tahtis 
sõita Vabaduse väljaku tasulisse park- 
lasse, otsustas ,,Falck“, et veoautodele 
pole seal ruumi. 

Linnavalitsuse liiklusteenistuse di- 
rektor Mati Songissepp põhjendas Kar- 


mini minema kupatanist sellega, et ava- 
liku ürituse korraldamiseks puudus lu- 
ba ja et rikuti liikluskorraldust.” 

Sellest on klippe nii Kanal 2-s kui 
TV 3-s. Samuti leidis ta oma miini- 
loomingule positiivse kõlapinna ka ETV 
saates ,, Pealtnägija”. 

Rääkides oma tõekspidamistest, 
nentis kunstnik neutraalset või pigem 
negatiivset suhtumist kriitikutesse- 
kunstiteadlastesse, kellest sõltumatult 
ta oma sõnul tegutseda püüab. Kriitika 
nende ridade kirjutajalt pole siiski suu- 
natud kunstnikule, vaid filmile. 

MIDA SA KOGUD, 


MARGUS LEPA 


Vaadanud kunstnik Mati Karminist 
tehtud portreefilmi , Koguja” ja olles 
kursis sellega, kuidas teos sündis, peab 
tõdema, et: 

a) filmi teha on raske, 

b) filmi teha Eestis on raskem, 

c) filmi teha Eestis, kui sa oled venelane, 
on kõige raskem. 

Ja põhjusi on mitu. Olgu üks esile too- 
dutest inspireeritud kas või meie endise 
välisministri ütlusest, et , niimoodi või- 
vad ju teised riigid teada saada, millised 
metegelikult oleme”. Saada pilt oma ole- 
musest ja tegevusest läbi kohaliku vene- 
lase silmade, kes selle pildi loomiseks on 


»Lapsevanker“”, 2003. Mati Karmin. 


m 

KOGUJA? 


läbinud toetuse kerjamise kadalipu, saa- 
vutades peaaegu 50-protsendilise tule- 
muse, võib olla võõrastav. Aga vaielda- 
matult on see adekvaatsem omavaheli- 
sest tsunftisisesest , kalevipojakiitusest”, 
mille paistel on end hea soojendada. 

Filmis näeme natüürmordilikku 
maailma, mis loob tegevusele fooniks 
omalaadse tunnetusliku konstandi — ei 
jõua ju hollandlaste maalidel kukkuvad 
kannud kunagi maha. Ja selline on ka 
meie permanentne üleminekuaeg, kus 
me teame täpselt, kuidas ühte või teise 
(muusika)palasse suhtuda, ent ei mäleta 
või ei vaevu mõtlemagi, miks? 


Ja selles maailmas ajab ,,oma asja“ 
kunstnik, kes võib meenutada karupoeg 
Puhhi, eriti stseenis, kus segaseltskond 
tankialusel metsas sõidab, või skara- 
beust, kes oma [...]palli veeretab ja sel- 
lega universumi igikestvust sümboli- 
seerib — stseenis, kus Mati Karmin mii- 
niteoseid transpordib. 

Omamoodi tunnetusliku ja igaviku- 
lise konstandi loovad kaadrid Kuressaa- 


Mati Karmin ja 
, Kuurakett” 
2003. aastal. 


re ostukeskusest, kus me näeme ,,kõne- 
pidamise protsessi“, saamata sõnagi 
aru, ent teades, et aitab kõneleja nägemi- 
sestki; ja sealsamas inimeste kõrval 
kunstnik Karmini suurt iseseisvat fooni- 
üksindust , kõnenäitajate” taustal. 
Täpselt samasuguses Karmini kogu- 
jaüksinduses tegi , Koguja“-filmi Valeri 
Blinov. Ja täpselt samasuguse, üksindu- 
ses ükskõikse maailma taustal ajas ta na- 

gu Puhh omarida ja pingutas nagu ska- 
rabeus palehigis oma risti kanda. 

Vabaduse väljak kahe torniga kiriku 
ja kahe vabadussambaga, mille juurde 
Karminit tema ohtliku fallistilise raketiga 
ei lubatud. Otsitud põhjendused. Soome 
tolli tuvastamine, et too fallistiline on ju 
kunstiteos. Ja tõdemus: kunstiteosega 
võib Soomes trahvi saada. Sada tuhat kü- 
lastajat näitusel, täiskirjutatud külaliste- 
raamat ja... vaikus kodumaal, mis kajab: 
7... Võivad... teada saada... millised me 
tegelikult oleme...” Kas sellised, nagu 
näitas ,511 paremat fotot Marsist”? 

Nõukogude armee erukapteni, ma- 
jakavaht Aleksander Looduse surm 
oma maja ees vees ja lavastatud stseeni- 
katked esimese tuumapomnii heitmi- 
sest meid ei puuduta — tunnetuslik 
konstant ju. Me müttame edasi ja oleme 
ettevaatlikud, on ju meie hulgas kogu- 
jad, kes kogutud tunnetusest midagi 
uutloovad; vaikime ettevaatlikult, vaa- 
tame kõnelejaid, kuni ükskord algab 
aega ja saab otsa see film. 

Siis tõuseb rakett tuleleegiga üles ja 
lendab. 

Kogujad jäävad maha ja koguvad 
edasi. Rahu? Rõõmu? Raevu? 


102 


VALERI BLINOV (sünd. 23. VIII 1947) 
on lõpetanud 1977 Moskvas ÜRKI filmi- 
operaatorina. Töötanud operaator-lavasta- 
jana ja dokumentaalfilmide režissöörina 
mitmes omaaegses Nõukogude Liidu kino- 
ja telestuudios. Teinud 21 mängu- ja üle 30 
dokumentaalfilmi. Oli Odessa stuudios val- 
minud Pjotr Todorovski filmi ,Sõjaväl- 
jaromaan“ (1983) operaator, see jõudis 
võõrkeelsete filmide ,, Oscari“ nominentide 
hulka. Filme: 1979/80 ,,31. osakonna 
hukk“ (rež Peeter Urbla); 1981 ,,Pihla- 
kaväravad“ (rež Veljo Käsper); 1981 
Teaduse ohver“ (rež Valentin Kuik); 
1984 ,,Kaks paari ja Üksindus“ (rež Tõ- 
nis Kask); 1986 ,Õnnelind flamingo“ 
(rež Tõnis Kask); 1987/88 , Näkimada- 
lad“ (rež Olav Neuland); 1989 ,,Pahu- 
pidi“ (sts, rež, op); 1989/90,, Regina“ (rež 
Kaljo Kiisk); 1990 ,Sügis“ (rež Arvo 
Kruusement); 1993 ,,Suflöör“ (rež Kaljo 
Kiisk); 1997 ,,Naiste kool“ (sts, rež, op). 
Aastatel 1997 — 2005 teinud ühenduses 
» Vene Film Eestis“ hulga lühifilme, viimati 
»Koguja“ (2004). 


Valeri Blinov. 


Vladimir 
Studenetski 
fotod 


VAHUR LAIAPEA 


NULLSTIILIS DOKTRILOOGIA 
NING RAUPI JA KLAAMANNI 
BAKALAUREUSETÖÖ 
KAAGVERE TÜDRUKUTEST 


PEETER SAUTER 


, INIMENE POLE KALA“. Autorid Pee- 
ter Simm ja Vahur Laiapea, režissöör 
Peeter Simm, operaatorid Ergo Kuld ja 
Urmas Sepp, helirežissöör Mati Jaska, 
monteerijad Sirje Haagel ja Urmas Sepp, 
muusika: Tõnu Raadik filmist , Ameerika 
mäed“, sõnad: Villu Kangur, laul ja kitarr: 
Riho Sibul, produtsent Vahur Laiapea. 
Beta SP, 25 min, värviline. O Ikoon, 2004. 


» HING ON SEES“. Autor Vahur Laia- 
pea, operaatorid Dorian Supin, Vahur 
Laiapea ja Ago Ruus, heli: Ants Andreas 
ja Mart Otsa, monteerijad Kadri Kanter 
ja Urmas Sepp, kasutatud muusika: Ur- 
mas Sisask, Lepo Sumera ja Tõnu Kõr- 
vits, muusika valik: Mati Jaska, produt- 
sent Vahur Laiapea. Beta SP, 28 min 36 s, 
värviline. O Ikoon, 2004. 


» TUMMFILM KURDIST TÜDRU- 
KUST“. Autor Vahur Laiapea, operaa- 
torid Ergo Kuld ja Urmas Sepp, montee- 
rija Urmas Sepp, muusika ja helitöötlus: 
Tiit Kikas, kasutatud muusika: Ester 
Mägi, kitarr: Heiki Mätlik, produtsent 
Vahur Laiapea. Beta SP, 39 min 36 s, 
värviline. O Ikoon, 2005. 


70. M. V.K.“ Autor Kristin Raup, arvuti- 
graafik Tarvo Kaspar Toome, kunstnik 
Marili Sokk, heli: Kaur Klaamann, kok- 
kusalvestus helistuudios Film Audio OÜ, 
tootja Reet Sokmann, film on Kaur Klaa- 
manni ja Kristin Raupi TPÜ filmi ja video 
õppetooli bakalaureusetöö, Kaur Klaamanni 
juhendaja Tiina Andreas, Kristin Raupi 
juhendaja Rein Maran. Beta SP, 36 min, 
värviline. O F-Seitse, 2005. 


Vahur Laiapea tegi nullstiilse dokfil- 
mitriloogia haigetest ja puuetega ini- 
mestest. Autoriteksti pole. Aktsente ja 
dramaatikat muusika, eriefektide, mon- 
taaži või muu kunskopiga ei lisata. Mo- 
ralism justkui puudub. Kas need filmid 
kannavad? Või läheb neutraalne kaame- 
ra igavaks? 

Räägiks filmide sisu lühidalt ära. 

Inimene pole kala”. Rainil on har- 
va esinev sünnipärane haigus ihtüoos. Ta 
nahk sarvestub, muutub praguliseks, ka- 
lanahataoliseks. Nii nägu kui käed. Nahk 
tahab pidevat kreemitamist, ravi. Raini, 
ise rõõmsameelne, positiivne, on olnud 
lapsena narritav ja näpuga näidatav. See 
pole meest muutnud kinniseks ega pelg- 

likuks. Raini suures plaanis on sarmikas 
ja ehmatav korraga, ta säravad, pilukil 
silmad vaatavad haigusest moonutatud 
laugude alt. Esimesest pilgust on selge, 
et kuigi ta võib tööintervjuudel kinnita- 
da, et ta haigus pole nakkav, ei söanda 
naljalt keegi teda tööle võtta kuhugi, kus 
liigub kliente. Elame kaasa Raini tutvu- 
misele Erega, kooselule, pereloomisplaa- 
nidele ja lahkuminekule. 

Inimene pole 
kala“, 2004. 
Režissöör 
Peeter Simm. 


Mis meelde jääb? 

Sant haigus, geneetiliselt kandub 
edasi, võib tabada ootamatult ja sellest 
on määratud kogu elukäik. Meelde jääb 
Raini ambivalentsus, särav ja rõõmus 
mees, moonutatud, ometi sarmika 
näoga. 

Liialdatud kaastunnet ihtüoosihai- 
gete vastu või kriitikat nende pelgajate 
ja tõrjujate pihta pole. 


»Hing on sees“, 
2004. 

Režissöör 
Vahur Laiapea. 


See film on Vahur Laiapeal tehtud 
kahasse Peeter Simmiga. Ja küllap see- 
tõttu on siin kasutatud rohkem või vä- 
hem leidlikke kinovõtteid, mille vaja- 
likkuses pole ma üldse kindel. Lahku- 
minekut Erest saadab tomveitsilik hin- 
gekriipiv Riho Sibula kidralaul. Raini 
õnnelikku esimest töölesaamist tumm- 
filmilik reibas klaver. Film lõpeb stsee- 
niga kohvikus, kus kalahaigusega Rai- 

nit näidatakse läbi suure akvaariumi, 
milles ujuvad kalad. Leidlik? Jah, aga 
milleks? Need trikid võtavad Rainilt te- 
ma elutõe lihtsuse ja teevad temast ro- 
mantilise filmikuju. Küllap ei arvaks nii, 
kui poleks näinud Laiapea teisi filme, 
kus midagi sellist ei tehta. Kus pannakse 
kaamera tööle ja näidatakse lihtsalt elu 
(Andy Warhol: , Just point camera at 
life.”) Näidatakse nii, etinimesi kaadris 


kino 105 


pole justkui häirinudki filmimeeste ko- 
halolek. 


Võtame Laiapea triloogia teised dok- 
filmid ette. 

Hing on sees”. Puuetega inimesed. 
(Kas eesti keeles ja kultuuris sobib veel 
nii öelda? Inglise keel läks millalgi dis- 
abled persons'itelt üle terminilepeople with 
special needs — erivajadustega inimesed, 
samas ei anna see edasi nende olemust. 

» TLummfilm 
kurdist 
tüdrukust“, 2005. 
Režissöör 

Vahur Laiapea. 


Nad on tõesti erivajadustega. Aga mõis- 
tate mind paremini, kui ütlen, et need ini- 
mesed näevad välja ja räägivad teisiti kui 
inimesed tänavalt. Nad on teistsugused.) 
Selliste teistmoodi inimeste psühhodraa- 
ma tunnid Aivar Simmermanniga. Sule- 
tud ruum. Kümmekond inimest mängib 
lihtsaid teatrimänge. Mängib läbi oma 
minevikusündmusi, oma soove ja hirme 
ja unistusi. Kergelt, justkui naiivselt. Ja 


meeldivalt naiivsed nad ongi. Elanud 
suletud keskkonnas, suheldes palju oma- 
sugustega. Kas selliseid inimesi üldse to- 
hib filmis näidata? On see inetu nende 
suhtes? Nii, nagu näitab Vahur Laiapea 
(ja nii, nagu suhtleb nendega Aivar Sim- 
mermann), nii tohib ja nii peabki näita- 
ma. Siin pole haletsust, pole üleolekut. 
On koosolek, abistamissoov. Ei tõestata 
ega toonitata, et oleme inimlikult võrd- 
sed puuetega inimestega (ikkagi ütlesin, 
teisiti hetkel ei oska), lihtsalt ollaksegi 
nendega koos normaalselt ja püütakse 
neid aidata. Ja teate, see, kuidas need ini- 
mesed julgevad psühhodraama mängu- 
dega kaasa minna, on kadestamisväärne. 
Nende siirus, eneseavamisjulgus. Võime 
seda nimetada lapselikkuseks, aga meil 
võib tekkida ka soov ise samamoodi lap- 
selikult vahetu olla, ent vaevalt me suu- 
daksime. Puue või puudus võib olla 
eelis. (Mulle meenub Rein Malmsteni 
eluõpetus mulle, mida ma ei osanud too- 
na ega ole osanud siiani ära kasutada ja 
mis seetõttu on meelde jäänud: , Katsu 
teha nii, et sinu puudusest saaks sinu 
eelis.”) 

Erilise välimusega ja kõnega laste- 
kodutüdruk mängib, et ta sünnitab lap- 
se. Ta räägib lapsest oma kõhus ja sel- 
lest, kuidas ta oma last hoidma hakkab. 
Tüdruku sõbrad mängivad seda kõhus 
olevat last, lapse isa, külalist. See kõik 
on ülitraagiline ja puudutab kurku klim- 
pi tekitades. Aga Simmermann kui män- 
gujuht hoiab kerget ja rõõmsat tooni 
ning kerge ja neutraalne on ka kaamera. 
Pole muud heli kui naturaalne otseheli. 
Au ja kiitus. 

Ma arvan, et ükski filmis näidatu ei 
tunneks filmi vaadates piinlikkust. 
Autoritekstiga pole nende kohta öeldud 
mitte midagi. Meile ei panda mõtteid 
pähe ega pressita tunnetega peale. Näe- 
me inimesi, kelletaolisi kohtame elus 
harva, ja kuna film ei uha meid sõnumi- 
ga üle, saame vaadates mõtiskleda oma 
mõtteid ja lasta areneda oma tunnetel. 


Nojah, see kõlab nüüd, nagu mulle 
oleks jubedalt meeldinud. Tõsi, meeldis 
küll, aga tundub, et sellise filmi stiilne 
väljapidamine (et ei langeks ära) on 
peen värk. Miski peab filmi püsti hoid- 
ma. Okei, pool tundi hoiab üleval väga 
eriline tüüp. Aga kas Laiapea suudaks 
teha püstipüsiva filmi ka tavapärase- 
mast elust? Ka see on loll jutt. Miks ta 
peakski. Ta tahab filmida marginaal- 
seid, isolatsiooni surutud inimesi, ja vä- 
ga hea. Sisu on tähtsam kui vorm. Ent 
ikkagi ma justkui ootaks, et see mini- 
malistlik vorm puhastuks välja mingiks 
eriliseks väärtuseks. Aga ma loodan, et 
kui Laiapea peaks seda lugema, siis ei 
võtaks ta seda tõsiselt ja teeks ikka filme 
edasi külma pea ja sooja südamega ja ei 
hakkaks lihtsusega trikitama. Ma usun, 
etfilmiasjatundjad võiksid öelda, et see 
film on ju peaaegu nagu telesaade. Rää- 
kivad pead toas kord ühest, kord teisest 
suunast kesk- või suures plaanis üles 
võetud. Ilma sekkumise ja kunstita. Aga 
mis siis. Elu puudutab. 

Kirjanduses on nii, et lihtsusest saab 
omaette stiil. Ja siis juhtub ka see, et see 
lihtsuse stiil jookseb kinni. Mul juhtus nii. 
Ja maarvan, et teistelgi on juhtunud. Siis 
peab julgema muutuda, julgema kuhugi 
mujale minna. Muidu supled stampides. 

Järgmine film. 

Tummfilm kurdist tüdrukust“. 
Lugu sellest, kuidas kuueaastasele kur- 
dile, säravasilmsele ja vitaalsele laste- 
kodulapsele paigaldatakse kuulmeka- 
nalisse implantaat ja ennäe ta hakkabki 
pisut kuulma ja tal on nüüd lihtsam õp- 
pida ka kõnelema. Päriskurtide kõne 
mõjub kuuljale väga võõrastavalt ja kül- 
lap seetõttu kurdid kuuljate seltskonnas 
rääkima ei kipugi. Pange kõrvaklapid 
pähe ja keerake muusika valjuks ja rää- 
kige siis ja lindistage oma juttu. Vot-vot, 
see on midagi sinnapoole. 

Dramaatikat lisab, et kui laps saab 
seitse, siis kuulmisimplantaate enam ei 
paigaldata. Ma ei tea, miks. Ja film ei 

seleta lahti ka, miks see nii on. Aga mul 
on hea meel, et film ei püüa kõike ära 
seletada (ka siin pole kaadritagust auto- 
riteksti). Kurdi tüdruku filmis paar väi- 
kest trikki siiski on. Lõpupoole kuuleme 
Ester Mägi lüürilist laulu, mis räägib 
õnne algusest, ja filmi alguses ja lõpus 
on lühike tumnmfilmitsükkel, kus vaata- 
jal lastakse vaikuses osa saada viipe- 
keelt kasutavate inimeste maailmast. 
Neil trikkidel pole häda midagi. Need 
on väga sordiiniall ja autor ei tunne siin 
edevat uhkust, et kus nüüd ma ikka pa- 
nen! Filmikunst ei kipu suuremaks kui 
filmis näidatud elu ilu ja valu. Laiapea 
oskab ennast tagasi hoida ja uskuda ja 
usaldada materjali (jube sõna inimese 
kohta). Laiapea armastab filmides ob- 
jekti (veel üks jube sõna inimese kohta), 
aga mitte iseennast. Eks ma kipu Laia- 
pead hoogsalt kiitma. Aga mul on nega- 
tiivse foonina peas nõukaaegsed kuul- 
sad eesti dokfilmid, kus väga peenelt fil- 
mitavatele ära pandi ja lasti neil ennast 
lolliks teha ja lolliks rääkida. Iga inimest 
on võimalik filmis lollina näidata. Kui 
meie edevus üles keerata, unustame 
ennast kõik ja eputame kõigi kadedate 
kiibitsejate rõõmuks. Praegu toitub sel- 
lest fenomenist tihtipeale seltskonnaaja- 
kirjandus ja eks see tüüta ära, aga ega 
me sellepärast seda kollast kraami lap- 
pamata jäta. 

Ma küll ei tea, kas Laiapea teeks sa- 
masuguse pieteeditundelise ja ülbuse- 
vaba filmi ka mõne rikkuri uhkest elust. 
Aga miks ka mitte. Kuigi jälle — pole 
minuasi Laiapead ka teistsuguste liistu- 
de juurde sikutada. 

Kurdi tüdruku filmis on episood, mi- 
da dokki sageli ei saada. Operatsioon. 
Jälle võiks küsida, et kas sellist intiimset 
ja verist värki üldse võib üles võtta. Kui- 
das see mõjub opereeritule, kirurgile. 
Aga kui miski läheb neil nihu? Ent vaa- 
dake Laiapea filmi ja te saate aru — saab 
küll. Laiapea võiks filmida sünnitust, 
hukkamist, eutanaasiat, suguakte eri- 

sooliste või suguakte samasooliste ini- 
meste ja loomade vahel — ilma igasuguse 
ilkumissoovita — ja me saaksime aru sel- 
liste sündmuste ja käitumiste lihtsusest 
ja loomulikkusest. Okei, hukkamine ilm- 
selt pole väga loomulik, aga hukatav võib 
ometi käituda loomulikult, ja loomulikult 
võib käituda ka timukas. Ning selle nä- 
gemisest oleks meil ehk midagi õppida. 
Nägin just dokki Vietnami rindeope- 
raatorist. Jaa, mõnus mees küll, aga la- 
hingustseene võib ikka suure ja paksu 
ülevõõpamisega filmida, mis siis, et 
oma elu ohus ja mitu kildu juba keres. 
Nii et Vahur Laiapea põhipluss on osata 
filmida inimlikult valusaid asju, mille 
kohta muidu arvaks, et seda ei sobi fil- 
mida. Teda ootab minu meelest suur tu- 
levik. Ja mina ootan seda tulevikku ka. 
Aga nüüd Kristin Raupi ja Kaur 
Klaamanni bakalaureusetöö ,0. M. V. 
K.“ — film Kaagvere eriinternaatkooli 
tüdrukutest. O. M. V. K., nagu filmi 1õ- 
pust teada saame, tähendab ,,oled mulle 
väga kallis“. Oletan, et need tähed lisa- 
takse näiteks kirja lõppu. Kui nüüd 
Laiapea töödega võrrelda, siis siin ei 
esine ega ela tegelased ,,omas mahlas” 
ja kaamerat märkamata. Tüdrukud on 
ennast üles löönud, esinevad ja eputa- 
vad. Vastikuks see ei lähe, aga loomu- 
likkus oleks huvitavam. Kuigi ma ei tea, 
kas Laiapeagi oleks suutnud nii tähele- 
panunõudvate tüüpide juures oma kaa- 
meraga märkamatuks jääda. Tüdrukud 
räägivad uhkelt oma joomistest ja enese- 
tapukatsetest ja kuidas neid on alaeali- 
sena korduvalt vägistatud. Demonst- 
reerivad tätoveeringuid ja arme ja pu- 
huvad suitsu üksteisele suhu ning pei- 
davad õlle- või džinnipurki. Väga in- 
tiimne, kui see ei mõjuks lavastusena. 
On üks siiras episood, kus tüdruk, 
suht tugeva olemisega, ootab telefoni- 
toru otsas, et sugulased kinnitaksid, et 
tulevad talle vastu ja viivad ta viieks 
tunniks intrist välja. Tüdruk saab teada, 
et talle järele ei tulda, ja hakkab taht- 


O. M. V. K.”, 2005. Režissöör Kristin Raup. 


matult nutma. Kaadritagune õpetaja või 
sotsiaaltöötaja manitseb teda mitte 
nutma. Kaamera ees peaaegu et ei saa 
valetada, ega hea näitleja ka ei mängi 
(loe: ei valeta), aga on (loe: elab läbi). 
Mänguks võib muidugi mõlemat nime- 
tada ja kui head mängu filmis pole, 
unustame ära, et selline asi üldse on 
võimalik. Ühesõnaga, Kaagvere tüdru- 
kud on pandud iseend mängima ja see 
on sutt vaesem kui see, kui nad lihtsalt 
elaksid ja oleksid. 

Muidu on film ju hea ja tore ja huvi- 
tav ja kõvasti on vaeva nähtud ja me 
näeme seda Kaagvere värki ja saame 
sest sutt rohkem sotti. Ja ma jäin tahtma- 


tult mõtlema, et see on üks nõiaring, see 
tüdrukute elu Kaagveres, sellest on ini- 
mesel väga raske välja murda. Tüdrukud 
on ülbed (enesekaitseks) ja samas rabe- 
dad ja haavatavad ja õrnad. Rahulik ja 
tasakaalustatud elu tunduks neile võib- 
olla igav ja nõme, aga küllap nad vahel 
seda ihaldavad. Hea, et ma selle ühe 
mõtte või tundealge sellest filmist sain, 
võib-olla õnnestub selle pealt kunagi 
midagi kirjutada. Küllap saadi tehnili- 
selt korraliku filmi eest koolis head hin- 
ded, ja ongi okei film, isegi nii korralik, 
et tahaks, et oleks veel parem ja puudu- 
tavam. Kui Laiapea puhul oli tunne, et 
ta läks inimeste juurde empaatia ja kaas- 


kino 109 


tundega, aga mitte tegema head filmi, 
mitte oma tegelasi oma filmi jaoks ära 
kasutama, siis Kaagvere-film ütleks 
justkui: ahaa, leidsime kobeda teema, 
see läheb peale, see kannab, kriminaal- 
seid plikasid vaatavad kõik huviga. Oli 
nii või? 


VAHUR LAIAPEA on sündinud 7. sep- 
tembril 1960. aastal Tallinnas. Lõpetanud 
1985 Tartu Ülikooli eesti keele ja kirjanduse 
eriala, õppinud 1989 —1993 TÜ magistri- 
õppes eripedagoogika osakonnas, uurimistöö 
teemaks viipekeel kurtide hariduses. Täien- 
danud end 2000 ja 2002 Balti Meediakesku- 
ses Bornholmil. Töötanud 1979 — 1983 Tar- 
tu Mööblikombinaadis tislerina, 1983 — 
1994 Porkuni Kurtide Koolis õpetajana, 
1990 — 1994 oli paralleelselt viipekeele uuri- 
ja, 1995 —1998 Eesti Tervisekasvatuse Kes- 
kuse südameprojekti juht, 1998 alustas tege- 
vust sõltumatu produtsendina, 1999 — 2001 
Kanal 2 originaalprogrammi juht, 2001. 
aasta märtsist filmistuudio ,, Ikoon“ tele- ja 
filmiprodutsent ning juhatuse liige. Toot- 
nud Kanal 2-s telesaated , Uudistekiütid“ 
(1998 — 1999), , Subboteja“ (1998 — 1999), 
»Vastasseis“ (1999 — 2000) ja ,Sek- 
suaalne kaamera“ (1999 — 2000) ning 

Vahur Laiapea. 


dokumentaalfilmide sarja ,, Üks päev“ 
(autorid Peeter Simm kolme filmiga, Ago 
Ruus, Rein Raamat, Marko Raat, Kristi 
Aule jt) aastatel 1999 — 2000. Ikoon OÜ on 
tootnud dokumentaalsarjad , Meie sõdu- 
rid“, ,Haiglalood“ ja ,Ennäe inimest!“ 
Kanal 2-le,,, Veere pääl“, , Keelekiümble- 
jad“ ja, Piiri pääl“ ETV-le. Filmid: 2004 
»Hing sees“; 2004 , Inimene pole kala“ 
(kaasautor ja produtsent, rež Peeter Simm); 
2004 ,, Vahtsõ ilma veere pääl“ (produt- 
sent, rež Peeter Brambat); 2005,,Tumm- 
film kurdist tüdrukust“; tootmises, Julgi 
vägi“ (rež Liivo Niglas); arenduses ,,Pi- 
dalimees“ (autorid Vahur Laiapea ja 
Peeter Simm). 


KRISTIN RAUP (sünd. 20. XII 1974 Tar- 
tus) on lõpetanud 2003 Tallinna Pedagoogi- 
kaülikooli filmi ja video eriala operaator- 
režissöörina. ,,O. M. V. K.“ on tema baka- 
laureusetöö. 


KAUR KLAAMANN (sünd. 3. II 1980 
Tallinnas) on lõpetanud 2005 Tallinna 
Pedagoogikaülikooli filmi ja video eriala 
helirežissöörina. ,,O. M. V. K.“ on tema ba- 
kalaureusetöö. 


LOOTUSETUS, ÜKSINDUS JA 


VASTUTUS 


DONALD TOMBERG 


MILJONI DOLLARI TÜDRUK“ (Mil- 
lion Dollar Baby). Režissöör Clint East- 
wood, stsenarist Paul Haggis (F. X. Too- 
le'i kahe jutustuse järgi kogumikust Rope 
Burns: Stories from the Corner), produtsen- 
did Clint Eastwood, Paul Haggis, Tom 
Haggis, Tom Rosenberg ja Albert S. 
Ruddy, muusika: Clint Eastwood ja Kyle 
Eastwood, operaator Tom Stern, montee- 
rija Joel Cox, lavastuskunstnik Henry 
Burnstead, kostüümikunstnik Deborah 
Hopper. Osades: Clint Eastwood (Fran- 
kie Dunn), Hilary Swank (Maggie Fitzge- 
rald), Morgan Freeman (Eddie Scrap-Iron 
Dupris), Jay Baruchel (Danger Barch), 
Mike Colter (Big Willie Little), Lucia 
Rijker (Billie , The Blue Bear”) jt. 35 mm, 
132 min, värviline. O Warner Bros,/ Lake- 
shore Entertainment / Malpaso Productions 
/ Albert 5. Ruddy Productions, USA, 2004. 

Film võitis kaks , Kuldgloobust“ (lavas- 
taja — Clint Eastwood ja naisnäitleja — 
Hilary Swank) ning neli , Oscarit“ (parim 
film, lavastaja, naispeaosa ja meeskõrvalosa 
— Morgan Freeman). 


Ükskord talvel kohtusin ühe oma va- 
na tuttavaga, keda polnud ammu näi- 
nud. Ta tegi ettepaneku ronida ühele 
katusele, viimast suitsu tegema. Loomu- 
likult ma nõustusin. Ronisime katusele. 
Vestlesime elust ja olust, mille käigus 
ta märkis, et ükskõik mida sa oma elus 
teed, sa pead olema happy. See, mida 
teed, peab pakkuma sulle rahuldust. 


Ühe teise sõbraga, kes omal ajal töö- 
tas karate treenerina, rääkisime kord 
sellest, kuidas trenn võib inimest isikli- 
kus elus aidata. Sõber meenutas üht 
treenerit, kes võttis oma rühma n-ö sot- 
siaalse heidiku ja jobu, kes teadis väga 
hästi, mida tähendab elu käest peksa 
saada. Poiss hoidis komplekside tõttu 
pead viltu. Treener tegi aga teistele asja 
selgeks, et poisi kehvem sotsiaalne seis 
ei ole tema süü. Trennikaaslased see- 
peale teda enam ei mõnitanud. Poiss 
olnud hirmus tahtejõuline ja töötas ja 
rühkis ja arenes trennis edasi. Mõned 
aastad tagasi oli sõber teda juhuslikult 
linnas kohanud. 

Noor mees, selg sirge, mapp kaenla 
all. Kohtudes oli poiss veel korraks pead 
viltu keeranud, aga elust-olust rääkides 
selgus, et tal on naine, ta käib ülikoolis 
ja elu on järje peal. 


Need kaks seika meenuvad mulle 
seoses Clint Eastwoodi filmiga ,, Miljo- 
ni dollari tüdruk” (Million Dollar Baby, 
2004). Üks, mis selles filmis teemana on 
väljaspool kahtlust, on õigus elada. Ja 
ometi hargneb tolle filmi tegevus just 
seal, kus lootust ei paista. Pisaraid näeb 
selles filmis üks kord. 

Filmi sündmustikku edasiviiva telje 
võib ülelibisevalt kokku võtta mõne lau- 
sega. Peategelane on noor naine Maggie 
Fitzgerald, kes töötab ettekandjana, il- 
ma igasuguse helgema perspektiivita, 

ning kes kogu oma varaküpse sotsiaalse 
elu on elanud teadmisega, et ta onrämps, 
keda kellelegi vaja ei ole. Aga talle meel- 
dib poks. Poksides on ta õnnelik. Mag- 
gie säästab raha ja otsib parima treeneri 
Frankie Dunni, et see temaga töötaks. 
Esialgu Frankie keeldub, filmi jooksul 

»Miljoni dollari 
tüdruk“, 2004. 
Režissöör 

Clint Eastwood. 
Hilary Swank 
(Maggie 
Fitzgerald). 


aga saab Maggie'st tema kasvandik ja 
kõige lähedasem inimene. Tippspordi 
jaoks liiga kõrgele vanusele (32) vaata- 
mata osutub Maggie ometi andekaks 
õpilaseks, kellest sirgub kiiresti täht. 
Lõpuks jõutakse maailmameistri tiitli 
matšini, käeulatuses paistev võit jääb 


»Miljoni dollari tüdruk”. Hilary Swank 


Maggie Fitzgerald) ja | 


Morgan Freeman (Eddie Scrap-Iron Dupris). 


aga tulemata. Vastane lööb pärast raun- 
di lõppu tähistavat gongi, Maggie ku- 
kub ja murrab kaela. Maggie jääb küll 
elama, kuid lootusetutes tingimustes, 
jäädes alatiseks halvatuna hingamis- 
aparaadi alla. Aeg... 

Maggie palub Frankie't, kellega ta on 
lähedaseks saanud, et see tema hinga- 
misaparaadi välja lülitaks. Frankie keel- 
dub. Maggie üritab end ise tappa, läm- 
matada end keelde hammustades. Fran- 
kie, pidanud nõu preestriga, kes välis- 
tab igati säärase teo võimaluse, läheb 
siiski ja lülitab hingamisaparaadi välja. 
Frankie kaob. 

Maggie Fitzgeraldile meeldib poksi- 
mine, poksides on ta õnnelik. (Enamiku 
aja filmist ta lausa särab.) Ja arvatavasti 
ei tule filmi vaadates kellelgi pähe mõ- 
tet, et poks ja naised ei sobi kokku. Elu- 
õigus ja endaks jäämise õigus on sisemi- 
sed kategooriad, mille puhul nii mõned- 
ki vastuolud lihtsalt tühistuvad ning 
mille puhul ka sootsiumipoolne hin- 


nang ja ettemääratus ei saa olla autent- 
ne. Selline võitlus sisemiselt lihtsalt ei 
allu sootsiumis kehtivatele mängureeg- 
litele. Ning Eastwoodi film lähtub sise- 
mistest kategooriatest. 

Filmis, mida üldiselt iseloomustab 
rahulik ja mõõdetud rütm, põhjalik läbi- 
komponeeritus, on kindel tasakaal rõ- 
hutatult realistliku ja diskreetse vahel. 

Tegelane, kes selle filmi sündmused 
käivitab, on Maggie (Hilary Swank), 
võitleja ja enda eluõiguse eest seisja. 
Tegevust arendades keskendutakse aga 
peamiselt treener Frankie Dunnile 
(Clint Eastwood). Mehele, kelle minevi- 
ku taak on kõige raskem ning kelle kan- 
da jääb selles loos raskete otsuste ja vali- 
kute koorem. Raam luuakse sellele fil- 
mile endisest poksijast spordisaali hool- 
daja (Morgan Freeman) jutustava taga- 
sivaatega. Mees, kelle karjäär on juba 
läbi, on otsekui sündmustiku rahumeel- 
ne kõrvaltvaataja, ent saatuslik osa nii 
Frankie kui ka Maggie elus on just te- 

»Miljoni dollari tüdruk“. Clint Eastwood (Frankie Dunn) ja 
Hilary Swank (Maggie Fitzgerald). 


mal. Ka tagasivaade, nagu filmi lõpuks 
selgub, on aktiivne. Tagasivaade on kiri, 
mida saali hooldaja kirjutab Frankie 
tütrele. 

Selline tegelaste asetus kujutamisel 
laseb filmil areneda põimuvate saatuste 
loona, kus igaüht nimetatud kolmest 
osalisest võiks vaadelda ka peategela- 
sena. Nõnda mõjuvad nad positsioonilt 
vastastikku diskreetsetena ja kesksele 
kohale tõusevad teemad, mis kõiki kol- 
me ühendavad ja mis omavahel põimu- 
vad nagu tegelaste saatusedki. 


Üksindus ja mitte ainult 

Üksiku ja perspektiivita inimese 
võitlus enese eluõiguse eest toimub 
paratamatult n-ö iseenda vastutusel. 

Eastwoodi filmi peategelasi toob 
kokku just see. Võitlus algab seal, kus 
puudub perspektiiv, ning vastutus on 
eelkõige vastutus iseenda ees. See on 
eksistentsiaalne asetus, mis ei luba vaa- 
data lahus ennast ja olukordi, mis või- 
vad sõltuda sinust, ning sellises asetuses 
ei ole unustamine võimalik. 

Kui Maggie palub treeneril oma hin- 
gamisaparaadi välja lülitada, siis on 
põhjus just see, et ta ei taha unustada 
ega kaotada oma elamisväärset elu, mil- 
le ta on kätte võidelnud. Ning kui Fran- 
kie lülitab tema hingamisaparaadi välja, 
siis seetõttu, et ta ei saa taandada end 
Maggie elust, keda ta armastab. Ta on 
vastutav. 

Eastwoodi filmis on tegelased pide- 
valt proovile pandud. Läheduski Fran- 


»Miljoni dollari 
tüdruk“. 

Clint Eastwood 
(Frankie Dunn). 


kie ja Maggie vahel lõhestub lõpuks tek- 
kinud reaalsuse vastuoludes, ning et lä- 
hedust hoida, tuleb Frankie'] lasta lähe- 
dasel minna. Ning Maggie'l, et mitte las- 
ta endalt oma elamisväärset elu võtta, 
tuleb surra. Siin võiks küsida: kas see 
on tõelisuse hind? Ja vastu võiks küsida: 
kas siin saab üldse rääkida hinnast? Aga 
saatused on selles filmis karmid läbi- 
valt; minevik just nagu armastaks en- 
nast korrata Frankie elus, ta ei suuda 
kaitsta õnnetuste eest oma hoolealuseid 
ja tema hoolealused ei võida meistritiit- 


lit. Frankie tütar on isast ära pöördunud 
ja saadab Frankie kirjad tagasi märkega 
» tagastada saatjale”. Maggie tõuseb küll 
tiitlipretendendiks, lõpetab aga halvatu- 
na haiglavoodis. Kolmas peategelane, 
endine andekas poksija, nüüd ühest sil- 
mast pime spordisaali hooldaja, on pi- 
danud loobuma oma unistustest saada 
meistriks, nagu ka lootusest järgmisele, 
110. matšile ja kordab nüüd päevast 
päeva end saalihooldaja, koristajana. 
Lootusetus ja üksindus? 

Siinkohal tuleb aga märkida, kuidas 
Eastwood toob esile tegelaste üksindu- 
se. Üksindus on selles filmis tingimus, 
milles tegelased elavad, selles üksindu- 
ses seistakse ühtlasi silm silma vastu ise- 
enda ja minevikuga. Üksindus ei ole siin 
seisund, pigem olukord. Isiklik üksin- 
dus tingimusena on selles filmis otsekui 
proovikivi, mis annab tunnetele selge 
väärtuse. Ja väärtused siis enam lihtsalt 
ei saa libiseda, sest üksinduses ellujää- 
mine, kestma jäämine nõuab alust, olgu 
või kibedat. Üksindus loob selles filmis 
kestma jäämise motiivi. Ning siin on 
Eastwoodi filmi vertikaalne telg, mis ei 
teki mitte kõrgust, vaid sügavust kasva- 
tades. Kiht-kihilt avatakse tegelaste mi- 
nevikku, tuues nõnda pikkamisi välja 
seda, mis tegelaste jaoks ei muutu, mis 
jääb püsima. Võlg mineviku ees, vastu- 
tus, püüdlus, üksindus, leitud lähedus, 
see kõik asetub eksistentsiaalselt siin fil- 
mis alusele — kestma jäämine, allesjää- 
mine. Seal, kus lootust ei paista, ka seal 
on vastutus. Ja seal on ka eluõigus, 
õigus jääda endaks, elujanu, unistus, 
usk ja tahe. Ja võib-olla seal saavadki 
need mõisted oma sisu. 

Tähelepanuväärne on, kuidas filmi 
keskel, kui tüdruk halvatuna haiglasse 
jääb, hakkab aeg filmi sees just nagu ve- 
nima, aeg muutub tajutavaks. Kõik 
oleks justkui läbi. Tüdruk on halvatud, 
lugu otsekui juba õnnetult lõppenud... 
Aga film jätkub sama rahulikult ja mõõ- 
detult, oma kujutamises kiretult. Ja just 
mõõdetuses ja aegluses muutub tajuta- 
vaks paratamatus. Kuidas aeg on äkki 
halastamatu, aga elu kestab. Elu jätkub 
seal, kus tahaks nagu pilgu kõrvale pöö- 
rata ja lugeda loo lõppenuks. Aga ei saa. 
Sest lugu ei lõpe. 

Kiretult jälgib pilt, kuidas tüdruk 
haiglavoodis ärkab, oigab, kuidas teki- 
vad lamatised, kuidas teda tõstetakse 
ratastooli, millega on kõvasti tegemist, 
ja kuidas see võtab aega. Ja nii ongi. Just 
nimetatud jätkumine seal, kus dramaa- 

tika seisukohalt võiks ju ka juba lõpeta- 
da — eepiline plaan on välja arendatud, 
dramaatiline sõnum kohale jõudnud ja 
kinnistatud. Töö nagu tehtud, või mis? 
Siin võiks film ka murduda kokkuvõt- 
tesse, mis tõstab tugevalt (ja samas just- 
kui märkamatult) tegevuse asemel foo- 
kusse elu, kestma jäämise. Ja kui Frankie 
on pannud oma poksijatüdrukule hüüd- 
nime ,,Mo Gulshe”, siis on see selgeim 
kokkuvõte armastusest selles filmis. 


Süngus ja heledus 

Lähtealusena , Miljoni dollari tüd- 
ruk” otsekui kordaks alatooni , kõik on 
siinsamas”, mistõttu see film ongi ,ras- 
ke”. Siinsamas on ilu ja valu ja vastutus, 
ja põgeneda nende eest ei saa. Saab 
elada. 

Kujutamine on kiretu, aeg on halas- 
tamatu. Kui Maggie murrab ühe matši 
ajal ninaluu, siis näidatakse ka, kuidas 
treener nina paika paneb ja tropid ninna 
lükkab. Pärast seda on Maggie'l matši 
võitmiseks aega kakskümmend sekun- 
dit. Filmi ainus aegluubis võte on Mag- 
gie kukkumisest, kus ta murrab oma 
kaela. Valu on valu ja veri on veri. 

Kujundlikkus kasvabki selles filmis 
läbi mõõdetult argise ja tegevusliku. 
Piltidena: üksinda, viimasena saali pok- 
sima jäänud tüdruku vari seinal; tüdruk 
spordisaalis üksi treenides tähistamas 
oma sünnipäeva; hiljem, haiglavoodis 
halvatuna lebava tüdruku keha hakkab 
juba lagunema ja tema jalg tuleb ampu- 
teerida; treener filmi viimastes kaadrites 
väikeses ja kõrvalises iiri sööklas sidru- 
nikooki söömas; kerge episood öisest 
pooltühjast bussist, kus poksijatüdruk 
akna all istub, pakist piima rüüpab ja 
laialt naeratades väljas paistvasse pime- 
dusse vaatab, mis võikski pildina iseloo- 
mustada selle filmi süngusest paistvat 
heledust, helgust. 

Üldistus ei asu kusagil eemal, ei ilmu 
lohutava kunstilise mõistukõnena — 


kõik, mis sünnib, sünnib siin, kasvades 
ka poeetilisuseni realistlikust. Ning kui 
Frankie loeb haiglavoodis lebavale Mag- 
gie'le ette William Butler Yeatsi luulet, 
lõiku, kus luuletaja räägib õnnelikust ra- 
hupaigast ja kirjeldab selle loodust, siis 
filmi lõpuks selgub, et ka nimetatud 
koht on siin — filmi viimased kaadrid 
on varahommikusest või hilisõhtusest 
iiri söögikohast, mille ümber kasvavad 
seedrid. Läbi uduse klaasi paistab Fran- 
kie, kes ainsa külastajana baaripukil is- 
tub ja arvatavasti sööb kodutehtud sid- 
runikooki. Seda söögikohta on nad kü- 
lastanud varem koos Maggie'ga. 

Kõik on siinsamas. Ning kui pöördu- 
da korraks tagasi vertikaalsuse juurde, 
mis tekib sügavust kasvatades, siis saab 
see filmi viimastes kaadrites oma õige, 
selgelt sisemise tähenduse. Ajateljed on 
välja toodud — Eastwoodi filmis areneb 
tegevuslik aeg horisontaalil ja minevik- 
ku kinnistav, tegelaste sisemine aeg ver- 
tikaalil. Ning mõlemad on nähtaval. 

Kui selles filmis on lahendusi, siis on 
need samuti sisemised, need paiknevad 
samuti sügavuse vertikaalil. Kuigi pea- 
tegelased on sootsiumi seisukohalt ääre- 
aladel, hiljaks jäänud — tulevikule just 
nagu kaotsis Maggie on tippspordi jaoks 
eelduste kohaselt liiga vana, Frankie 
uue õpilase leidmiseks ja tema meistri- 
tiitlini viimiseks eeldatavasti samuti. 
Spordisaali hooldaja karjäär on katke- 
nud, kuna ühel matšil jäi ta ühest sil- 
mast pimedaks —, siis filmi lõpuks on 
igaüks neist omal moel ja isiklikul vas- 
tutusel ometi õiendanud arved minevi- 
kuga. Frankie on siiski hoolitsenud oma 
hoolealuse eest, ta on aidanud Maggie'l 
surra. Spordisaali hooldaja on pidanud 
oma viimase, 110. matši, sedapuhku 
hooldatavas saalis, kaitstes ullikest, ke- 
da kaaslased mõnitasid. Maggie on sur- 
res kaitsnud oma õigust elamisväärsele 
elule. Kirigi, mida kirjutab saali hoolda- 
ja Frankie tütrele, on otsekui võla maks- 
mine Frankie eest. 


Väliselt ei ole ükski neist jõudnud 
oma eesmärgini. Maggie ei jõudnud 
meistritiitlini. Frankie ei viinud oma 
hoolealust meistritiitlini. Saalihooldaja 
ei pidanud oma viimast, 110. matši 
ametlikult. Faktiliselt, vormiliselt nad 
ikkagi ei jõudnud. Aga sisemiselt? 

Lõpetuseks. Kõnealust filmi võiks 
soovitada... Eriti kõigile, kes kurdavad. 


TMKs varem Clint Eastwoodi loomingust: 
Richard Combs. ,,Clint Eastwood”; James 
Thurlow. ,,Clint Eastwood — kättemaksuin- 
gel või seadusemees?”, mõlemad 2004, nr 7. 

MÕNINGAD MAAILMAD 


ART LEETE 


»MaailmaFilm“. Tartu visuaalse kultuuri 
festival, 2.—8. maini 2005 Eesti Rahva 
Muuseumis. Peakorraldaja Pille Runnel, 
filmiprogrammi koordinaator Liivo Nig- 
las, fotoprogrammi koordinaator Vahur 
Puik. 


Festivalil olid esindatud 22 maa fil- 
mitegijad kokku 49 filmiga. Rahvaid või 
kogukondi, kellega seoses filmid üle- 
vaateid, tõlgendusi ja portreid esitasid, 
pole ilmselt võimalik täpselt kokku lu- 
gedagi. Mitu filmi oli näiteks erinevatest 
mustlasgruppidest, rumeenia-, vene-, 
india-, hiina- ja jaapanimaalastest ning 


Jean Rouch. 


euroopaliitlastest; argielus ellujäämi- 
sest, karnevalidest, unistustest, identi- 
teedist, kultuuride kokkupõrkest, usust 
ja inimlikest suhetest. Peamist teemat 
sellisel inimlikku kõiksust haaraval 
maailmafilmi foorumil vist olla ei saagi. 
Siiski, peale küllaltki kontsentreeritud 
Eesti lugude kogumi olid festivali kes- 
kendumispunktid seotud kahe filmite- 
gija, Jean Rouchi ja Asen Balikciga. 
Püüangi järgnevalt kirjeldada näidatut 
peamiselt selliste keskendatuste kaupa. 

Jean Rouchi filmidest näidati festi- 
valil kaht, ,, Jaaguari” (Jaguar, 1967) ning 
»Lõvijahti” (La chasse au lion, 1965), 

Jaaguar”, 1967. Režissöör Jean Rouch. 


lisaks üks Rouchi elutööd käsitlev teos. 
Kõigest kirjutada pole ehk vajadust, pii- 
sab näiteks ,Jaaguaristki”. See film on 
tõelistest Nigeeria meestest, nende rän- 
damisest mööda maad Kullarannikule, 
mis on üks suur laat, kus töötatakse, os- 
tetakse uusi valgeid särke ja muud träni. 
Kogu aeg naerdakse, kogu aeg räägitak- 
se. Filmitavad on ühtlasi ka filmi tegijad. 
Mehed ise seletavad, mis nad teevad, ja 
ega millestki muidu polekski võimalik 
tuhkagi aru saada. Nad ei võta justkui 
midagi liiga südamesse. Täpselt nagu 
me kujutamegi ette tõelist aafriklast. 
Kuid elu tavaline olemus on siin siiski 
kuskil peidus, kogu selles väljamõeldis- 
te virvarris. 

Berit Madseni ja Anne Mette Jor- 
genseni film ,,Sõbrad, narrid, pere- 
kond: Rouchi kaastöötajad Nigeerias” 
(Friends, Fools, Family: Rouch's Collabo- 
rators in Niger, 2005) näitab Jean Rouchi 
kohalikke abimehi, neidsamu tõelisi ini- 


mesi, kes käivad läbi paiku, kus nad 
viiskümmend aastat koos prantsuse fil- 
mitegijaga olid viibinud. Mehed näita- 
vad, mis nad koos Rouchiga tegid, kui- 
das filmiepisoodide ideid välja mõeldi. 
Inimesed on rõõmsad ja avatud, naera- 
vad läbi kogu filmi. Kirjeldavad, kuidas 
kohalikud rituaalid Rouchile mõjusid, 
ja näitavad, kui palju see kentsakas võõ- 
ramaalane oli nende kultuuris sees. Sel- 
line refleksiivne lähenemine, filmide 
konteksti filmimine, avab filmimise as- 
jaolusid ühelt poolt filmijaile ning nen- 
de kolleegidele endile. Teisalt avab see 
aga ka ,tavalisele vaatajale” uusi pers- 
pektiive, dedokumentaliseerib, viib meid 
teistsugustele mõistmistasanditele. 
Asen Balikci oli esindatud iseenda- 
ga ning koguni nelja filmiga (millest osa 
puhul oli ta kaasrežissöör või produt- 
sent): ,,Talvises merejäälaagris” (At the 
Winter Sea-Ice Camp, 1963/65), ,Haji 
Omari pojad” (Sons of Haji Omar, 1978), 

»Talvises merejäälaagris“, 1963. Režissöör Asen Balikci. 


Kuu Ephtim D. elust” (A Month in the 
Life of Ephtim D, 1999) ning ,,Tingvong” 
(2005). Peale selle oli Charles Lairdi film 
»Läbi nende silmade” (Through These 
Eyes, 2003), mis oli samuti seotud Bali- 
kci pärandiga. Selgi juhul keskenduksin 
vaid ühele filmile, sest sellega seostus 
teatud mõttes muudki festivalil näida- 
tut. 

Tema aastakümnetetagune film 
”Talvises merejäälaagris” viis festivali 
ajutiselt põhjarahvaste temaatika juur- 
de. See netsilik eskimotest tehtud film 
on ühtaegu nii didaktiline kui ka ro- 
mantiline kirjeldus netsilike hülgekütti- 
misest ning iglus elamisest. Teisalt on 
see aga ka antropoloogilise filmitegemi- 
se modernseid arenguid irriteeriv para- 
fraas Robert Flaherty , Nanooki“-filmile 
1930-ndatest. Seega kätkeb film endas 
korraga nii infot, müstikat kui ka huu- 
morit. Ning kummalisel moel polegi Ba- 
likci eskimod Rouchi aafriklastest nii 
väga erinevad. 

Merejäälaagri filmiga oli olemusli- 
kult seotud ka mahult väike Siberi filmi- 
de sektsioon, mis sellest hoolimata kuju- 
nes teatud mõttes samuti ürituse ras- 
kuspunktiks. Olga Kornijenko film 
Aljona” tundub esmapilgul tavaline 
ega üllata eriti millegagi. Näidatakse 
üht talvist päeva väikese handi tüdruku 
Aljona elust. Ta askeldab nagu väike va- 
nainimene — toob koos emaga vett 
(õigupoolest küll jääd), tarib asju siia- 
sinna. Ta viriseb vaid korra, kui ema ei 
taha teda kelgu peale võtta. Muidu selli- 
ne objektiivselt eksotiseeritud lugu asja- 
likust ning harmoonilisest handi elust. 
Asen Balikci arvas, et kui film natuke 
ümber monteerida, võiks seda Ameeri- 
ka telekanalitele müüa, et põhimõtteli- 
selt selline mõnusalt ümar asi. 

Teisalt on filmil aga Vene Siberi-tee- 
malise dokumentalistika kontekstis mit- 
meid eripärasid. Filmis räägitakse handi 
keeles ning mitte mingi kaadritagune 
autoriteetne vene hääl ei selgita meile 


Asen Balikci 1963. aastal netsilik eskimote juures. 


“tõelist” olukorda. Samuti ei sisalda 
film hala hantide halva olukorra teemal 
(mis on iseenesest muidugi niikuinii 
olemas, ainult et filmist väljaspool). Te- 
gu on jõuka perega, kus isa töötab nafta- 
tööstuses ning allakäiku pole kuskil nä- 
ha. Seega edukas kohanemine oludega 
ning kultuuri tuumalge — perekonna — 
kooskõlaline toimimine. Näeme õnne- 
likku väikemaailma metsa keskel. 
Hoopis erinev lugu on teise festivalil 
nähtud Siberi-teemalise filmiga. Midagi 
nii raskemeelset nagu ungari režissööri 
Zoltän Füredi film ,Pärand. Eva 
Schmidti portree” [A hagyatek (Schmidt 
Eva portre), 2004] näeb isegi kogenud 
Siberi-uurija harva. Tegu oleks esmapil- 
gul justkui dokumentalistliku õuduse- 
ga. Suuremas osas seisneb see poole- 
teisttunnine film rääkivate peade ekspo- 
neerimises. Kolm ungari Siberi-uurijat 
kallavad meid tekstimassiiviga üle. 
Film sõna otseses mõttes räägib üksteist 
aastat Siberis hantide seas elanud ja töö- 


tanud etnoloogist ja folkloristist Eva 
Schmidtist. Aastal 2002 sooritas Eva 
Hantõ-Mansiiski linnas enesetapu ning 
mõni kuu hiljem siirdusid kolm ungari 
teadlast Siberisse, et tegelda Eva päran- 
di ülevaatamise ning kodumaale toime- 
tamisega. Filmis jutustatakse Evast, kui- 
das ta töötas ning suri, ja ka tema sur- 
male järgnenud olukorrast hantide, eriti 
just intellektuaalide seas. 

Sellest kerkibki küsimus põhjarah- 
vaste haritlaste ja ,tavaliste inimeste” 
suhetest — mil määral põlisrahvaste 
teadlased ja kultuuritegelased esinda- 
vad neid rahvaid? Kas nende seisukohti 
tuleb teistest maadest saabunud tead- 
lastel ning muudel tegelastel tingimus- 
teta tunnustada? Samas on haritlastel 
rohkem võimalusi ja paremad oskused 
oma arvamusi avalikkuse ette tuua kui 
tavalistel inimestel” endil... Ning met- 
sadesse ja tundratesse laiali paisatud 
kogukondadel pole erilist huvi oma sei- 
sukohti ühtlustada. Seega on põliselani- 

Asen Balikci aastaid hiljem Pelly Bays. 


kest haritlased häälekam ning konsoli- 
deerunud grupp. Ometi oli Eva surm 
ilmselt seotud just pingetega tema ning 
kohalike intellektuaalide vahel. 

Asen Balikci meenutas, et 1991. aasta 
augustis korraldati Handimaal Kazõmi 
jõel visuaalantropoloogia seminar (kus 
osales ka Eva), mille varjatud eesmär- 
giks oli kohalike põlisrahvaste (hantide, 
manside, neenetsite) etnilise teadvuse 
tõstmine. Nüüdseks andis see iseenesest 
positiivne püüdlus aga kummaliselt 
õõvastava tulemuse. Seminaril osalenud 
hantidest saidki edaspidiseks hantide 
etnilise liikumise juhid, kelle arusaamad 
hantide kultuuri arengust ei langenud 
hiljem enam kokku Eva omadega. Seega 
on vaadeldav film Balikci sõnul äärmiselt 
õpetlik refleksiivne dokument, mis näi- 
tab, kuhu võib välja viia välismaiste 
uurijate heauskne sekkumine kohalikes- 
se etnilistesse arengutesse. Kuid neliteist 
aastat tagasi polnud midagi selletaolist 
võimalik ette näha ning arengud või- 
nuksid kulgeda ka sootuks teisiti. 

Film puudutab ka muid olulisi küsi- 
musi. Esiteks: kellele kuulub pärimus? 
Milline peab olema uurijate kogutud või 
teada saadud materjali saatus? Teiseks: 
mida võib kaasa tuua välismaise uurija 
katse tungida juurteni , põliselanike 
sekka” (,radikaalne osalus” ,,osaleva 
vaatluse” asemel)? Kuivõrd tohib tead- 
lane puudutada põliselanike maailma- 
pildi süvakihte (eriti kui naisteadlasele 
on teatud ühiskondades juurdepääs 
olulistele maailmapildi osadele proble- 
maatiline). Ning kolmandaks: kuidas 
kasutada põliselanike mentaliteedi, 
mõtteviisi ja maailmanägemuse kohta 
kogetut analüüsis? Unenägude tõde või 
taimede antud õpetussõnad ei asetu 
kuidagi teadusliku mõtteviisi raamistik- 
ku. Kuidas tunnustada korraga nii üht 
kui ka teist? 

Film on ka nagu Rouchi ning Mad- 
seni ja Jorgenseni filmide tinglik kõver- 
peegelpilt (ent ka Balikci ning Flaherty 
eskimolugude). Kuigi ühes keerleb asi 
ümber vaikivate põhjarahvaste ja teisal 


» Haji Omari 
pojad“, 1978. 
Režissöör 
Assen Balikci. 


on ekspressiivsed aafriklased, ühes sele- 
tavad teadlased ja teises lihtsalt (eba)- 
tavalised tüübid, ühes on valdav äng 
ning teises helgus, on mõlemad filmid 


dokumendid kummalistest kultuuride- 
vahelistest lõhedest, mille vahele proo- 
vitakse kobades ehitada silda. Ning pole 
selge, kas katsed teha seda detailse kü- 

sitluse ning analüüsi kaudu või inimes- 
tel vabalt lobiseda lastes või neid vaiki- 
vatena näidates viivad meid sarnaste 
või erinevate tulemusteni. 


Eesti lood 

»Elluastujad” (2004, režissöör Liina 
Triškina) räägib kahest tüdrukust, kes 
on lõpetamas gümnaasiumi ja pabista- 
vad natuke kogu aeg. Filmis on palju 
juttu, selgelt polariseeruvad vanemate 
ja vanavanemate elufilosoofilised raam- 
diskursused ning tüdrukute katkendli- 
kud mõtteavaldused ja suvalised jutu- 
jupid. Rääkivad pead ühel ja suvalises 
järjestuses näidatud noorte naiste keha- 
osad teisel pool. Iseenesest võiks filmi 
vaadata ka tummalt. Vähemasti tüdru- 
kute osa. Ja eks esivanemate jutt ole ka 
üsna aimatav. Või on see film noorte ini- 
meste deviisi otsinguist. Ehk sobiks ei 
tea mille kohta filmis pillatud: ,,Pole ju 
midagi, mida ikka.” 

»Raisakotkad” (2004, Õ-Fraktsioon) 
on film Tartu tudengitest, kes teenivad 
raha laipade vedamisega. Siin on kõik 
loogiline — tudengiaeg ongi imelike 

»Elluastujad”, 2004. Režissöör Liina Triškina. 


ametite pidamiseks. Kui nüüd neist tu- 
dengeist keegi kunagi VIPiks saab, siis 
on meil pärast hea vaadata, mis nad 
nooruses tegid. Igatahes on see film pal- 
ju rohkem tekstikeskne. Üliõpilased on 
muidugi oskuslikumad end kaamera 
ees tekstiliselt konstrueerima. Sestap ei 
mõju nad ka nii siiralt kui elu sopa sisse 
astumas olevad tüdrukud. Nad on juba 
seal sees. Üliõpilaste jutt on küll südant- 
lõhestav, ent nende sisse ei näe siiski nii 
»lihtsalt” kui koolitüdrukutesse. Aga 
kelle peale vaadates näeb tegelikult 
kohe ka sisse? Kuivõrd võib olemust 
pinnalt näha? 

»Kaetajates” (2004, Priit Valkna) on 
filmitegija mõtted veelgi selgemalt pan- 
dud inimeste peale. , Tavalised maaini- 
mesed” küll räägivad palju, ent esitus 
on hakitud, keegi eriti pikka mõtteaval- 
dust järjest teha ei saa. Inimesed armas- 
tavad sellist nõiajuttu ajada, aga ikka 
teiste kohta. Ühegi kurja silmaga ini- 
mese olemasolu ju lõplikult ei tõestata. 
Seega ei saaks vist niimoodi isikustatud 
silmi näidata. See on müstifitseeriv, ent 
arenguteta lugu. Samas haarav ning , ta- 


P Elluastujad”. 


valisele linnainimesele” kindlasti jubegi 
dokument. Tegelikult on aga sellise ol- 
menõiduse kirjeldamine pärimuses üs- 
na igapäevane, elav ning eluline. 

Festivali korraldajate vastandite 
lembust ilmestas aga näiteks Madli 
Lääne film ,Sensatsiooniline Tartu 
Kevadbänd” (2003). Huumorifilm tar- 
bimishulluse vastu, kusjuures sellist 
küllaltki tavapärast hurjutamisalust fe- 
nomeni rünnatakse ootamatust pers- 
pektiivikombinatsioonist, segades pun- 
ki puu otsa ronimise ning rohelisusega 
laiemaltki. Asen Balikci väitis end pä- 
rast filmi vaatamist olevat igatahes viis- 
kümmend aastat nooremaks saanud. 
STK edasised plaanid, mis festivalil pal- 
jastati, on samuti metafüüsilised. Tule- 
vaste projektide kaudu õpetatakse ini- 
mesi veelgi õigemini elama ning juhata- 
takse neid elu saladuste allikatele. Seega 
lihtsalt ootame. 

Teatud mõttes mahtus Eesti lugude 
alla ka festivali ajal üleval olnud Kaarel 
Nurga fotonäitus , Mehe aasta”. Välja- 
paneku kaudu saame aimu sellisest 
imelisest asjast nagu Eesti sõjaväe elu. 


Armee näib olevat arhetüüpne teema. 
Võib arvata, et tuhat aastat pole sõjaväes 
midagi muutnud. Kolmandik pilte on 
tehtud ikka soldati magamise ja teenis- 
tuse jooksmise samaaegsuse teemal. 
Samal ajal on selline kuvand sõjaväest 
katehniliselt loogiline — pildistamiseks 
ongi mahti ju eelkõige jõudehetkedel. Ja 
seegi on armee-elu väljanäitamise ree- 
gel: tuleb vähem viriseda, aga logelemi- 
se ülistuse kaudu millelegi vihjamine on 
ikkagi lubatud. Põgusad osutused maa- 
ilma kõigi armeede erutavamatele fak- 
toritele, nagu veeblid, dembliootamised 
ja vaikne vastupanu, on samuti selgelt 
olemas. 


Festival modelleeris maailma kõik- 
sust. Kohati võis end ribadeks naerda, 
teisal õudusest tarduda, kolmandatel 
puhkudel näha kõige tavalisema elu 
äärmuslikult igavikulist kulgu ning nel- 
jandatel juhtumitel režissööride konst- 
rueeritud kultuurimudeleid refleksiiv- 
selt dekonstrueerida. Nii et mis siin ikka 
öelda, täiesti normaalne festival. 

Maarja Jakobson 26. mail 2005. aastal. 


MAARJA JAKOBSON 


Ta kogu aeg tuleb kuskilt ja läheb 
kuskile. Tema reisid lähevad aina pike- 
maks, kohalolekud muutuvad inten- 
siivsemaks. Jäljed ei jahtu, ka ära olles 
on kohapeal alati midagi juhtumas. Tal 
on maailm sõpru täis, nendest räägib ta 
siin olles, mõnikord nad käivad Eestis, 
kuid alati ootavad nad teda seal, maail- 
mas. Pärit Kambjast (sünd. 8. XII 1977), 
kus ta filoloogidest vanemad on Unipi- 
ha algkooli ainsad õpetajad. Suur pere, 
tugevad sidemed, terved suhted; kodu, 
rahu ja tasakaal siiani enim seal. Tartu 
Descartes'i Lütseumist läks aastaks üli- 
kooli germaani filoloogiat õppima, siis 
tuli lavaka 19. lend. Kursusejuhendaja 
Ingo Normet, olulisemad õpetajad veel 
Martin Veinmann, Anu Lamp, Hend- 
rik Toompere. Siis aasta Saksamaal 
ning kolm aastat ja seitse rolli Pärnu 
= Endlas“. Selle aja sees magistritöö ,,La- 
vakõne õpetamise metoodikast Eesti ja 
Saksa teatrikoolis“. Paar telelavastust 
ja lühifilmi (Peter Herzogi ,Harjutusi 
Florianile“, 1999; Toomas Sula , Maja- 
kas“, 2001), osa seriaalis »Õnne 13%, 
Saksamaa teatrikoolide ühe parima 
näitleja tiitel, peaosa Peeter Urbla , Stii- 
lipeos“ ja veel linastumata Peeter Sim- 
mi filmis ,,Kõrini!“. Mitu keelt suus, tõl- 
kinud juttu ja tekste, pidanud loenguid, 
teinud mudilastega kooliteatrit. Viima- 
se ajani liikvel Kambja ja suure maailma 
vahel, üha suuremate ringidega. 

Aasta tagasi tegi Maarja otsuse lah- 
kuda teatrist. Tavaliselt minnakse pa- 


handusega, tüdimusega või jalad ees. 
Harva minnakse ise pärast paariaastast 
proovimist. Selles sammus on hinnan- 
gut meie ajale ja selget teadmist, mida 
ollakse. Teater pole ammu enam ainus 
koht, kus näitleja end teostada saab. 
Vabadust argipäevast, õnnetunnet kor- 
dasaadetust, rõõmu oma eesmärkide 
selgusest on repertuaariteatris liiga vä- 
he. Tugevad, kes selles katlas ära ei põle, 
tugevad needki, kes omale teele pööra- 
vad. 

Maarja pole end lasknud kuhugi kin- 
ni kleepida, ta on vaba. Teda näitlejana 
kirjeldada on raske. Igatahes on selge, 
et labasuste täideviijaks ta ei sobi. Õn- 
neks pole seda ka proovitud, nii kaugele 
on seda näha. Võimatu on kujutleda 
teda rändkomöödias rahvast naeruta- 
mas. Ta teeb kerjusestki aristokraadi, 
annab märku oma kohalolekust. Üm- 
berkehastumine tuleb hästi välja, kuid 
ideaalselt sobib teostesse, mis on siin ja 
praegu, mitte mängult teisal. Hea näitle- 
ja, haruldane tüpaaž, suveräänne isik- 
sus. Maarja toob lavale alati enda kaasa. 

Maarja ütleb, et tunneb mõnikord la- 
val olles hirmu. See hirm tuleb siis, kui 
kõik tähenduste andmise võtmed on ja- 
gatud publikule ja näitlejale pole midagi 
jäetud. Olukord on hoopis teine, kui va- 
litseb selgus ettevõetu mõttekuses, kui 
see on endale oluline. Siis hirmu pole, 
samuti kui filmiski, kus tehakse rahulik- 
ku tööd ning publik saabub alles näitle- 
jate lahkumise järel. 

Maarja Jakobson 26. mail 2005. aastal. 


Harri Rospu fotod 


Maarja pole mingi boheemlane. Vas- 
tupidi, ta on ratsionaalne, toitub tervisli- 
kult, peab endast lugu, hoiab vormis, 
mõtleb olulistest asjadest. Ilmselt on ta 
sageli olukordadega ja iseendaga rahul- 
olematu, sest pole mugandunud. Oma 
hinge ta turule ei vea, saladustega ei 
kauple. Sellepärast on raske leida ini- 
mest, kes võiks öelda, et teda tõesti tun- 
neb. Ta on mitu korda teinud asju, mida 
teised pole julgenud teha. Seega on põh- 
just arvata, et ta jõuab kaugele. Mässaja 
ta pole, teab enda väärtust, on endas 
kindel. Teda huvitab, mis toimub. 

Viimati mängis Maarja ooperis 
Deemon“. Mati Unt lisas ta lavastusse 
vaikivana, alati juuresviibivana. Millal 
ta jälle teatris mängib, on lahtine. Pak- 
kumisi oleks, aga Maarjal pole aega. Ta 
nimetab end kirglikuks rändajaks, sest 
vaja on jõuda igale poole. Tundub, et ta 
on enda suures osas üles leidnud ja 
kindlaks määranud. On asju, mida ta 
juhtuda ei lase. Ta on näitleja kohta väga 
iseseisev. 

Paari aastaga on tekkinud suur 
rühm inimesi, kes noogutavad mõiste 
saksa teater“ peale. Tundub, et sinna- 
poole on eesti teater murdmas. Sotsiaal- 
neteater, elust võetud situatsioonid, ini- 
mese ja ühiskonna vastandus; tants ja 
video võrdselt sõnateatriga, alatine 
kohalolu. Ka Maarja parimad teatriela- 
mused on pärit Saksamaalt. Maarja 
saaks saksa kultuuris suurepäraselt 
hakkama, kui see vaid omaette eesmärk 
oleks. Igat asja pole mõtet teha, pealegi 
tehakse ka Saksamaal vähe ,saksa 
teatrit“. Kutseid ja võimalusi on olnud, 
aga aeg pole veel küps. 

Maarja on väga ilus. Kino tegemi- 
seks haruldaselt telegeeniline. Ebakind- 
latele võib ta jätta ohtliku mulje, sest 
naerab palju, nakatavalt. Kui tal õnnes- 
tub end lahti rebida, siis ta võib jõuda 
väga kaugele. Maarja ise näib olevat 
küps, mahajääjatega pole tal praegugi 
palju pistmist. Ilus silmapilk, kõik on 
võimalik. 

